فيه ميكانيزم في الميكانيكا إسمه ميكانيزم الحاكم - أو الـ Governor

-

كمثال /

إحنا عاوزين المحّرّك اللي بيشغّل الدينامو تكون سرعته ثابتة على 3000 دورة في الدقيقة

عشان يفضل الدينامو يطلّع كهربا بتردّد 50 ذبذبة في الثانية - 50 هرتز يعني

-

فنعملها ازّاي دي ؟!

ممكن مع الوقت تزيد قوّة أو تنقص قوّة على المحرّك تخلّي سرعته تعلى أو توطى

ومش هنوقّف واحد جنبه يظبط له سرعته

وهنا بييجي دور ميكانيزم الحاكم

-

ميكانيزم الحاكم ده ببساطة عبارة عن ثقل بيلفّ مع المحرّك - فدورانه بيعمل له طرد مركزيّ للخارج

لو دار أسرع - هيتحرّك للخارج أكتر - يقوم ساحب ذراع الوقود عن المحرّك - فيقلّل الوقود اللي داخل للمحرّك - فالمحرّك يبطأ

-

ولو المحرّك بطّأ - الذراع يتحرّك بالعكس - فيزوّد الوقود - فالسرعة ترجع تزيد

-

الميكانيزم ده موجود حتّى في ماكينات الريّ البسيطة

عشان كده ممكن الفلّاح يسيب الماكينة شغّالة - وينزل الأرض يشوف شغله - وتفضل الماكينة شغّالة بنفس السرعة اللي الفلّاح ظابطها عليها

-

حضرتك في البيزنس بتاعك محتاج الميكانيزم ده !!!

-

حضرتك محتاج لمّا ضغط الشغل يقلّ - مش إنّك تشتكي - ولكن !! ميكانيزم الحاكم يشتغل عندك - فيقوم مزوّد شغل التسويق - فيرجع ييجي شغل تاني

-

والعكس مهمّ بردو - وقد يكون أخطر بالمناسبة !!

-

حضرتك محتاج لمّا الشغل يزيد - تقوم مهدّي التسويق شويّة !!!

فيه ناس بتفرح بزحمة الشغل - طيّب - وبعدين ؟!

هل إمكانيّاتك تساعدك تخلّص الشغل ده ؟!

لأ

طيّب فرحان ليه ؟!

فرحان بالفلوس اللي داخلة يعني ؟!

-

يقول لك هزوّد موظّفين

حلو

هل الضغطة دي والزحمة دي دائمة ؟!

لأ

طيّب - هتزوّد موظّفين دلوقتي وتمشّيهم بعد شهر ؟!!

-

أنا بسمّي دي إنّ صاحب المشروع بـ ( يشرق )

يدخل له ميّه كتير في زوره - فيشرق !!

-

حضرتك لازم تكون مسيطر على نفسك - وتقاوم إغراء المال اللي مش هتقدر تقدّم إلتزاماته

-

وفي المقابل - لمّا المبيعات تقلّ - مش تفزع وخلاص - ولكن - تزوّد التسويق عشان تظبط المعادلة

زيّ ما بيعمل ميكانيزم الحاكم بالظبط

-

وبالمناسبة - الظروف هتساعدك - لإنّ قلّة الداخل من طلبات الشغل - هيوفّر لك وقت للتسويق

-

بقول ده على بداية موسم الشتاء - وهو موسم هدوء في معظم الأسواق - فبفكّرك تبتدي تجهّز شغل التسويق بتاعك

-

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZWUnYoDwNlHy1IWsNay8mj5Ls0hgau-mlik7seOOGdOGcA7lKnoqeUhoQ8gP4pTtJlS9H65C4Oc-gzDclxXNLi-W0WdvamPgSFSvx2kouDDlY0vDSQV9dZ9Hw-YAYmEUUJce7BvEXMp0o-vdAXP8eXgYOZWu_LTeM_x6nP_73HAOD33ldNQp3puItaTHX7mtzI&__tn__=*NK-R)