هل الشغل ما بيقفش على حدّ ؟

-

السؤال ده ليه سؤالين قبل ما نجاوب عليه

وهما

إيه الشغل ؟

ومين الحدّ ؟

-

أوّلا /

-

إيه الشغل ؟

-

الشغل اللي لسّه في مرحلة التأسيس - بيقف على حدّ عادي جدّا

-

لكن - الشغل اللي عدّى مرحلة التأسيس - ووصل لمرحلة المؤسّسيّة - ما بيقفش على حدّ

-

في غزوة أحد - وبعد الموقف الصعب اللي وصل له المسلمين - وقف أبو سفيان ( وكان لسّه في فريق المشركين ) وسأل - أفي القوم محمّد ؟

يعني - هل محمّد ( عليه الصلاة والسلام ) قُتل ؟

-

أفي القوم ابن أبي قحافة - سيّدنا أبو بكر يعني

أفي القوم عمر ؟

-

في الوقت ده - الإسلام - لو كان فقد الرسول صلّى الله عليه وسلّم - وأبو بكر - وعمر - رضي الله عنهما - كانت الدعوة انتهت

-

والرسول صلّى الله عليه وسلّم قال كده - دا مش كلامي

-

الرسول صلّى الله عليه وسلّم يوم بدر قال ( اللهمّ إنّك إن تهلك هذه العصابة ( يعني الجماعة من الناس ) - فلا تعبد في الأرض أبدا )

-

ف - فيه مرحلة من مراحل المشروع - يقف على حدّ أيوه

-

لكن

-

تأمّل يوم وفاة الرسول صلّى الله عليه وسلّم

لم يضع الدين

-

لكنّه لو كان مات عليه الصلاة والسلام يوم بدر أو أحد - كان ضاع الدين

-

ف فيه مرحلة قبلها بنقول - الشغل ده يقف على حدّ - وبعد الخطّ ده - نقول ما عادش يقف على حدّ

-

السؤال التاني /

-

مين الحدّ ؟

-

لو كان الحدّ ده بيؤدّي دور في المشروع لا يؤدّيه غيره - والدور ده حيويّ - أيوه الشغل يقف عليه

-

والمؤسّسيّة من دورها إنّها ما تخلّيش الحالة دي موجودة - يعني - ما يبقاش فيه حدّ في الشركة - لو غاب - الدنيا تقف

-

فورد ( مؤسّس شركة فورد الأمريكيّة للسيّارات ) - دعا مدراء الأقسام في مصنعه في يوم للميناء - المدراء وصلوا الميناء - قام واخدهم في سفينة وطلع بيهم رحلة أسبوع في البحر

-

رجعوا من الرحلة - القسم اللي لقاه اتهزّ - رفد مديره !!

-

المدير الناجح دوره هوّا إنّه يخلّي القسم يقدر يشتغل من غيره

-

أنا عاوز مدير - مش موظّف متعدّد المهام !!

-

فيه مدير بيحوّل نفسه لموظّف متعدّد المهام - يعني عنده موظّفين - بسّ هوّا بيعمل شغلهم كلّهم !!

-

دا لو غاب - القسم يقف

-

ف من واجبك كصاحب شركة إنّك ما تسمحش بده يحصل

-

وطبعا أوّل حدّ المفروض تطبّق عليه الكلام ده هوّا نفسك

-

أيّ استشارة لشركة بلاقي صاحب الشركة بيكلّمني عن ( المرحلة التانية ) في حياة الشركة

قبل ما نتكلّم ونحرق جاز يعني - بقول له - تقدر تغيب عن شركتك كام يوم في الأسبوع

لو قال لي عدد أقلّ من 5 أيّام - يبقى خلّينا في المرحلة الأولى - مش هنهري في المرحلة التانية دلوقتي

-

بسأل صاحب شركة مرّة - تقدر تغيب عن شركتك 5 أيّام في الأسبوع

قال لي أيوه

قلت له ومين بيمشّي الشركة

قال لي إبني

ههههههههههه

قلت له لأ - ما كده هيّا هيّا

-

لمّا تبقى تقدر إنتا وإبنك تغيبوا عن الشركة - واللي يشغّل الشركة همّا الموظّفين فقط - نبقى نفكّر في المرحلة التانية

-

لكن - دلوقتي - دورنا إنّنا نفكّر في ازّاي نحقّق موضوع إنّكوا تحوّلوا الشركة لشركة تقدر تشتغل من غيركم

-

ف - لو هتسأل - هل الشغل بيقف على حدّ ولّا لأ

إسال الأوّل سؤالين

-

1 - الشركة فين - قبل ولّا بعد مرحلة المؤسّسيّة ؟

2 - مين الحدّ - قبل ولّا بعد إنّه بيقوم بدور فريد في الشركة ؟

-

تعقيب !

-

والنصيحة كمان للموظّف بالمناسبة !

-

ما تبقاش شركتك عدّت مرحلة المؤسّسيّة - أو انتا بتعمل دور غير فريد - وتتعوج ع الشركة

هيقبلوا استقالتك ومش هيتشعبطوا فيك زيّ ما كنت فاكر