اتكلّمت امبارح عن وجود مظلمة في موضوع الشراكة بالمجهود بيتعرّض ليها الشريك بالمجهود - ألا وهي خصم قيمة إهلاك الماكينات قبل تقسيم الأرباح

-

يعني مثلا - المشروع كسب مليون جنيه - أنا ليّا نصفهم - وحضرتك ليك نصفهم

تقوم قايل لي بسّ استنّى - أنا كنت شاري ماكينة ب 2 مليون جنيه - الماكينة دي ليها إهلاك 200 ألف جنيه في السنة - فأنا عاوزهم الأوّل - ويتبقّى 800 ألف - إنتا النصّ وأنا النصّ

-

فأنا باعتبر دا خطأ في الحسابات - لإنّك حمّلت الشريك بالمجهود 100 ألف جنيه مقابل إهلاك ماكينة هوّا لا يمتلكها أصلا ولا مسؤول عنها ولا بيحقّق ربح من وراها - فليه يتحمّل مصاريفها ؟!!

-

بالنسبة للخلاف على الموضوع - فسببه هو رؤية مختلفة من زاويتين

خلّيني أضرب لحضرتك مثال /

-

إحنا اتنين - حضرتك عندك مخزن بمليون جنيه

وأنا عندي عربيّة نقل بمليون جنيه

اتّفقنا نجيب بضاعة - نخزّنها في مخزنك - ونوزّعها بعربيتي

بعد سنة - مخزنك بقى بمليون ونصف نتيجة للتضخّم

وعربيتي بقت بنصف مليون - نتيجة للإهلاك

وعاوزين نوقّف شغل

يا ترى نقسم ازّاي ؟!

-

في الحالة دي الحكم هيفرق حسب العلاقة بيننا كانت إيه

هل كانت تشارك - ولّا تعاون !!!

-

تشارك - يعني أنا وانتا بعنا المخزن والعربيّة لشركتنا - فبقت عندنا شركة قيمتها 2 مليون جنيه - فيها مخزن وعربيّة - مش معروف مين بتاع مين - همّا الاتنين بتوع الشركة - والشركة بتاعتنا احنا الاتنين مناصفة

يوم ما نيجي نقسم - أنا آخد ما قيمته مليون - وانتا تاخد ما قيمته مليون

-

طب افرض العربيّة ولعت وبقت قيمتها صفر ؟!

يبقى يوم القسمة أنا يبقى ليّا نصف المخزن - وحضرتك ليك نصف المخزن - دا لو شراكة

-

طيّب !

لو العلاقة تعاون ؟!

-

لو العلاقة تعاون

يبقى حضرتك عندك مخزن

وأنا عندي عربيّة

واحنا الاتنين بنتعاون بدون ما نتشارك - كلّ واحد حرّ في راس ماله - وكلّ واحد مسؤول عن راس ماله كمكسب وخسارة

-

المخزن غلي - لحضرتك

العربيّة رخصت - عليّا

ولو العربيّة ولعت - فمخزنك زيّ ما هوّا بتاعك كاملا - وأنا عربيتي ولعت

-

فخلاف وجهات النظر بيني وبين حضرتك هو إنّ حضرتك معتبر الشراكة بالمجهود شراكة - وأنا شايفها تعاون

-

لإنّ ما فيش شراكة حصلت أصلا - أنا لا أعتبر الشراكة بالمجهود دي شراكة - هيّا تعاون بين طرفين - تعاون يظلّ فيه الطرف صاحب رأس المال محتفظا بأصوله كاملة ملكه - مكسبها ليه - وخسارتها عليه

-

لو حبّينا نفضّ الشراكة دي بكره - فكلّ الأصول هترجع للشريك براس المال

هترجع له سواءا سعرها زاد أو نقص - دي مسألته الخاصّة - ولا دخل للشريك بالمجهود فيها

همّا كانوا بيتقاسموا الأرباح يا فندم - مش الملكيّة

-

الشريك بالمجهود لا دخل له بالأصول مكسبها ولا خسارتها - ولا إيه ؟!!!

ولا إهلاكها

-

ولا إيه كمان ؟!

ولا صيانتها

-

الماكينة احتاجت لصيانة - هل ناخد من أرباح الشركة نصيّن الماكينة ؟!

لأ طبعا - الماكينة دي هي مساهمة الشريك براس المال - فهوّا دوره إنّه يخلّي الأصل دا موجود طول الوقت وشغّال بكفائته المتّفق عليها واحنا بنتّفق على الشراكة في أوّل يوم

-

لو الماكينة ولعت خالص - إيه الحال ؟!

هل ناخد من أرباح الشركة نشتري ماكينة جديدة ؟!!

لأ طبعا - الشريك بالأصول هيكون واجبه إنّه يجيب ماكينة تانية جديدة من فلوسه الخاصّة

ما هوّا دا مبرّر حصوله على الربح أصلا يا فندم - إنّه متحمّل لتكاليف وجود الماكينة على الأرض وكونها شغّالة

ومبرّر حصول الشريك بالمجهود على الربح هو مجهوده

-

يبقى الشريك بالأصول مسؤوليّته توفير الأصول طول الوقت في حالتها الصالحة للانتفاع

والشريك بالمجهود دوره هو توفير المجهود طول الوقت بالكيفيّة الصحيحة لتشغيل وإدارة المشروع

-

فالعلاقة بيننا لا ينطبق عليها لفظ ( شراكة ) - هي ( تعاون )

ومن هذا المنطلق - فأنا شايف إنّ الأصل بتاع حضرتك هو بتاع حضرتك

كلّ نفقاته وما يتحمّله من خساير ( مثل انخفاض سعره مع الوقت - الإهلاك يعني ) فدي مسؤوليّة حضرتك - ومسؤوليّه حضرتك فقط

-

يعني تخيّل حضرتك إنّك داخل بماكينة قيمتها مليون جنيه

وخلال طفرة الأسعار زيّ اللي احنا فيها دلوقتي - سعرها زاد مليون جنيه تاني

هل يوم ما نيجي نقسم - أقول لحضرتك إحنا كان عندنا مشروع فيه ماكينة بمليون جنيه - إنتا كان ليك فيها مليون جنيه

والمشرووووووووووووع كسب مليون جنيه نتيجة لزيادة قيمة الماكينة

فأنا عاوز نصف المليون جنيه ده لإنّي شريك بنسنبة 50 % مقابل المجهود !!!

-

لأ طبعا

لغنّ أنا لا أملك الماكينة - وبناءا عليه - فأنا لا يحقّ ليّا الحصول على ربح نتيجة لارتفاع سعر الماكينة

يبقى بالعدل بردو - أنا مش مسؤول عن انخفاض سعر الماكينة مع الزمن ( الإهلاك )

-

مثال تاني يثبت إنّ العلاقة بين الشريك بالأصول والشريك بالمجهود هي مجرّد تعاون وليست شراكة

حضرتك دخلت بماكينة قيمتها مليون جنيه - وأنا قدّرت مجهودي بمليون جنيه - وبناءا عليه فأنا ليّا 50 % من الأرباح

-

جيت أنا متّ

هل يحقّ لورثتي المطالبة بنصف الشركة ؟!!

-

نصف الشركة مقابل إيه ؟!!!

أبوكوا كان بياخد نصف الأرباح مقابل مجهوده - إنتوا هتاخدوا نصف الأرباح - أو نصف الشركة - مقابل إيه ؟!!!

-

كلّ ده يثبت إنّ الأصول هي ملك الشريك بالأصول فقط - ومسؤوليّته منفردا

له غنمها منفردا

وعليه غرمها منفردا

ومن ضمن غرمها ده الإهلاك

-

طبعا دا الشكل البسيط من الشراكة بالمجهود - اللي بيكون فيه الشريك بالمجهود مشارك بالمجهود فقط - وصفر راس مال

-

تخيّل إنّنا في الحالة دي - هندخل في الحيرة دي

ما بالك بقى لو الموضوع اتعقّد أكتر - وكان الشريك بالمجهود له نسبة من راس المال !!!