اتكلّمنا في أكتر من بوست عن المشاكل اللي هتحصل لك لمّا تشارك حدّ انتا براس المال وهوّا بالمجهود

خلّينا النهارده نتكلّم عن العكس

عن المشاكل الي هتحصل لك لمّا تشارك حدّ انتا بالمجهود وهوّا براس المال

-

أبرز مشكلة في الموضوع ده هو إنّ حضرتك بتكون ليك نسبة من الأرباح - وليكن مثلا 20 %

-

في أوّل سنة - ما فيش أرباح - دا وضع طبيعيّ لأيّ مشروع

وفي أوّل سنة بردو - دي أصعب سنة في المشروع - فحضرتك هتبذل مجهود كبير جدّا - وده وضع طبيعيّ بردو

فحضرتك بتكون بتبذل أكبر مجهود - وما بتاخدش حاجة - لإنّ الأرباح صفر

-

تاني سنة بقينا بنكسب في الشهر مثلا 20 ألف جنيه - بينما الجهد ما زال كبير

فحضرتك هتاخد ربح شهريّ 4 آلاف جنيه !!

نعم ؟! دا الصنايعيّ في المصنع اللي شغّال تحت إيدي بياخد أكتر من كده

أيوه عادي - ما بكره الأرباح تزيد - وبناءا عليه نسبتك تزيد

-

ييجي بكره

-

تالت سنة - المصنع بيكسب 100 ألف جنيه في الشهر - والدنيا استقرّت - فمجهودك قلّ

وهنا تبدأ المسرحيّة المتكرّرة

-

ييجي الشريك براس المال يقول لك - إنتا مجهودك قلّ على فكرة

أيوه يا فندم - ما هو قلّ عشان أنا بقالي سنتين باعمل سيستم

سيستم ؟! الله يرحم أبوك

-

والسيستم دا بيقول إنّك ما تعملش حاجة - وتقبض مرتّب 20 ألف جنيه كاملين كلّ شهر ؟!

مرتّب ؟! همّا ال 20 ألف مرتّب ؟! دي نسبتي من الربح

-

يا حلاوة

يعني لمّا المصنع يكسب مليون جنيه في الشهر - هتاخد 200 ألف جنيه مرتّب ؟!

مرتّب بردو ؟!

-

ما فيش مدير بياخد المرتّبات دي

مدير ؟! هوّا انا مدير ؟!

وتحسّ نفسك قلبت على عبد الباسط حمّودة وهوّا بيقول أنا أنا أنا أنا أنا أنا مش عارفني

-

إنتا تاخد 10 آلاف مرتّب زيّ أيّ مدير عادي

-

والشراكة ؟!

لا دي كانت مبنيّة على اتّفاق ظالم - دا زولم - زولم - زولم

ما يبقاش انا اللي دافع كلّ حاجة من جيبي - وييجي واحد يقاسمني في رزق عيالي

-

وقتها هتقول ( ما انا اسيبه - والمصنع يقف - فيعرف قيمتي )

-

لكن بتلاقي نصّ دماغك الشمال - بيردّ على نصّ دماغك اليمين وبيقول له ( ما الشريك التاني عرف الفنّيّات - دا بقاله 3 سنين قاعد لي - لو حمار كان اتعلّم الصنعة )

فأنا لو سبت المصنع هوّا هيعمل لولولولي - فاراح

-

فحضرتك بتلاقي نفسك اشتغلت سنة ببلاش - مع مجهود كبير جدّا

وسنة بمقابل هزيل جدّا - مع مجهود متوسّط

وأوّل ما جيت تقول هييييه - عدّى أتوبيس سياحي فاخر سفلتك انتا والأسفلت حتّة واحدة

-

فتفتكر إنّ فيه واحد ابن حلال كان حذّرك من أمّ الشراكة بالمجهود على صفحتة ع الفيس - وانتا عملت فيها نصير المجهودين - فقام رازعك بلوكّ - وخلصت حكايته معاك على كده - وهوّا كان بينصحك لمصلحتك

-

المشكلة الثانية /

-

إنّ حضرتك كشريك بالمجهود - تتحمّل في رأس المال وانتا مش واخد بالك

-

زيّ إنّ الشريك براس المال يخصم إهلاكات الماكينات قبل ما يوزّع الأرباح - بينما إهلاك الماكينات ده مسؤوليّته لوحده

-

تخيّل إنّ الشريك براس المال - خصم إيجار المصنع من الأرباح

نعم ؟!

مش إيجار المصنع ده مسؤوليّة الشريك براس المال ؟!

أيوه طبعا

أمّال بيخصمه من الأرباح قبل توزيعها ليه ؟!

آهي عباطة كده

-

بنفس العباطة - هتلاقيه بيخصم إهلاكات الماكينات قبل توزيع الأرباح

فبكده حضرتك تكون تنازلت عن جزء من أرباحك نظير سداد نصف قيمة إهلاكات الماكينات

الماكينات اللي هيّا ملك ومسؤوليّة الشريك براس المال فقط - ولو اتفضّ المشروع هياخدها هوّا فقط

-

المشكلة الثالثة /

-

إنّ حضرتك تتحمّل جزء من الخسارة الماليّة

-

الأصل إنّ الشريك بالمجهود لا يتحمّل خسارة ماليّة

يعني كسبنا 100 ألف جنيه

فأنا ليّا 50 وانتا ليك 50

-

كسبنا صفر

فانتا ليك صفر - وتبقى خسرت الفرصة البديلة ( الربح اللي كنت ممكن تحصل عليه لو شغّلت فلوسك في حاجة تانية )

وأنا خسرت مجهودي اللي ما خدتش عليه فلوس

-

طيّب - خسرنا 100 ألف جنيه - يبقى إيه الحال ؟!

الحال إنّ الشريك براس المال يتحمّل ال 100 ألف جنيه خسارة كلّهم - بشرط إنّ الشريك بالمجهود يكون عمل اللي عليه

-

وأنا قلت خلاف ده في حلقة الشراكة - وكلامي في الحلقة في النقطة دي كان غلط - وده تصحيحه

-

طالما الشريك بالمجهود عمل اللي عليه - فهو لا يتحمّل خسارة ماليّة في المشروع

-

طيّب لو أهمل أو قصّر ؟!

-

في الحالة دي بننتدب حدّ خبير في المجال - وهوّا اللي يقول الشريك بالمجهود قصّر ولّا لأ

-

لوقال إنّه قصّر - يبقى هيتحمّل ( تعويض ) للشركة - بناءا على قاعدة ( لا ضرر ولا ضرار )

فالضرر يزال بالتعويض

-

فالفلوس اللي الشريك بالمجهود هيدفعها هنا هي مش على سبيل تحمّله في الخسارة - ولكن على سبيل التعويض وإزالة الضرر

-

لكن لو الخبير قال إنّ الشريك بالمجهود عمل اللي عليه - والخسارة دي خسارة قدريّة على الشركة - والشريك بالمجهود لا دخل له ولا ذنب له فيها - يبقى الخسارة الماليّة كلّها يتحمّلها الشريك براس المال منفردا

-

ودي المكشلة التالتة اللي هتقع فيها كشريك بالمجهود - إنّك تتحمّل بعبء ماليّ إنتا غير ملزم بيه

-

طيّب أعمل إيه يعني ؟!

حضرتك شاطر جدّا فنّيّا - إشتغل بمرتّب كبير في شركة محتاجة مهاراتك الفذّة

لو ما فيش شركة مقدّرة مهاراتك الفذّة دي - تبقى لا فذّة ولا نيلة - وحضرتك فعلا هتكون بتاخد أكتر من حقّك لو شاركت حدّ بالمجهود