من المشاكل اللي بتحصل بين الشركاء - المشاكل الناتجة عن ( التطوّع )

-

يعني يكون أحد الشركاء محاسب

والمشروع محتاج لمحاسب

فالمحاسب يقوم عامل شغل الحسابات على سبيل التطوّع

-

نيجي بعد كده المشروع يكبر - والشريك اللي كان متطوّع بشغل الحسابات ده يلاقي نفسه مسحول فيه بدون مقابل !!

فلو طلب مقابل - هيبقى بيطلب بحاجة زيادة عن الشركاء !!

ولو اعتذر عن الشغل - يبقى قلبه مش على الشغل وكلام النسوان ده

أو بيمسكنا من إيدنا اللي بتوجعنا يعني عشان عاوز ياخد أكتر من حقّه - ونظريّة المؤامرة تشتغل

-

وتلاقي نفسك بتقول - دا بدل ما يشكروني

فيقول لك زهير بن أبي سلمى

ومن يجعل المعروف في غير أهله - يكن حمده ذمّا عليه ويندم

-

وتلاقي نفسك بتقول - ما كانش العشم يا رجّالة

فيقول لك المثل الشعبيّ

شجرة العشم طرحت خوازيق

-

لا تتطوّع في الشراكة - الشراكة مش مجال التطوّع ولا المجاملة

جامل شريكك في فرح بنته

ابنه تعب ورايح المستشفى - ودّيه في عربيتك - لكن العربيّة ما تعملش شغل للشركة

افصل بين ده وده

-

مش بقول لك ما تجاملش وما تتطوّعش

اسمع تاني زهير بن أبى سلمى بيقول

ومن يك ذا فضل فيبخل بفضله - على أهله يستغن عنه ويذمم

-

جامل من هنا لبعد بكره - بسّ كلّ حاجة تكون في مكانها

الشغل مش مجال للمجاملات

وصدّقني شغل الشرق الأوسط بتاعنا ده بيقلب بغمّ في الآخر - لكن الشغل الإنجليزيّ ما بيقلبش بغمّ

-

أنا في شغلي ساعات عميل بعد ما أخلّص له الدراسة يطلب منّي أعمل له تصميم للمنتج على السوليدووركس - باعتباري كنت مصمّم زمان - باعتذر عن الطلب ده

-

على رأي د حسين بكريّ - قال لي في بداية حياتي - ما تشتغلش مونة ومقاولة

مونة ومقاولة كناية عن الحدّ اللي بيعمل للعميل كلّ حاجة

بيجيب له المونة - الرمل والأسمنت

ويعمل له المقاولة - يعني يخمّر ويمحّر

-

فإنتا بتعمل الدراسة - خلاص خلصت الدراسة - مع السلامة

لو مطلوب شغل جديد من ضمن شغلك - اعمله بحساب جديد

لكن ما تتطوّعش بشغل مش شغلك

-

طيّب والحلّ ؟!

ما هو ممكن المشروع يكون محتاج لخدمة من أحد الشركاء بالفعل

-

الحلّ بسيط يا فندم

إمّا الشريك يعمل الشغلانة دي لصالح الشركة براتب مستقلّ بعيد عن حسابات الأرباح والخسارة للشركاء - يعني كإنّ الشركة استعانت بيه كموظّف وخد أجر

-

أو من الأوّل - ويكون أحسن - لو يستعينوا بموظّف خارجيّ

-

يعني - لو انتوا شركاء - وفيكم واحد محاسب وواحد مهندس وواحد عنده عربيّة

هاتوا محاسب خارجيّ - ومهندس خارجيّ - وعربيّة مستقلّة

كده هيكون أفضل

-

لإنّ حتّى لو شغّلتوها بنفسكوا - وطلّعتوا لكلّ واحد أجر مستقلّ مقابل خدماته - بردو هتحصل مشاكل في وقت ما

هييجي المهندس يقفش على رأيه - تحاولوا ترجّعوه - يقول لكم هوّا أنا ما بافهمش في الهندسة ولّا إيه - مش هتقدروا تشدّوا عليه زيّ ما بتشدّوا على موظّف خارجيّ

هييجي المحاسب يسرقكوا - هتعرفوا منين - ما هوّا الحرامي - وهوّا الرقيب على نفسه !!

هتيجي العربيّة تعمل حادثة - هتعملوا فيها إيه

-

لكن لو موظّف خارجيّ - فالمحاسب هتراقبوا عليه بمراجع خارجيّ أو مراقب حسابات

المهندس هتقولوا له على اللي في دماغكم - وهوّا دوره يحوّله لتصميمات وينفّذها - مش هيخترع من دماغه

العربيّة الإيجار لو عملت حادثة - تبقى مسؤوليّة صاحبها اللي كان سايقها

-

وكنصيحة عامّة - ما توظّفش حدّ بشكل ثابت - طالما شغله كـ فريلانس كافي

-

أعيد وأكرّر

تجنّبوا التطوّع - لإنّه في البداية جميل - لكنّه بيقلب بعد كده بغمّ

لا تتطوّع فيفرض

-

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZVGvPbHS1OWeomAKMZq7fLcZG4hfWUUo64fadwYEI0rSecS3KkFJH1FLGNXIu3piM5PWnti_BLuJumwVINCwtzkZC8DauHw1Mqj_ZNDZDsLjnFMam9fqFLTF-RJ1D08wK-iHsHh04rjQLSGGNxcmrW2VyTeQrswvEyxVbSmrjuIRg&__tn__=*NK-R)