الخناقة اللي شغّالة دلوقتي عن موضوع يا ترى الإهلاك يتحمّل على الشركة كلّها - ولّا على الشريك برأس المال فقط - في حالة الشراكة بالمجهود - سببها حاجة واحدة

سببها هو [#تكييف](https://www.facebook.com/hashtag/%D8%AA%D9%83%D9%8A%D9%8A%D9%81?__eep__=6&__cft__%5b0%5d=AZVJWFmhQCuLcr_0448gRFP32KTtrCapb98Xn93KRLSji2HScER6693yC7doUYqJCyr8lI9JM4rThB50vxwwAb3DZe5AjcAoqcxlY5NvOJzjjexCAz9QRpm7e9Ex_LvXTFesB8TySaic5-Zqv-pHQzGHYQa8RCobotSeFXz1VTJvcA&__tn__=*NK-R) نوع التكاليف اللي اتصرفت دي هل هي تكاليف رأسماليّة ولّا تكاليف تشغيليّة

-

الأوّل / يعني إيه [#تكييف](https://www.facebook.com/hashtag/%D8%AA%D9%83%D9%8A%D9%8A%D9%81?__eep__=6&__cft__%5b0%5d=AZVJWFmhQCuLcr_0448gRFP32KTtrCapb98Xn93KRLSji2HScER6693yC7doUYqJCyr8lI9JM4rThB50vxwwAb3DZe5AjcAoqcxlY5NvOJzjjexCAz9QRpm7e9Ex_LvXTFesB8TySaic5-Zqv-pHQzGHYQa8RCobotSeFXz1VTJvcA&__tn__=*NK-R) ؟

-

تخيّل حضرتك واحد قتل واحد - حكم القاتل إيه ؟!

هتقول لي طبعا ( من قتل يقتل )

أقول لحضرتك غلط - كده حضرتك حكمت بدون [#تكييف](https://www.facebook.com/hashtag/%D8%AA%D9%83%D9%8A%D9%8A%D9%81?__eep__=6&__cft__%5b0%5d=AZVJWFmhQCuLcr_0448gRFP32KTtrCapb98Xn93KRLSji2HScER6693yC7doUYqJCyr8lI9JM4rThB50vxwwAb3DZe5AjcAoqcxlY5NvOJzjjexCAz9QRpm7e9Ex_LvXTFesB8TySaic5-Zqv-pHQzGHYQa8RCobotSeFXz1VTJvcA&__tn__=*NK-R) الفعل اللي حصل

-

القتل ده ممكن يكون قتل عمد - أو شبه عمد - أو خطأ - أو دفاع عن النفس

ففي كلّ حالة منهم هيكون فيه حكم مختلف

-

فالمشكلة كلّها في أيّ قضيّة ما بتكونش في الحكم

أيّ عيّل صغيّر لو عطيته قضيّة بتكييفها هيقول لك حكمها

-

المجهود اللي بيبذله المحقّقون كلّه بيكون هدفه التكييف وليس الحكم

بمجرّد ما وصلنا للتكييف الصحيح للحالة اللي قدّامنا - هيكون الحكم خلاص منتهي مش محتاج حدّ يقوله

-

نرجع لموضوع الإهلاك - هل يتحمّل على الشريكين - ولا على الشريك برأس المال فقط

فزيّ ما قلت لحضرتك - الفيصل هو تكييف الإهلاك ده هل هوّا من المصاريف الرأسماليّة - ولّا من المصاريف التشغيليّة

-

نروح لثانيا / يعني إيه مصاريف رأسماليّة ويعني إيه مصاريف تشغيليّة ؟

-

شوف حضرتك - تخيّل إنّ حضرتك عندك عربيّة نقل - وأنا سوّاق

واتّفقنا نشتغل مع بعض النصف بالنصف

-

جينا آخر الشهر بنتحاسب - فأنا قلت لحضرتك العربيّة جابت 30 ألف جنيه

وصرفنا 10 آلاف جنيه بنزين

وجبنا فردة كاوتش ب 5 آلاف جنيه

يا ترى الحساب يبقى ازّاي ؟!

-

الحساب إننّا كسبنا 30 ألف - وصرفنا 10 آلاف بنزين - يبقى الربح 20 ألف - إنتا 10 - وانا 10

-

لأ استنّى - ما فيه فردة كاوتش جبناها ب 5 آلاف - يبقى الربح 15 - إنتا 7.5 - وأنا 7.5

-

وقتها هقول لحضرتك - فردة الكاوتش دي مصاريف رأسماليّة - مصاريف تحوّلت لأصل - يوم ما نيجي نفضّ الشراكة - أنا كسوّاق مش هاخد نصف فردة الكاوتش وانا ماشي

-

ففردة الكاوتش دي هتحمّل كلّها على الشريك برأس المال - الشريك بالمجهود مش مسؤول عنها

-

مثال تاني /

-

إنتا عندك ماكينة حقن بلاستيك بمليون جنيه - وأنا اتّفقت معاك على شراكة بالمجهود بالنصف في الأرباح مقابل إنّي هدير المصنع وأسوّق للمنتج

جينا آخر الشهر المصنع كسب 200 ألف جنيه

يبقى حضرتك 100 ألف - وأنا 100 ألف

-

تقوم تقول لي - بسّ احنا جبنا اسطمبة الشهر ده ب 100 ألف - يبقى اخصمهم من الأرباح

أقول لحضرتك - الاسطمبة دي أصل رأسماليّ - بتاع حضرتك لوحدك - تكاليفه على حضرتك لوحدك - أنا مش هاخده معايا وانا ماشي

زيّ الماكينة بالظبط

-

طيّب ليه خصمت ثمن البلاستيك وأجور العمّال وتكاليف الكهرباء إلخّ ؟

عشان دول تحوّلوا لمنتج

-

اللي بيتحوّل لأصل - يبقى اسمه تكاليف رأسماليّة

واللي بيتحوّل لمنتج - يبقى اسمه تكاليف تشغيليّة

-

فالتكاليف الرأسماليّة دي هي مسؤوليّة المشارك برأس المال منفردا

بينما التكاليف التشغيليّة هي مسؤوليّة المشروع بكلّ شركائه

-

طبعا يطلع لك ناس تقول لك - وانتا عاوز تحسب الأرباح من غير ما تخصم التكاليف

فبندّيهم بلوكّ طبعا

مين قال إنّي مش باحسب التكاليف

-

يطلع لك واحد تاني يقول لك وانتا مش عاوز تحسب الإهلاك من ضمن التكاليف

فياخد بلوّك بردو

ومين قال لحضرتك إنّي مش حاسب الإهلاك من ضمن التكاليف

الخلاف هو ( هل الإهلاك ده من ضمن التكاليف الرأسماليّة ولّا التشغيليّة )

-

تخيّل حضرتك في مثال السوّاق والعربيّة - إنّ العربيّة عطلت - فاقترحنا نستأجر عربيّة الشهر ده بدل ما الشغل يقف

-

آخر الشهر - إيجار العربيّة كان 15 ألف جنيه - هل نخصمهم من أرباح الشهر - ونخصم 10 آلاف بنزين - يبقى التكاليف 25 ألف - يبقى كلّ واحد ياخد ألفين ونصف ربح ؟!

أحمس يا فندم - هوّا أنا كشريك بالمجهود من دوري اتحمّل إيجار العربيّة

ما أنا كده أبقى شريك براس المال بردو

-

العربيّة دي المسؤول عن توفيرها هو الشريك برأس المال منفردا - عربيته عطلت - واستأجر عربيّة تانية - يبقى هوّا مسؤول عن استئجارها

-

أمّال هوّا بياخد فلوس مقابل إيه لمّا احنا الاتنين نستأجر العربيّة مناصفة - الألفين ونصّ اللي هياخدهم دول هياخدهم مقابل إيه - مقابل مساهمته بالأصل اللي هوّا العربيّة ؟! - ما أنا مساهم معاه فيه لو هنستأجره من أرباح المشروع

-

طب إيه رأيك بقى بجملة العبط نطلّع 10 آلاف بنزين - و 5 آلاف راتب سوّاق - اللي هوّا أنا يعني - وبعد كده نقسم باقي الأرباح بالنصف

-

ولّا حضرتك مش عاوز تحسب تكاليف السوّاق - إنتا ليه ظالم ومفتري وبتخرّف في الحسابات ومش عاوز تخصم أجور العمّال قبل ما تقسّم الأرباح

هوّا علم المحاسبة مش بيقول إنّنا نخصم التكاليف قبل الأرباح - وأجر السوّاق ده هوّا مش من ضمن التكاليف - ولّا هيّا العربيّة هتسوق نفسها - ولّا انتوا اخترعتوا علم محاسبة جديد يا خويا ولّا إيه

-

علم المحاسبة ما فيش فيه اختراعات ولا حاجة - كلّ ما في الموضوع هو [#تكييف](https://www.facebook.com/hashtag/%D8%AA%D9%83%D9%8A%D9%8A%D9%81?__eep__=6&__cft__%5b0%5d=AZVJWFmhQCuLcr_0448gRFP32KTtrCapb98Xn93KRLSji2HScER6693yC7doUYqJCyr8lI9JM4rThB50vxwwAb3DZe5AjcAoqcxlY5NvOJzjjexCAz9QRpm7e9Ex_LvXTFesB8TySaic5-Zqv-pHQzGHYQa8RCobotSeFXz1VTJvcA&__tn__=*NK-R) تكاليف الإهلاك

-

هتقول لي المحاسبة بتعتبر الإهلاك من ضمن مصاريف التشغيل - هقول لحضرتك تعتبرها براحتها - أنا باعتبرها من المصاريف الرأسماليّة - هي مسؤوليّة صاحب رأس المال فقط إنّ الأصل بتاعه قيمته بتتناقص مع الزمن - هوّا أساسا داخل الشراكة بيخاطر بالأصل ده - وبيكسب الربح مقابل حبسه للأصل ده على المشروع - فهو مسؤول عن الأصل ده بمكاسبه وخسايره

-

لو جينا بكره العربيّة ولعت - أنا مش مسؤول عنها - ولا تعتبر خسارة عليّا

ولو جينا بكره العربيّة قيمتها زادت الضعف - أنا مش هاخد نصف الزيادة في سعر العربيّة كربح في جيبي

-

حضرتك عندك أصل داخل بتخاطر بيه - فانتا مسؤول عنّه - الأصل ده هيخسر إهلاكات خلال عمر المشروع - يبقى بينك وبين نفسك قدّر خسارتك دي كام واطلب من الأوّل تقسيم الأرباح بشكل مختلف

-

يعني بدل ما تقول إنّك موافق على 50 /50 - قول إنّك عاوز 60 / 40

-

ما هيّا هيّا !!

لأ يا فندم مش هيّا هيّا

قبل الاتّفاق على المشروع من حقّك تطلب النسبة اللي انتا عاوزها - حتّى لو طلبت 90 / 10

والشريك بالمجهود لو وافق على كده - يبقى وهو كذلك - ومش من حقّه بعد كده يعترض

-

لكن مش تتّفق من الأوّل على 50 / 50 - وبعدين تطلّع لي خصومات من خيالك عند تقسيم الأرباح ما كنّاش متّفقين عليها

-

حضرتك كشريك بأصل في المشروع - واجبك هو الحفاظ على الأصل ده في حالته اللي الاتّفاق اتعمل عليها - يعني لو العربيّة محتاجة صيانة - فدي مسؤوليّة حضرتك - محتاجة بطّاريّة - فدي مسؤوليّة حضرتك

العربيّة قيمتها بتقلّ مع الوقت - فدي عربيّة حضرتك اللي قيمتها قلّت - إنتا تتحمّل لوحدك الخسارة دي

-

بردو يطلع لك ناس تقول لك - وانتا عاوز الشريك بالمجهود يكسب بسّ ولّا إيه ؟!

فطبعا بياخدوا بلوكّ

-

أنا عاوز الشريك بالمجهود يكسب ( حقّه ) بسّ - حقّه دا بقى كتير ولّا قليّل دا مش شغلك - المهمّ إنّه حقّه

-

أنا بردو كنت ممكن أردّ عليك بطريقتك واقول لك ( وانتا عاوز الشريك برأس المال يكسب بسّ ولّا إيه ) - بسّ انا ما بقولش الكلام الاهبل ده

-

إحنا عاوزين كلّ واحد يكسب ( حقّه ) بسّ

-

زيّ ما تكون ليك عمولة على المبيعات 10 % مثلا

بعنا ب 100 ألف - فليك 10 آلاف جنيه عمولة

-

جينا بعنا ب 10 مليون جنيه - يبقى ليك كام ؟

ييجي صاحب الشغل يقول لك ( وانتا عاوز تاخد مليون جنيه عمولة ؟! )

لأ يا فندم - أنا مش عاوز مليون جنيه عمولة - أنا عاوز ال 10 % فقط المتّفقين عليهم

يطلعوا كتير يطلعوا قليّل دا مش شغلك

-

يطلع لك واحد رابع يقول لك - ما انتا أصلك مش فاهم فلسفة الإهلاك

فخد بلوكّ من أوّل ما قال كلمة فلسفة دي - حضرتك داخل علينا أوّل حاجة هتعملها هتتفلسف ؟!!

-

إيه بقى الفلسفة من وجهة نظر سيادة الفيلسوف

قال لك فلسفة الإهلاك إنّنا اشترينا مكنة بمليون جنيه مثلا - فكمان 10 سنين هتبقى قيمتها صفر - وهنحتاج نشتري ماكينة تانية

فبنوفّر من أرباح المشرع كلّ سنة 10 % عشان بعد 10 سنين نشتري ماكينة جديدة

-

طب ما حضرتك كده بتأكّد كلامي - إنّ الإهلاك اللي حضرتك بتخصمه ده غرضه هو شراء ماكينة جديدة كمان 10 سنين

طيّب أنا مالي ؟!!

أنا شريك بالمجهود يا فندم - المكنة الجديدة اللي هنشتريها كمان 10 سنين دي هتكون ملك المشارك برأس المال فقط - مش ملكي - فتخصم منّي تمنها ليه ؟!!!

-

يجي لك واحد خامس يقول لك - خلاص - اتحمّل معايا في الإهلاك - ويبقى ليك نسبة من رأس مال المشروع - إبسط يا عمّ - ما بقيتش مشارك بالمجهود فقط - بقيت كمان ليك حقّ في رأس المال

-

يا فندم - هوّا احنا بنقول طور يقولوا احلبوه !!

مين قال لك إنّي عاوز أكون مشارك براس المال أصلا - لا يا عم يا نحلة لا تقرصيني ولا عاوز منّك عسل

-

أنا داخل معاك في الأوّل إنّي باخد 50 % من الأرباح مقابل مجهودي - ليه تاخد منّي 10 % منهم وتقول لي يبقى ليك بيهم أصول وهنجوّزك هنّومة

أنا مش عاوز أصول يا عمّ - إدّيني حقّي كامل - وخلّي أصولك عندك - أنا من الأوّل داخل معاك بقول لك أنا شريك بالمجهوووووووود

-

وبالمناسبة - موضوع إنّنا نحسب نسبة للمشارك بالمجهود في الأصول مقابل تحمّله للإهلاك معانا دا أساسا بيأكّد كلامي

إنّ تحمّل الإهلاك هو نظير تحمّل الأصول

يعني هوّا بردو حاول يردّ على كلامي - فقام مأكّده بدل ما ينفيه !!

بمناسبة موضوع الإهلاك

البعض بيقول إنك لو مش هتحمل الإهلاك على الشريك بالمجهود مناصفة مع الشريك برأس المال . فكده الشىريك بالمجهود ممكن يفرم المكنة عشان تطلع أعلى إنتاج . وكده كده مش فارق معاه حاجة . ما هوا مش خسران حاجة من إهلاكها

.

طيب كويس

ومين بقى قال لحضرتك إنك لما تحمل الشريك بالمجهود جزء من الإهلاك هيخاف على الماكينة ؟!

.

ما هوا كده كده الماكينة عليها ١٠ ٪ إهلاك سنوي

أنا كشريك بالمجهود عليا نصفهم

يبقى إيه اللي يمنعني أفرم المكنة بردو

هل لو فرمتها يعني الإهلاك بتاعي هيزيد

ما هما هما ال ٥ ٪ ثابتين

.

بل بالعكس . دلوقتي ما حدش يلومني . أفرم المكنة براحتي . ما أنا بادفع في إهلاكها

.

ثانيا /

مين قال لك إن الشريك برأس المال هيزعل لما يلاقيني بشغل المكنة شغل نار

دا هوا بيشتكي أساسا إني ما بشغلش المكنة بالقدر الكافي . وبيتهمني بالكسل والتقصير

.

هوا جايب المكنة أساسا عشان يفرمها فتطلع ربح . تخيل إني خليتها تطلع ربح أكتر . هل هوا هيزعل

.

ثالثا /

لو المكنة جابت طاقتها القصوى . فده دور حضرتك كشريك برأس المال إنك تجيب مكنة تانية وتالتة وتكبر المشروع طالما المكنة الأولى بتكسب والمشروع شغال لدرجة إنه وصل ل ١٠٠ ٪ من طاقته الإنتاجية

.

المفروض وقتها نقول للشريك بالمجهود إيه

.

نقول له إخس عليك ازاي تجتهد وتوصل المشروع لطاقته الكاملة . مش تخلي عندك ضمير

.

ولا نقول له ما تزودش إنتاج عن كده . أحسن نكسب أكتر وتبقى كارثة

.

ولا نقول له طلع إنتاج أكبر من نفس المكنة من غير ما نجيب لك مكن تاني . اتشقلب . بس أهم حاجة ما تأثرش على كفاءة المكنة وعمرها الافتراضي

خليها تشتغل بضعف طاقتها . بس من غير ما تأثر على كفاءتها

أصل هوا ساحر