[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZVGNAT-2kpWz3TpYFsdvP7FOsJZ5ajuttaocPq4YWQBqNsNkMk2zbrcbpN5O-ikD8jdd_r6nYB6a8GlHrCNX-DS9VYLj9fpNeeIIz5eUi0Kf-ARzZ5R2cUuH2OjVf5qBhPyiesI5FGvcUKqfMYEd-VPgpGbBlu1W-OawVglBlU5gGmI-PW-HqU4AIYaYkxBufA&__tn__=*NK-R)

-

[#التزحيف\_في\_التفاوض](https://www.facebook.com/hashtag/%D8%A7%D9%84%D8%AA%D8%B2%D8%AD%D9%8A%D9%81_%D9%81%D9%8A_%D8%A7%D9%84%D8%AA%D9%81%D8%A7%D9%88%D8%B6?__eep__=6&__cft__%5b0%5d=AZVGNAT-2kpWz3TpYFsdvP7FOsJZ5ajuttaocPq4YWQBqNsNkMk2zbrcbpN5O-ikD8jdd_r6nYB6a8GlHrCNX-DS9VYLj9fpNeeIIz5eUi0Kf-ARzZ5R2cUuH2OjVf5qBhPyiesI5FGvcUKqfMYEd-VPgpGbBlu1W-OawVglBlU5gGmI-PW-HqU4AIYaYkxBufA&__tn__=*NK-R)

-

الناس اللي تعرف الجلسات العرفيّة تعرف مصطلح اسمه ( التزحيف )

فخلّينا نشرح المصطلح ده هنا

لإنّ زيّ ما بيستخدمه واحد بجلابيّة وتلفيعة لتضليل الناس وقلب الحقّ باطل في جلسة صلح عرفيّة

هتلاقي واحد ببدلة وكرافتّة بيستخدمه معاك في البيزنس بردو وفي جلسة تفاوض في أفخم الشركات

هوّا الضلال واحد من الجلسة العرفيّة لل meeting room

-

فكرة البوست ده جات من نقاش مع واحد ضلاليّ - بعد ما ضيّع وقتي معاه في نقاش فارغ - قلت له أنا اسفدت إيه من تضييع وقتي ده - قال لي لو عاوز فلوس ابعت رقم حسابك وأنا أحوّل لك فلوس

-

بعت له رقم الحساب

قال لي لأ مش كفاية - ابعت رقم الآيبان

-

بعت له رقم الآيبان

لقى نفسه اتورّط - فبدأ يزحّف !!

-

أنا لقيته بيزحّف - قلت حلو - تعالالي اللالي كوا اللالي - ومسكته سحلته معايا في نقاش طويل جدّا عشان أشوف آخره إيه في التزحيف

والحقيقة الراجل ما قصّرش - استخدم كلّ مهارات الضلال الممكنة في باب التزحيف ده

يعني نقاشي معاه يعتبر مرجع في علم التزحيف - ههههههههه

-

التزحيف ببساطة - لو حابّين نعرّفه يعني

إنّ حضرتك تلاقي نفسك غلطان - والناس كلّها عارفة إنّك غلطان - فما فيش فرصة تدافع عن نفسك ضدّ فكرة إنّك غلطان

فتعترف بالغلط - أن أن أااا

لكن تفتّح بيبان أخرى حوالين الغلط ده - وتحاول تشدّ الناس معاك للبيبان دي - عشان تملص من الحقّ اللي هيتحطّ عليك في الجلسة العرفيّة

-

ويا سلام بقى لو قدرت تزحّف الناس وراك - لحدّ ما توقّعهم في غلط - فيبقى إنتا اللي بقى ليك حقّ - مش همّا

تبقى ضلاليّ محترف يعني - والمفروض تاخد جايزة موبيل في الضلال

-

تعالى نستعرض طرق التزحيف

-

الطريقة الأولى /

إنّك تقول إنّك فعلا غلطان - الاعتراف بالحقّ فضيلة - والكدب خيبة يا ولاه

أنا فعلا الغلطان - واستاهل ضرب البلغ والصرم القديمة - بسّ الذنب مش ذنبك - دا الضحيّة هوّا اللي اضطرّك للغلط

-

زيّ مثلا إنّك تقول إنّ بهانة مرات علوان هيّا اللي بتلبس هدوم شفتشي - وبتمشي تتقصّع جار الترعة - فانتا غصب عنّك رحت قفشتها من .. من رجليها

ما هيّا لو ما كانتش بتمشي تتلوّى زيّ الحيّة ولا غوازي المولد ما كانش اللي حصل حصل

-

وأنا ذنبي إيه يا أهل البلد - أنا إيه ذنبي - أنا إيه ذنبي - لابسالي التايير البمبي

دا حتّى الإنسان دعيف - الإنسان دعيف - الإنسان دعيف

وانزل هات تراب من الأرض وحطّه على دماغك

المشهد ده بيجيب صريخ وعياط

-

يا ابن السيّدة غير النظيفة - دا انتا بقيت ضحيّة - والمجرمة الحقيقيّة هيّا بهانة مرات علوان

-

لأ يا ابا العمدة

أعوذ بالله من الظلم

-

بهانة مش هيّا اللي غلطانة

الغلطان هوّا علوان

ما هو لو كان علوان راجل بصحيح - كان عرف يشكم أهل داره

لكن هوّا اللي سايب لهم الحبل ع الغارب - فبيمشوا يتقصّعوا جار الترعة ويلهلبوا قلوب شباب البلد

يا عيونك النايمين ومش سائلين - وعيون ولاد كلّ البلد صاحيين

دي بهانة عليها جوز عيون يا ابا العمدة - يتّاكلوا أكل

-

أيوه يعني مين اللي غلطان دلوقتي - علوان ولّا بهانة ؟!

آني كحضرة العمدة تهت

-

لاحظ إنّ حمديّ الوزير خرج من المشهد أصلا دلوقتي - وبقينا مش عارفين مين الغلطان - بهانة ولّا جوزها

-

طيّب والحلّ إيه في الموقف ده

الحلّ إنّك تسيب الضلاليّ ده لمّا يخلّص كلام

وبعدين ترجع لأصل الموضوع

وتعتبر الكلام اللي قاله عن علوان وبهانة كإنّه لم يكن

-

الطريقة التانية /

الدخول في النوايا

-

أيوه آني غلطان - بسّ آني كانت نيّتي خير

آني كانت نيّتي أقول لبهانة ما تمشيش تتقصّع زيّ المهلّبيّة كده

واحدة - واحدة

واحدة واحدة

ضحيّة الصيّاد غزالة شاردة

-

وحاسبي

حاسبي

حاسبي وحاسبي وحاسبي - في كلّ شاردة وواردة

تحت الرماد النار يا حلوة قايدة

والشوك ف غصن الوردة يحمي الوردة يحمي الوردة

-

مش كده ولّا إيه يا ابا العمدة

آني كانت نيّتي خير - كانت نيّتي أحظّر بهانة وأنبّهها إنّها ما تمشيش تتقصّع كده لحدّ يظنّ فيها الظنّ البطّال

-

يا ابن الشارة المربوطة - دا انتا بقيت الناصح الأمين !!!

-

والردّ على الطريقة دي بردو إنّك تسيب كلّ الكلام الفارغ ده - وترجع لأصل الموضوع

إمسك في أصل الموضوع - أنا عاوزك كلب بلديّ ومسك عضمة

-

الطريقة التالتة /

إنتوا فهمتوني غلط

-

وهنا مش هتعترف إنّك غلطان

إنتا هتقول إنّك كنت صحّ - بسّ الناس هيّا اللي فهمتك غلط

واقعد لفّ ودور بقى حوالين إنّ كلامك وأفعالك كانت مظبوطة

بسّ الناس هيّا اللي فهمتك غلط

-

دي كانت دبّانة واقفة على راس علوان

قمت آني جايب الشومة ورازعة في نصّ دماغه فالقها له

بسّ موّتت الدبّانة

تقوموا انتوا تفهموا إنّي كنت عاوز أعوّر علوان

علوان

أخويه

دا حتّى النوتيلّا ما تطلعش من الكرواسو

مش كده ولّا إيه يا أهل البلد - يا أهل البلد - قول دي بصوت عالي

دا حتّى ربّنا ما يرضاش بالظلم - ما يرضاش بالظلم - ما يرضاش بالظلم

وانزل هات جلّة من الزريبة وحطّها على دماغك

المشهد ده بيجيب مع الجمهور صريخ وعياط أكتر من المشهد الأوّلانيّ

-

الطريقة دي استخدمها معايا الضلاليّ اللي بكلّمكوا عنّه

إنّه أي نعم أنا قلت لك هابعت لك فلوس مقابل وقتك اللي ضيّعته معايا

وأي نعم قلت لك ابعت لي رقم الحساب

وأي نعم قلت لك ابعت لي الآيبان

لكن انتا فهمتني غلط

دانا كان قصدي إنّي باستغرب !!!

-

والحلّ هنا إيه

الحلّ بردو هو إنّك تمسك في العضمة

-

قول اللي تقوله

وفسّر كلامك زيّ ما تفسّره

واتكلّم عن النوايا الغيبيّة زيّ ما تتكلّم

لكن أنا عندي قضيّة واحدة ماسك فيها ومش هسيبها

-

الطريقة الرابعة /

أي نعم إنتا ليك حقّ - وأنا هاعطيهولك - لكن أنا عاوز كذا وكذا وكذا

-

كنت في يوم قاعد مع صاحب مصنع

وجات له مكالمة من حدّ

بخصوص إنّ جهة في الحكومة عاوزة تصدر قانون معيّن ضدّ مصلحة أصحاب المصانع دي

وفيه خناقة دلوقتي بين الحكومة وبين غرفة الصناعات اللي يتبعها صاحب المصنع ده

والراجل اللي بيتّصل ده بيقترح حلّ وسط بين الحكومة وأصحاب المصانع دول

-

فصاحب المصنع قال له - دلوقتي أنا قاعد في بيتي - ييجي حدّ عاوز يطردني من بيتي - فتيجي انتا تقترح حلّ وسط إنّك تعطيني نصف البيت وهوّا ياخد نصف البيت ؟!!!

-

دي طريقة من طرق التزحيف

إنّك ليك حقّ - ولو عاوزه - إعطيني كذا وكذا

-

والحلّ هنا هو إنّك تتمسّك بحقّك كاملا - ولا تنساق في أيّ مفاوضات بخصوص التسوية المقترحة - والمتضمّنة تنازلك عن جزء من حقّك - أو التزامك بحقوق جديدة بناءا على اللا شيء

-

والطريقة دي استخدمها معايا الضلاليّ دا بردو - مش بقول لكوا الراجل ما قصّر - هههههه

-

قال لي انتا ليك عندي فلوس - هاعطيها لك - وهاعطيك زيادة عليها 10 آلاف جنيه - لكن تعتذر لي أمام الجميع !!

-

أنا كنت ممكن أقول له ( أعتذر لك عن إيه )

لكن أنا مش هاعمل كده طبعا

دا تزحيف - جاي تلاعبني في التزحيف دلوقتي بعد السنّ دا يا لولو

-

حضرتك أنا ليّا عضمة - وأنا ماسك فيها

مش هسيبها من بقّي واجري على خروف مشوي

أنا عاوز العضمة فقط

-

أنا استخدمت الطريقة دي مرّة في خلاف عائليّ

كانت زوجتي واصلة لأقصى درجات الغضب - وخلاص طالبة الطلاق - ووالدها قعد يقنع فيها - لكنّها مش عاوزة تتراجع

لحدّ ما حمايا نفسه رضخ ليها - وقال لي يا ابني إحنا نطلع بالمعروف والكلام ده

-

أنا حمايا راجل عاقل يعني - ومش طبيعته إنّه يقبل الطلاق - لكن ما تعرفش كان شيطان إيه اللي في دماغ العيلة ساعتها

-

فقلت له تمام انا موافق - بسّ أنا اللي آخد العيال أربّيهم

فقام الموضوع مقلوب لازّاي تاخد العيال - لأ ازّاي ما تاخدش العيال - وبقت الخناقة على مين اللي ياخد العيال - مش على الطلاق !!!

ودي كانت مناورة منّي ساعتها - والحمد لله نجحت وحافظت على البيت

-

الطريقة الخامسة /

بركة الطين !

إنّك تجرّ الطرف الآخر لبركة الطين

تشتمه - فيشتمك

-

يبقى سيب بقى الحقّ والمستحقّ ده على جنب

وتعالى نشوف إزّاي تشتم أمّي

دي أمّي يا جدعان - أمّي يا جدعانننننننننننننننننن

دا إنّما الامم الاخلاق ما بقيت

والأمّ مدرسة - حدّ يعمل كده ف المدرسة يا وله

-

إنتوا عارفين يعني إيه الأمّمممممممم - الأمممممممممم

وانزل هات طين من بركة الطين وحطّ على دماغك - وصرّخ

دا هيجيب صريخ وعياط من الجمهور

-

واحنا في الجيش - كنّا ساكنين في 4 غرف جنب بعض

غرفتنا كانت أكبر غرفة - فكنّا حاطّين فيها التلّاجة بتاعة السكن

فكان الظبّاط من الغرف ال 3 التانيين ييجوا بالليل يفتحوا القوضة وياخدوا حاجات من التلّاجة

-

زمايلي في الغرفة تضرّروا

فكانوا عاوزين ينقلوا التلّاجة

حاولت أقنعهم إنّه عادي يا جماعة - وغرفتنا كبيرة - وزمايلنا بييجوا يسهروا عندنا وغرفتنا فيها حياة وكده

لكن خلاص همّا كانوا مصرّين يطلّعوا الثلّاجة من الغرفة

-

قلت لهم خلاص - أنا هطلّع التلّاجة من القوضة - بسّ تسيبوني أتكلّم

ما حدّش يفتح بقّه

وخصوصا إنتا يا مصطفى

مصطفى ده كان صديقنا اللي بيتعصّب من أيّ حاجة

-

في معدّيّة عمّ سيّد - عمّ سيّد دا كان ظابط شرف - أكبر منّنا في السنّ - كان عنده ييجي 50 سنة

واحنا ملازمين أوائل وهو ملازم أوّل بردو - لكنّه أقدم منّنا

-

فقلت له احنا عاوزين ننقل التلّاجة دي من قوضتنا لقوضتكم يا عمّ سيّد

طبعا هيقول لأ

أمّال إحنا داخلين تفاوض ومنتظر منّه يقول لي حاضر

ما طبيعيّ هيقول لأ

-

فبدأ يطرح رأيه - وأنا أتناقش معاه - ومصطفى ساكت

لمّا زهق - قام مقرّر يقلب على مود التزحيف

وقرّر يستخدم طريقة ( بركة الطين )

-

الطريقة دي بتقول إيه - أستفزّك تغلط - فلمّا تغلط - نقلب النقاش عن التلّاجة - للنقاش عن إنّك إزّاي تغلط فيّا

فقام عمّ سيّد قايل بسّ أنا أقدم منكم - ولازم تحترموا الأقدميّة

قام مصطفى ناطط

-

هههههههههه

أنا قلت خلاص باظت - والتلّاجة دي هتفضل في قوضتنا ليوم ما تقوم حرب بقى إن شاء الله

-

عمّ سيّد قال لمصطفى أيوه الأقدميّة

فمصطفى قال له يعني إيه أقدميّة يعني ؟!!!!

فقال له إيه - مش عاجباك الأقدميّة - إنتا لازم تحترم الأقدميّة

فقام مصطفى قايل له \*\* أمّ الأقدميّة

ههههههههههههه

-

طبعا مناورة بركة طين مثاليّة

الله ينوّر يا عمّ سيّد

و \*\* أمّ التلّاجة يا مصطفى

هههههههههههه

-

طبعا بدل ما كان التفاوض هياخد ساعة - خد ييجي 4 ساعات على ما خلّصنا مصطفى من عمّ سيّد - وعمّ سيّد من مصطفى

وأنا هحاكمك على الكلمة دي - وانتا بقّ وما تعرفش تعمل حاجة

-

بسّ في الآخر نقلنا التلّاجة لغرفة تانية غير غرفتنا وغرفة عمّ سيّد

ودي كانت الخطّة أساسا من ناحيتي

ههههههههههه

-

فيه مبدأ في التفاوض بيقول ( تقدّم خطوتين وتراجع خطوة )

يعني انا مش عاوز انقل التلّاجة لغرفة عمّ سيّد - أنا عاوز انقلها لغرفة تانية

فأكلّم عمّ سيّد - فنتخانق ( من غير ما اشتم الأقدميّة )

فيدخل حدّ تالت ابن حلال يحلّ بيننا - ويقول إيه اللي مزعّلكوا يا جماعة - هاتوا التلّاجة عندي

خد يا عمّ التلّاجة عندك

ويبقى هوّا الجنتل مان اللي حلّ المشكلة

وأنا الجنتل مان اللي طلّعت التلّاجة من القوضة

-

فأنا تقدّمت خطوتين بطلب نقل التلّاجة لقوضة عمّ سيّد تحديدا

وتراجعت خطوة وقبلت بخروج التلّاجة من قوضتنا لغرفة تانية وخلاص

وهو ده اللي كان مطلوب من الأوّل

ما كنتش عارف تسكت دقيقة يا مصطفى ؟!!!!

-

نرجع لموضوعنا

إحنا بنتكلّم عن التكنيك الخامس من تكنيكات التزحيف

اللي بسمّيه ( بركة الطين )

-

وده من خلال إنّ الطرف الآخر يعترف إنّ عليه حقّ

لكن يقوم ناغزك بحاجة مستفزّة - تقوم شاتمه - يقوم قالب الكلام كلّه على الشتيمة - ويسيب الحقّ اللي هوّا لسّه معترف بيه حالا

-

والحلّ طبعا على التكنيك ده إنّك تبقى بارد وما تتفاعلش معاه في استفزازه

وركّز مع العضمة اللي انتا ماسكها - مش هوّا يهوهو عليك - تقوم انتا مهوهو عليه - تقوم العضمة واقعة من بقّك !!!

-

ولو انتا أصيع شويّة - شيّله غلط تاني غير الغلط الأوّلانيّ بالشتيمة اللي هوّا شتمها لك

-

على العموم

تعدّت التكنيكات والتزحيف واحد

-

وتعدّدت طرق التعامل مع التزحيف - لكن العامل الوحيد المشترك فيها هو إنّك تمسك في حقّك فقط - ولا تجاري الطرف الضلاليّ اللي بيحاول يزحّف في أيّ محاولة للخروج من مركز دائرة الخلاف اللي بينكم