وانتا بتسأل - اتعوّد تسيب فرصة للسؤال التالي - ما تسألش سؤال إحدى إجابتيه ممكن تقفل عليك باقي النقاش

-

حدّ بيسألني على رسايل الصفحة بيقول لي ( هل بتعطوا دورات في كذا - في التصميم الميكانيكيّ مثلا )

-

السؤال دا ممكن اقول لك لأ - خلاص خلصت كده

-

لكن - لو قلت لي - أنا محتاج آخد دورة في التصميم الميكانيكيّ

هنا ممكن أقول لك - إحنا بنعطي الدورة دي

أو اقول لك - كلّم فلان بيعطيها - إلخّ

-

طاب ما تقول له كده يا أخي من غير ما تفلسف الموضوع

-

لأ

مع الوقت بتلاقي نفسك سعيد بالمحادثات اللي بتقفل - وبتقول يا ريت الطرف التاني ما يسأل السؤال التالي

وبتلاقي نفسك سعيد بالمحادثات اللي بتقفل من غير ما حدّ يطلب منّك ترشيحات

وبتلاقي نفسك سعيد بالمحادثات اللي بتقفل من غير ما حدّ يفتح معاك تفاصيل

-

الحمد لله محادثة عدّت من غير مناهدة - ومن غير مسؤوليّة - ومن غير ما حدّ يتعدّى عليك - هتروح انتا تفتحها وهيّأ بتقفل

اللي بيكلّمك أونلاين ده سهل جدّا يتجاوز معاك بدون داعي - غير لو بيكلّمك وجها لوجه - ف بتكون عاوز تخلّص الموضوع معاه بسرعة

-

ف ما تتوقّعش إنّك انتا هتسأل سؤال مقفول والطرف التاني هيفتحه

-

خصوصا إنّ فيه ناس كتير هتفهم الطرف التاني غلط

-

إنتا شخصيّا ممكن تفهم إنّ الطرف التاني ده اتشعبط فيك وعاوز يطلع منّك بأيّ مصلحة - أو عاوز يبيعك للّي هيرشّحهولك ده وياخد عليك عمولة

-

دي نظريّة أنا بسمّيها ( الطالب والمطلوب )

لو انتا بتسألني - ف إنتا الطالب وانا المطلوب

-

لو انا بدات معاك الكلام ولو بنصيحة - أصبحت أنا الطالب - وانتا المطلوب !!

-

هتلاقي الطرف المنصوح بدأ يتحوّل لإنّه بيحقّق مع مقدّم النصيحة - ومقدّم النصيحة بقى مطلوب منّه يقدّم مبرّرات - ويقدّم دفاعات عن نفسه إنّه بينصحك بدون مصلحة

وعلى إيه دا كلّه

-

ساعات حدّ بيسألني سؤال

ف أبعت له رابط فيديو واقول له شوف ده

-

يقول لي ( هلاقي فيه إجابة السؤال )

أوتوماتيك بقول له ( خلاص ما تشوفوش ) - وباقفل النقاش معاه

-

هنا الموضوع تحوّل عنده لإنّ أنا اللي بقيت باطلب منّه يشوف الفيديو - بقى هوّا المطلوب !!

ف بيتشرّط بقى بسلامته بدل ما اضيّع له وقته الثمين

أمّال انا بقول لك شوف الفيديو ده ليه !!

-

وانا في الجيش كنت انا اللي بوزّع المرتّبات والمكافآت على زمايلي

ف مرّة جات منحة وكنت المفروض أعطي كلّ واحد من زمايلي 500 جنيه منها

ف قابلت واحد زميلي قلت له خد دول - قال لي بتوع إيه دول - قمت واخدهم وماشي

-

هوّا في الحالة دي بقى هوّا المطلوب - أي نعم انا اللي باعطي له الفلوس - لكن هوّا حطّ نفسه في مكان المطلوب - يعني هوّا ( مطلوب ) منّه ياخد الفلوس

-

ف أوتوماتيك المطلوب ده بيتحوّل لمحقّق - ف سألني بتوع إيه دول

رزق وجاي لك يا سيدي - يعني هكون باعطيهم لك من جيبي - بعتولي إيراد العزبة بتاعتي ف قلت اشبرق على زمايلي - ما انتا عارف ان انا اللي بوزّع الفلوس

-

ف انتا لو سألت سؤال مغلق - انا هردّ على قدّ السؤال - مش هافتح معاك سؤال تاني عشان ما احطّش نفسي في منطقة إرهاق

-

إسأل بطريقة صحيحة - [#السؤال\_نصف\_الإجابة](https://www.facebook.com/hashtag/%D8%A7%D9%84%D8%B3%D8%A4%D8%A7%D9%84_%D9%86%D8%B5%D9%81_%D8%A7%D9%84%D8%A5%D8%AC%D8%A7%D8%A8%D8%A9?__eep__=6&__cft__%5b0%5d=AZUAO7ct7Gtqx3g9wbzpkLSUWEBzB05Oe8fwyFtnr7a9zP9-kX5slsn9oin7j5524e7AYW-Bz9KXr_S303oprflE2iwu_CfBR55a95mR-AB61sivLE97UJYJ4odvtId_1erVnfp8AwxvYJ39n5w0KYnKStLav0vEWtrGzFx2I_6ohYVPzzbkrtDGfZNFhrfKbsk&__tn__=*NK-R)

وما تتوقّعش إنّ الطرف التاني هيتعب نفسه عشان انتا ما سألتش السؤال بطريقة صحيحة