من البدع اللي ابتدعها المصريّين في موضوع بيع المصانع ( والعربيّات ) - إنّهم يسألوا عن سبب البيع

أنا مش عارف حضرتك كمشتري مالك ومال أنا عاوز ابيع ليه - مزاجي يا أخي - عندي حاجة وعاوز أبيعها - إنتا مالك ؟!

-

كان عليّا دين وعاوز أسدّه - هل المفروض حضرتك تعرف عليّا ديون لمين ؟!

زهقت من العربيّة وعاوز أجدّد - هل المفروض حضرتك تتدخّل في رغباتي في شراء عربيّة جديدة ؟!

طلّقت مراتي ورافعة عليّا قضيّة تبديد قايمة - وببيع العربيّة عشان أسدّد الفلوس لاتسجن - هل حضرتك هتدخل تصلح بيني وبين مراتي مثلا ؟!

-

أنا أفهم إنّك تسأل عن المكنة - عن العربيّة - لكن تسأل عن صاحب العربيّة أو المكنة نفسه هوّا عاوز يبيع ليه - ليه ؟!!

-

إسأل - هل العربيّة فيها عيب - من واجبي أجاوبك - لإنّك بتسأل عن العربيّة - مش عنّي أنا

-

بل إنّي من واجبي أصلا إنّي أقول لك على عيب العربيّة قبل ما انتا تسألني - كما قال رسول الله صلّى الله عليه وسلّم لصاحب الطعام الذي أصابه الماء - فقال له رسول الله صلّى الله عليه وسلّم ( أفَلا جَعَلْتَهُ فَوْقَ الطَّعامِ كَيْ يَراهُ النَّاسُ، مَن غَشَّ فليسَ مِنِّي )

يعني بيّن عيب السلعة للمشتري - دا واجب عليك

-

دا غير إنّه من دورك كمشتري بردو إنّك تكشف على المكنة أو العربيّة - تجيب متخصّص ( من طرفك ) يكشف على الحاجة قبل ما تشتريها

الحاجة تمام - العربيّة تمام أو المكنة تمام - يبقى تمام - مالك بقى ومال صاحب الحاجة بيبيعها ليه - بتتدخّل في خصوصيّاته ليه ؟!

-

وللأسف - نتيجة لهذا الفضول المقيت - إنتشر الكذب في إعلانات البيع - فتلاقي 90 % من الإعلانات كاتبة ( لغرض السفر )

-

بينما صاحب العربيّة ما بيكونش هيسافر ولا حاجة - يبقى ليه الكدب ؟!

-

ما هو عارف إنّ المشتري هيسأل - فقاموا فصّلوا كدبة لا يمكن الاعتراض عليها

يعني لو قلت لك لغرض السفر - وبعت لك - وما سافرتش - هترجع حضرتك تحاسبني ؟!!

-

ليه الملاوعة دي بين اللي عاوز يبيع واللي عاوز يشتري ؟!!

-

قال رسول الله صلّى الله عليه وسلّم ( مِنْ حُسْنِ إِسْلَامِ الْمَرْءِ تَرْكُهُ مَا لَا يَعْنِيهِ )