[#الخزّان\_المخروم](https://www.facebook.com/hashtag/%D8%A7%D9%84%D8%AE%D8%B2%D9%91%D8%A7%D9%86_%D8%A7%D9%84%D9%85%D8%AE%D8%B1%D9%88%D9%85?__eep__=6&__cft__%5b0%5d=AZUABnV0rC0AQcYTDmKvnx_eYBUglc5fYYbXuIjiTu0XAKgtk9QcyrQelh-tcKI3N9k1FlRQWE_bhPqX-rSCGLjW8wnpVrOA6NW5ROHwYIACBcivd4HHi9GKcziq6XDMkzkvIMSdvyoRmNr0vHGPlnarSyCHDm0zxk-KVcd1z4QImPVHR_CcJQfruwwXFhUYzAo&__tn__=*NK-R)

-

تخيّل إنّ عندك خزّان ميّه - بينقص

ف إنتا شفت الحلّ إنّك تزوّد الميّه اللي فيه

هل دا حلّ صحّ ؟!!

-

غالبا الحكمة هتتملّكك دلوقتي وهتطلّع لنا الأينشتاين اللي جوّاك وهتقول ( لا - حاشا وماشا - إحنا المفروض نشوف الخزّان دا مخروم منين ونصلّحه - عالج السبب يا بيه - مش العرض - مش نبقى سذّج وكواحيل وقاعدين نزوّد ميّه وخلاص - هوّا إيه - ما فيش فكر - ما فيش منطق - ما فيش كاتشب )

-

أمّال ليه حضرتك كلّ ما نقول لك عطلان في البيزنس بتاعك ليه - تقول لي ( ما فيش تمويل )

-

إنتا عارف لو آخد تمويل - هفرتك الدنيا - إدّيني فلوس وارميني البحر

-

هيّا مش كانت ادّيني حظّ وارميني البحر

حظّ مين يا بيه - إدّيني فلوس - الفلوووووس - أهمّ حاجة الفلوس - هتدفع - هورّيك اللي عمرك ما شفته

-

أمّال فين الأينشتاين يا حاجّ نشأت

-

عشان كده بارفض تماما فكرة التمول من البنوك

من باب إنّها ربا - ف هيّا حرام - دا الأصل

-

لكن - من باب البيزنس - ف هيّا غلط - وكلّ حرام غلط - ألا يعلم من خلق

-

ببساطة - لإنّ الخرم اللي في الخزّان هيفضل زيّ ما هوّا

-

والخرم هيبقى خرمين - الخرم الأوّلانيّ هيفضل زيّ ما هوّا - لإنّ طول ما منسوب الميّه عالي - ف عمرك ما هتشوف الخرم

-

الخرم التاني هيكون التزامك بقى اللي ظهر تجاه البنك

ف كان خرم واحد أحسن - ولّا إيه

-

طاب ما كده هنفلّس

بالظااااابط - الله ينوّر عليك - أنا عاوزك تفلّس

-

أنا عاوز الخزّان يفضى - لإنّ دي الطريقة الوحيدة اللي هتشوف بيها الخرم

-

الضغوطات الماليّة هيّا أفضل علاج ليك - رغم مرارتها - لكنّها هيّا أكتر حاجة هتخلّيك تحطّ إيدك على نقاط الضعف اللي في شركتك

-

طول ما وضعك بينزل درجة بعد درجة - هتقدر توصل للمشكلة فين

-

طبعا الخرم مش لازم يكون في قاع الخزّان - ف تقول لي أنا على ما الخزّان يفضى هكون طلعت من السوق أصلا - ومش هينفعني أعرف الخرم ولّا ما اعرفوش

-

غالبا مش دا اللي هيحصل لو انتا شاغل بالك بمشروعك 10 % فقط

-

غالبا الخرم هيكون في نصّ الخزّان - في ربعه من تحت - لكن مش في قاعه يعني

-

لو الخرم عندك في القاع - ف ده معناه إنّك باني المؤسّسة كلّها على مبدأ غلط أصلا من أوّل يوم - دا انتا تفلّس حلال فيك فعلا

-

أقصد إنّك هتقدر تكتشف المشكلة اللي في شركتك قبل ما تكون وصلت للإفلاس - لكن - ما فيش طريقة غير إنّك تنتظر الخزّان وهوّا بيفضى واحدة واحدة

-

أو الطريقة البديلة - إنّك تسأل استشاريّ - هيشاور لك على الخرم قبل ما تضطرّ تنتظر الخزّان لمّا يفضى

-

بسّ أمانة عليك يا شيخ إبقى صدّق - ما تزهّقناش

ما تاخدش الكلام من هنا - وتطلّعه من هنا - لحدّ ما تشوف كلام الاستشاريّ بيتحقّق قدّامك - فلا يؤمنوا حتّى يروا العذاب الأليم

-

لكن - بأيّ حال من الأحوال - ف تزويد الخزّان بالميّه هو قرار سفيه

-

[#التمويل\_ليس\_الحلّ](https://www.facebook.com/hashtag/%D8%A7%D9%84%D8%AA%D9%85%D9%88%D9%8A%D9%84_%D9%84%D9%8A%D8%B3_%D8%A7%D9%84%D8%AD%D9%84%D9%91?__eep__=6&__cft__%5b0%5d=AZUABnV0rC0AQcYTDmKvnx_eYBUglc5fYYbXuIjiTu0XAKgtk9QcyrQelh-tcKI3N9k1FlRQWE_bhPqX-rSCGLjW8wnpVrOA6NW5ROHwYIACBcivd4HHi9GKcziq6XDMkzkvIMSdvyoRmNr0vHGPlnarSyCHDm0zxk-KVcd1z4QImPVHR_CcJQfruwwXFhUYzAo&__tn__=*NK-R)

-

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZUABnV0rC0AQcYTDmKvnx_eYBUglc5fYYbXuIjiTu0XAKgtk9QcyrQelh-tcKI3N9k1FlRQWE_bhPqX-rSCGLjW8wnpVrOA6NW5ROHwYIACBcivd4HHi9GKcziq6XDMkzkvIMSdvyoRmNr0vHGPlnarSyCHDm0zxk-KVcd1z4QImPVHR_CcJQfruwwXFhUYzAo&__tn__=*NK-R)