كتبت بوست إنّ اللي استلف بالجنيه - يرجّع بالجنيه

بدون النظر لفرق قيمة الفلوس دي بسبب إنّ الدولة بتطبع فلوس بدون غطاء نقديّ فبتخلّي قيمة العملة اللي في إيد الناس تقلّ

-

فيطلع لك الدكورة يقول لك ازّاااااااااااااااااي - ويفتحوا زورهم عليك قدّ كده

-

طب لمّا انتوا دكورة قوي كده - ما تروحوا تقولوا للدولة ما تطبعش فلوس - والمشكلة تتحلّ

-

لكن الدولة لمّا طبعت فلوس غصب عنّكم - قعدتم مكتومين زيّ الجزم

ييجي الشرع يقول لكم الجنيه بجنيه - تفتحوا زوركم قدّ كده

-

صحيح - ما هو الخوف بالعين

الخوف من الدولة بالعين - لإنّ عينكم شايفة إيد الدولة وعقابها

-

لكن ربّنا سبحانه وتعالى مش خايفين منّه - لإنّكم مش شايفينه

-

ردّ الفلوس بزيادة هو ربا صريح

ومشكلة إنّ الدولة بتطبع فلوس بدون غطاء نقديّ - حلّها إنّ الدولة تبطّل تطبع فلوس بدون غطاء نقديّ

-

حضرتك اتسرقت - وجاي عاوز الشرع يبيح لك تسرق غيرك عشان تعوّض اللي اتسرق منّك

فأنا بقول لك - السرقة حرام

تقول لي اززززززززززززااااااااااااااااااااااااي - وتفتح عليّا زورك

-

ما تروح تجيب فلوسك من اللي سرقك - عاوز الشرع يحلّل لك السرقة ليه

ولّا اللي سرقك إيده طرشة وانتا خايف منّه ؟!

ولّا الشرع ده هوّا الحيطة المايلة اللي بتقدروا عليها ؟!

-

طب ما هو كده الناس هتبطّل تسلّف بعضها !!

ما يبطّلوا يا فندم - قال يعني الواد بيسلّف الناس قويّ

-

إنتا بتسلّف حدّ ؟!

لأ

طب ما تقعد في حتّة

-

ويقول لك - هل دي فتوى ؟!

أمّال أنا نمت وحلمت بيها فقمت كتبت بوست يعني ؟!

-

قال يعني لو قلت لك كلام على مزاجك هتسألني هوّا فتوى ولّا لأ ؟!

الواد ملتزم بالفتاوي قوي ما شاء الله

-

أخيرا

لو حضرتك عاوز تسلّف حدّ - وخايف على فلوسك

تاخده من إيده - وتروحوا محلّ الذهب - وإنتا تشتري ذهب بالقيمة اللي هوّا عاوز يستلفها منّك

-

يعني مثلا هوّا عاوز منّك 40 ألف جنيه - وجرام الدهب النهارده ب 4 آلاف جنيه

تاخده من إيده - وتروحوا محلّ الذهب - وتشتري 10 جرامات دهب - إنتا اللي تشتريهم

-

وبعدين تعطي المقترض في إيده ال 10 جرام دهب

وتقول له يوم ما تيجي ترجّع لي الدين اللي عليك - ترجّع لي 10 جرام دهب

-

طب ما كده نخسر المصنعيّات

عادي - خسارة بسيطة مقابل الخسارة اللي هتخسرها لو أقرضته فلوس ورق

وخسارة أبسط وأبسط مقابل خسارة دينك لو اتعاملت بالربا

-

واشتري سبائك - أو جنيهات ذهب - أو ذهب مستعمل - أو ذهب مستعمل ما فيش فيه نقشة ( دهب مسح ) - بحيث تكون خسارة المصنعيّات أقلّ ما يمكن

-

أعيد وأكرّر - لازم العمليّة دي تحصل في الواقع - بيع وشراء حقيقيّ للذهب

مش مجرّد تقدير للقيمة - بينما التعامل كان بالفلوس الورق - لإنّ ده بردو يدخّلك في ربا

-

الاستثناء الوحيد من الحالة السابقة هو إنّ عملة الدولة نفسها تسقط بسقوط الدولة

وقتها بقى ربّنا يعينك - شوف هتاخد فلوسك ازّاي

-

ما هو الورق اللي في إيد حضرتك ده أصلا واخد كونه نقود من وجود الدولة - يعني بيستمدّ قيمته من ضمان الدولة ليه

فلو الدولة سقطت - فانتا مش هتبقى بترجّع عملة - إنتا هتبقى بترجّع ورق

-

وطبعا ما ينفعش تردّ النقود بورق

-

لكن طالما الدولة قائمة - فالورق ده عملة - والورق ده عملة - بغضّ النظر عن قيمتهم

اختلاف قيمتهم هي مشكلة بينك وبين الدولة -حلّها مع الدولة بمعرفتك - مش تحلّها بتغيير الشرع

-

حاجة كده زيّ ما لو استلفت منّك خروف - ورجّعته لك

لكن ما ينفعش أرجّعه لك خروف ميّت - لإنّ ده مش نفس نوع الحاجة اللي استلفتها منّك

-

وقبل ما تتناقش مع حدّ في المسألة دي - إسأله الأوّل - إنتا مسلّف حدّ فلوس

لو قال لك أيوه - يبقى ما تتناقشش معاه

-

الناس لمّا يكون الحكم الشرعيّ هيخسّرها فلوس - فممكن تخسر الشرع عادي لو هترجّع لهم فلوسهم

فما تتناقشش مع الشخص ده من الأساس

-

إحنا معاك ع الشرع و ع الدين في الصلاة - نحطّ مصحف في تابلوه العربيّة - الحاجات دي

لكن ييجي الشرع يقول لي سيب الفلوس دي مش حقّك

لأ يا حيلتها - الشرع ده عند امّك هناك - أنا عاوز فلوسي

-

الناس ممكن تخسر الشرع عادي - مع إنّ مشاكلهم الحالية أساسا كان أساسها تخلّيهم عن الشرع !!

الحقيقة إنّ كلّ الأزمات الماليّة دي سببها إنّ الناس ما عجبهاش شرع ربّنا سبحانه وتعالى

شرع ربّنا سبحانه وتعالى اللي شرع لينا التعامل بالذهب

دلوقتي - بعد ما الناس طلعت الفضاء - جايّين يكتشفوا إنّ الذهب هو العملة الربّانيّة !!

-

لسّه جايّين يكتشفوا إنّ الحكومات ليّفت الشعوب - وخدت منهم الدهب - وبعدين عطت لهم ورق كوتشينة - وبعدين عملوا مطابع للورق ده - فبقت الحكومة قادرة تلعب بالناس زيّ الكوتشينة !!

-

أنا كحكومة عليّا ليك مرتّبات - أطبع وأعطيك

أنا كحكومة عليّا ليك فلوس مقاولة إنتا عملتها لي - أطبع وأعطيك

-

فأصبحت أنا كحكومة أقدر آخد منّك الخدمات والمنتجات ببلاش حرفيّا

وانتا تاخد الورق ده تلاقي قيمته بقت في الطراوة - فتتخانق مع اللي جنبك - مش مع الحكومة

-

ودلوقتي شغّالين على إنّهم يلمّوا ورق الكوتشينة نفسه من إيد الناس - ويعطوهم رصيد على الموبايل

تقبض ينزل لك رصيد

تشتري - تدفع من رصيدك

لكن ما فيش ورق في إيدك

-

بحيث في يوم من الأيّام تكون انتا مدّخر مثلا 100 ألف جنيه على الموبايل - تلاقي الحكومة منعتك من استخدامهم عادي جدّا - زيّ ما هي قادرة تمنعك من سحب فلوسك الشخصيّة من البنك دلوقتي إلّا بمقدار معيّن

-

بالمناسبة

اقترحت قبل كده إنّه تتعمل عملة ورقيّة فيها شريحة ذهبيّة

ولقيت الاقتراح ده كان اتطبّق بالفعل في أمريكا سنة 2019 بإسم ( جولدباك )

صورة البوست هي الجولدباك

وهي عملة قيمتها صغيّرة بالمناسبة - فتقدر تتداولها

-

لكن طبعا ما تلاقيش من الناس غير السخرية

اللي كانوا بيسخروا دول - دلوقتي بيقوموا ويناموا يتابعوا أسعار الدهب !!

بيسخروا منّك إنّك عاوز ترجّعهم يمسكوا في إيديهم العملة الحقيقيّة !!!

كتبت بوست إنّ اللي استلف من حدّ فلوس - فردّ القرض بيكون الجنيه بجنيه

ده الأصل

وهذا مصداقا لقول رسول الله صلّى اله عليه وسلّم ( الذهب بالذهب - والفضّة بالفضّة - إلى آخر الحديث )

-

فأكتر من حدّ علّق بإنّ فيه آراء للعلماء بتقول إنّه ممكن ردّ القرض يكون بالقيمة

يعني أنا سلّفتك 40 ألف جنيه وقت ما كان الدولار ب 40 جنيه

فلو الدولار بقى ب 80 جنيه - يبقى انتا ترجّع لي 80 ألف جنيه

يعني تاخدهم 40 ألف - وترجّعهم 80 ألف

-

وبيقولوا إنّ دا من باب خلاف العلماء - ودا خلاف سائغ - اللي عاوز ياخد بالرأي ده براحته - واللي عاوز ياخد بالرأي ده براحته

-

فأنا عندي سؤال بسيط ومشروع

دلوقتي إحنا اتنين - مقرض ومقترض

المقرض عاوز ياخد برأي الردّ بالقيمة - فعاوز يستردّ 80 ألف

والمقترض عاوز ياخد برأي الردّ بأصل المبلغ - فعاوز يردّ 40 ألف

الحلّ يكون إيه حضراتكوا ؟!

-

يبقى ازّاي حضراتكوا هتعتبروا ده خلاف سائغ ؟!

وفين الرحمة في اختلاف العلماء هنا ؟!

دا احنا كمقرض ومقترض هنقطّع بعض - وكلّ واحد فينا هيكون مستند على رأي شرعيّ - مش بيقطّع التاني على هواه يعني

-

الخلاف ده ما ينفعش فيه إلّا قول واحد - لإنّه خلاف بين طرفين

-

ما فيش هنا مساحة لإنّ ده ياخد بالرأي اللي يريّحه - وده ياخد بالرأي اللي يريّحه

الكلام ده تقوله مثلا على يا ترى هنغسل إيدينا في الوضوء مرّة واحدة ولّا 3 مرّات

إنتا غسلت مرّة - أنا غسلت 3 - ما فيش بيننا مساحة مشتركة واحد منّنا هياخد حقّ التاني فيها في المسألة دي

-

لكن مسألة ردّ الدين دي مسألة مشتركة بين طرفين - فلازم رأي واحد قاطع يفصل بينهم

-

وأساسا اللي بياخد بالرأي اللي يريّحه ده ما هو إلّا زنديق

تتبّع آراء العلماء زندقة

يعني واحد يمسك كلّ مسألة يشوف كل العلماء قالوا فيها إيه - وياخد الرأي اللي على مزاجه في كلّ مسألة !!

-

الأصل إنّك بتاخد بالرأي الأقوى من حيث الاعتماد على الأدلّة - بغضّ النظر هوّا هيريّحك ولّا لأ

والرأي القائل بردّ أصل المبلغ هو الموافق لظاهر وصريح الحديث الشريف

-

فإنتوا ليه خرّجتونا عن الأصل - اللي هوّا ( الذهب بالذهب والفضّة بالفضّة )

عشان يعني ترفقوا بالمقرض ؟!

طب ما ترفقوا بالمقترض !!

-

لا - ما المقرض ده حقّه أصلا - دا قيمة فلوسه نزلت للنصّ

-

طب ما هو من الجانب الآخر المقترض هتبقى قيمة قرضه تضاعفت للضعف !!

ولّا إيه ؟!

-

هوّا يعني اللي كان واخد 40 ألف - هييجي يوم السداد هيلاقي محفظته كلّ جنيه فيها بقى باتنين جنيه ؟!

ما هوّا هيلاقيهم 40 ألف زيّ ما همّا

-

هوّا المقترض ده كان مرتّبه مثلا 5 آلاف في الشهر - ويوم السداد بقى 10 آلاف ؟!

المقترض ده الدنيا بتزيد عليه - مش معاه - مش ليه

-

يعني ال 40 ألف دول ما زادوش معاه وبقوا 80 ألف

فانتا بتحمّله بفرق قيمة عملة هوّا شخصيّا لم يتحصّل من الفرق ده على شيء ليه ؟!

-

فانتا عاوز تدخّل عقلك في الشرع وتقول المقترض فين حقّه

دخّل عقلك في الشرع بردو وقول المقترض ليه يدفع ضعف القيمة

-

وقلنا الحلّ هو إنّ المقرض يروح مع المقترض للصاغة ويشتري له جرامات ذهب بالفلوس اللي هوّا عاوزها - ويسلّمه في إيده جرامات الذهب

-

وإنتا كمقترض بقى براحتك - هتبقى عارف إنّك كده كده يوم السداد هتسدّ ذهب - فما تتأخّرش في السداد - لإنّ كلّ تأخّر هو بخسارة عليك

-

ويقول لك المقترض بيماطل

ما ربّنا سبحانه وتعالى أمرك إنّ تكتّبه ورق يضمن لك حقّ - أطول آية في القرآن

إنتا بردو لم تلتزم بالأوامر الشرعيّة - جاي تعيّط دلوقتي ليه ؟!

-

هوّا الشرع ده بتندبوه بعد ما تعكّوا الدنيا بسّ ليه

ما بتندبوهوش وقت ما بتيجوا تغلطوا وتعكّوا الدنيا في الأوّل ليه

-

الغلط الأساسيّ في موضوع ضياع قيمة العملة ده كان من صناعة الدولة أصلا - فالمسؤول عنّه هو الدولة - واللي يحلّ مشكلته هوّا الدولة - مش الشرع

-

الناس متخيّلة إنّ دور الشرع هوّا إنّه يحلّ للناس مشاكلها !!

دور الشرع يا فندم هوّا إنّه يظبط الناس على مراد الله سبحانه وتعالى - مش دوره هو إنّه يحلّ لهم مشاكلهم اللي همّا عملوها أساسا بمخالفة أوامر الشرع

-

هوّا انتا لمّا بتاخد مخالفة مرور - بتروح تطالب بتغيير قانون المرور ؟!

ولّا بتروح تدفع الغرامة ؟!

وده قانون البشر

-

ليه الشرع بقى اللي بقى عندكم عجبة - وكلّ ما تلاقوه مش على هواكم عاوزين تغيّروه

-

وبتعملوا نظام مخالف للشرع أصلا من الأساس - وبعدين عاوز تغيّر الشرع عشان يوافق النظام

ما انتا من الأوّل لو كان الشرع في بالك ما كنتش عملت وضع مخالف ليه من الأساس - وما كنّاش وصلنا لنقطة نقاش يا ترى نغيّر الشرع ولّا لأ

-

حاجة كده زيّ ما تحطّ مواعيد الماتشات في رمضان بالنهار - وبعدين تقول يا ترى يجوز للاعبين يفطروا ولّا لأ

ما تعمل الماتشات بالليل - دا لو كان الماتشات ليها لازمة يعني وهتحرّر القدس

-

لكن انتا تعمل المشكلة أصلا - ويبقى الحلّ كلّه مرمي على الحيطة المايلة اللي اسمها الشرع نشوف يا ترى هنبوّظ فيه إيه عشان نريّح نفسنا في أمورنا الدنيويّة

-

الشرع دوره هو إنّنا نظبط نفسنا عليه - مش نظبطه هوّا على رغباتنا

حاجة كده زيّ ما واحد يطلّق زوجته 3 طلقات - وييجي يقول لك شوف لي حلّ لمشكلتي

-

حلّ مشكلتك هو إنك خلاص تفارق زوجتك يا فندم

مش دور الشرع إنّه يشوف لك حلّ لمشكلتك - دور الشرع هو إنّه يضبط العلاقة بينك وبين زوجتك على مراد الله سبحانه وتعالى

-

فتيجي الدولة الحديثة عاوزة تسرق فلوس الناس - تقوم واخدة الدهب منهم - وعاطياهم ورق كوتشينة يلعبوا بيه

فيحصل تصادم قدّام مع الشرع - لإنّ الشرع طريق مستقيم - إنتا اعوجّيت - لازم هتصطدم بيه

-

هيّا الدولة يعني وهيّا بتلعب في قيمة العملة - ما كانتش عارفة إنّ فيه ناس مسلّفة ناس فلوس - وهتحصل مظالم في ردّ الفلوس

كانت عارفة طبعا

لكنّها كانت متطمّنة إنّها هترمي كرة النار دي في حجر العلماء - وتبقى الخناقة عندهم همّا - ونشوف بقى الدين يسر ولّا لأ - لكن الدولة مش يسر خالص طبعا

-

فيبقى الحلّ عند الناس هو إنّهم عاوزينّنا نعوج لهم الشرع عشان يتماشى مع إعوجاجهم

لأ يا فندم - قوّم إعوجاجك انتا على استقامة الشرع

-

الفلوس قيمتها ضاعت - فلازم تحطّ الناس قدّام حقيقة إنّ تخاذلهم أمام طباعة الفلوس هوّا اللي وصّلهم للمظلمة اللي همّا فيها دلوقتي - واللي كان مسلّف حدّ فلوس يحسّ بألم خسارة قيمة فلوسه

-

ولو مسلّفين بعض دهب - فالمقترض يحسّ بألم ردّ قيمة الدهب بقيمة أعلى ممّا اقترضها

فيحسّوا بالألم اللي وقع عليهم لمّا خالفوا شرع ربّنا سبحانه وتعالى

-

قال تعالى

وَمَنْ أَعْرَضَ عَنْ ذِكْرِي فَإِنَّ لَهُ مَعِيشَةً ضَنكًا

-

يدوقوا الضنك الناتج عن مخالفة الشرع - فالناس تعرف أنّ الله سبحانه وتعالى هو الحقّ - وأن شرعه سبحانه وتعالى هو الشرع القويم اللي بيحافظ لهم على قيمة أموالهم

مش مجرّد شرع صلاة وصوم وخلاص - لكنّه أيضا شرع اقتصاد

-

ويعرفوا إنّ الانحراف عن هذا الشرع فيه خسارة الدنيا كما فيه خسارة الدين - كما أنّ الالتزام بيه فيه مكاسب الدنيا والآخرة

-

لكن الناس تبوّظ من هنا - تروح انتا تعوج الشرع شويّة عشان الناس ما تزعلش

هتكون النتيجة إنّ الناس تبوّظ زيادة - وتبوّظ في حتت تانية - وتقول للفقهاء يلّا يا شباب إعوجوا لنا الحتت الجديدة دي في الشرع عشان إحنا معلش عوجنا نفسنا واحنا مش واخدين بالنا

-

وطبعا إحنا مش معقول إحنا اللي هنغيّر من نفسنا - إنتوا اللي تغيّروا لنا في الشرع طبعا - هوّا الدين مش يسر ولّا إيه - ولّا هوّا اختلاف العلماء مش رحمة ولّا إيه

ولّا انتوا بقى متشتتين ؟!

من العجائب - إنّ حدّ يقول لك تعالى ندرس الضرر اللي وقع على المقرض لمّا قيمة الفلوس قلّت بسبب التضخّم

-

دي حاجة عاملة زيّ ما تكون الدنيا بتشتي - طين يا حاجّ

ومعدّي على واحد لقيته عطلان في الشتا والطين - وفردة الكاوتش بتاعة عربيته نايمة

فنزلت اتطيّنت معاه في الطين عشان تساعده يغيّر فردة الكاوتش

وروّحت البيت جالك دور برد

-

فتقول لي تعالى ندرس الضرر - ونشوف الهدوم اللي اتطيّنت دي مين يغسلها - ودور البرد ده على حساب مين ؟!

-

ضرر مين يا فندم

أنا نزلت ساعدت أخويا المسلم - وعارف إنّي هاتطيّن وهاتنيّل - وعارف إنّي احتمال يجيلي برد

-

فانا لمّا أقرضت أخويا المسلم - كنت بساعده - بساعدووووووووووووووووه

-

وكنت متقبّل الضرر - بما في ذلك ضرر انخفاض القيمة - هوّا انا جاي اعرف النهارده إنّ القيمة بتقلّ مع الزمن

-

أقول لك - وكنت متقبّل ضرر إنّه ما يردّش الفلوس أصلا

-

قال رسول الله صلّى الله عليه وسلّم

إنّ السلف يجري مجرى شطر الصدقة

-

أنا شخصيّا إن شاء الله داخل جمعيّة قريبا مع صديق - داخل معاه على أساس إنّ إسمي يبقى آخر إسم في الكشف - مقابل إنّ إسمه يكون أوّل إسم في الكشف

-

دا من عرف الجمعيّات - إنّ اللي بيدخل بإسمين - من حقّه يختار أوّل إسم وآخر إسم

-

فأنا داخل معاه بنفر من الباطن - لكن هوّا قدّام المسؤول عن الجمعيّة هيكون داخل بإسمين

-

طيّب أنا على مدار سنتين مثلا هافضل أدفع فلوس كلّ شهر - وعارف إنّي بعد سنتين لمّا آجي أستلم المبلغ هكون تقريبا باستلم نصف قيمة اللي دفعته

ما عادي - ما انا عارف

-

أمّال هيّا المساعدة بتبقى إزّاي - ما لازم يبقى فيها خسارة

هوّا انا لو عزمتك على كشري - هقول أنا خسرت تمن طبق كشريّ ؟!

-

[#أبسّطهالك](https://www.facebook.com/hashtag/%D8%A3%D8%A8%D8%B3%D9%91%D8%B7%D9%87%D8%A7%D9%84%D9%83?__eep__=6&__cft__%5b0%5d=AZXKNHuDtJeJ6vQrL345kZjW0NrquHj7Yi2tg3Q7KJNzTdvD6MvdK87vS1IgOSHVqKP0GAXIgp0QoC35rGOXNYNVMa6uxukgfrTamkgatma6C_ZqhbJk_L6fng5XZLn_RUXe0vAXkeOISjMa0CVAQx3wJ3YuPc5KmHV4KvfveJR5gu6_6ZG_muJe3X-sUEu8ZjU&__tn__=*NK-R)

بخصوص الخلاف في موضوع ردّ القرض يكون بأصل المبلغ ولّا بالقيمة

ممكن حضرتك تكون شايفني بحارب في اتّجاه ترجيح الردّ بأصل المبلغ

لإنّ ده الأصل الموافق لحديث الرسول صلّى الله عليه وسلّم ( الذهب بالذهب والفضّة بالفضّة )

-

لكنّ هذا لا ينفي إنّ المقترض من حسن آدائه إنّه يردّ المبلغ بقيمته وليس بأصله

ولكن الخلاف هنا هو ( هل هوّا يردّ القيمة باعتبار ده واجب عليه - ولّا من باب حسن الآداء )

-

فأنا بقول - الأصل والواجب عليه هو ردّ أصل المبلغ

لكن طبعا ردّ القيمة يعتبر فضل

-

وأنا حصل معايا في حياتي 3 مواقف كان علينا ديون فيهم - وردّيت الديون بقيمتها وليس بأصلها

منهم مرّتين كانت ديون على والدي لإحدى عمّاتي - ولزوجة أبي

فلمّا توفّي والدي رحمه الله ردّيت ديون عمّتي وزوجة أبي بقيمتها - وليس بأصلها

-

كان كلّ دين منهم بقيمة حوالي نصف مليون جنيه وقتها - وده من حوالي 10 سنين

يعني الكلام ده دلوقتي يعمل له ييجي 5 مليون ولّا حاجة !!

-

بينما أصول المبالغ كانت أرقام بسيطة جدّا

دين عمّتي كان تقريبا بحوالي 10 آلاف جنيه في السبعينات أو الثمانينات

رجّعتهولها بحوالي 450 ألف جنيه سنة 2016 تقريبا !!!

-

الموقف التالت هو موقف شخصيّ

إنّي اقترضت من زوجتي ذهبها وأنا باشتري العربيّة سنة 2014

وردّيته لها بقيمة الذهب - كان تقريبا المبلغ اتضاعف 3 مرّات وقتها بسبب تعويم 2016

-

فكلّ ده في كوم - وأصل الحكم في كوم تاني

الردّ بالقيمة دا تحت إسم ( حسن الآداء ) - وهو اختيار للمقترض

لكن أصل الحكم هو الردّ بأصل المبلغ فقط