من عظمة الإسلام إنّ عدد القوانين فيه قليّل

-

تعالى في الاقتصاد مثلا

الإسلام بيقول لك اعمل كلّ حاجة براحتك - بسّ بلاش ربا

بسّ كده

آه بسّ كده

-

بسّ جرّب كده تشيل الربا من الاقتصاد - واتفرّج عليه

هتلاقي كلّ الناس اللي حاطّة فلوسها في البنوك دي سحبت فلوسها وعملت مشاريع - لإنّ الربا اللي بياخده من البنك يخلّيه ما يعملش مشروع طبعا - هيتعب نفسه ليه إذا كان ممكن تجيله فلوس وهوّا نايم

فإلغاء الربا يزوّد المشاريع - يكبّر الاقتصاد

-

وهتلاقي اللي عنده مشروع ومحتاج قرض من صديق أو حتّى من الدولة - هياخد قرض بدون ربا - فالمشاريع تشتغل

-

هتلاقي التاجر اللي كان حاطط 20 % فوق ال 20 % بتاعته في الربح - عشان يدفع ال 20 % الأوّلانيّين للبنك - هتلاقيه خفّض السعر 20 % عشان يعرف ينافس

فالأسعار تنزل - فحال الناس الاقتصاديّ يتحسّن

-

في الزراعة مثلا

الإسلام بيقول لك ازرع أيّ حاجة براحتك

بسّ يوم ما تيجي تحصد - عليك زكاة - قيمة بسيطة جدّا

بسّ كده

آه بسّ كده - دا الدين فيما يخصّ الزراعة - الموضوع صغيّر جدّا

بسّ شوف هيعمل تكافل إزّاي بين الناس وبعضها - وإزّاي هيحسّن الاقتصاد

-

أحد عملائي قال لي كان بيروح مصنع في الهند - المصنع وسط الأراضي - ومالوش سور !!

طيّب ليه المزارعين ما بيسرقوش المصنع ؟!

ببساطة - لإنّهم شغّالين معاه - بيبيعوا له حاجات - وولادهم بيشتغلوا فيه

-

فالتكافل ده بين المزارع والناس هيحافظ على الاقتصاد

لكن خلّي المزارع يمنع خيره عن الناس - وابني سور - والناس تنطّ من على السور - ونعمل فيها قرود !!

-

في الماليّات

الإسلام بيقول لك لا فيه ضرايب ولا فيه جمارك ولا فيه أيّ خيلة من دي

همّا 2.5 % كلّ سنة هناخدهم منّ الأغنياء نعطيهم للفقراء - وخلاص

بسّ كده - آه بسّ كده

-

ومش من كلّ الناس كمان

دا من المتيسّرين اللي بلغوا النصاب فقط

-

ومش من كلّ المتيسّرين كمان

دا من المتيسّرين اللي حال عليهم الحول - يعني بقالهم سنة معاهم النصاب

-

ومش من كلّ مالك كمان - دا من مالك اللي بتستثمره أو بتخزّنه فقط - يعني تجارة أو زروع أو مواشي أو نقود

لكن لو ليك مال شخصيّ - بيت - سيّارة - فما فيش عليهم زكاة

بسّ كده ؟!

آه بسّ كده حضرتك

-

تيجي في الزواج مثلا

الإسلام بيقول لك عاشر زوجتك بالمعروف - وهيّا تعاشرك بالمعروف - والرجل مقدّم درجة على المرأة - وخلاص

بسّ كده - آه بسّ كده

-

ما استريّحتوش مع بعض - اتطلّقوا - ببساطة

-

مين اللي عقّد الطلاق ؟! ما هو إحنا

-

الطلاق في الأصل هو عمليّة بسيطة جدّا - والزواج الثاني هو عمليّة بسيطة جدّا

المجتمع هوّا اللي شيطنهم وشنّع عليهم - فحصلت جميع الاختناقات الاجتماعيّة بتاعة دلوقتي

لكن الإسلام أبسط من كده بكتير

-

الإسلام من عظمته - إنّ عدد القوانين فيه قليّل - لكنّها قوانين فعّالة لأقصى درجة

-

وبالمناسبة

إحنا أصلا كلّ ما بنكبر - كلّ ما بنصغّر حجم كلّ حاجة

جدّك هيقول لك كلمتين فيهم الخلاصة - وأبوك هيفضل يهري معاك طول النهار

يبقى من عظمة جدّك - إنّه قال كلام قليّل - لكنّه أنفع من كلام أبوك

-

جوجل مثلا - صفحة موقع جوجل دي عبارة عن إيه ؟!

ما هو بوكس واحد فقط

تدخل - تكتب الكلمة اللي بتبحث عنها - تاخد النتيجة - وشكرا - وفيه عظمة جوّا

-

كلّ ما الحاجة تكون عظيمة - كلّ ما تقدر تفيدك بعدد قوانين وإرشادات وتوجيهات أقلّ

-

الدكتو الشاطر هيكتب لك سطر واحد في الروشتّة - والدكتور الخايب هيكتب لك قصيدة في الروشتّة - لإنّه خايب - مش عارف فين المشكلة تحديدا

لكن الدكتور الشاطر - حاطط إيده على منبع المشكلة - وحاللها من أساسها - من جذرها

-

دي عظمة الإسلام - إنّه كاتب لك روشتّة صغيّرة جدّا

لقوم يعقلون