إنتا عارف لو البنك شاركك - يبقى حلال

طيّب إنتا عارف لو البنك باع لك - يبقى حلال

-

الشعرة الدقيقة اللي تفصل بين الحلال والحرام في معاملة البنك معاك هيّا دي

-

لو حضرتك عندك مصنع - ومحتاج مليون جنيه عشان تشتري بضاعة

عارف لو البنك قال لك أدخل معاك شريك ع المكسب والخسارة بالمليون جنيه - يبقى حلال

لكن اللي بيحصل هو إنّ البنك ( بيقرضك ) المليون جنيه

ويقول لك تاجر ولّا صنّع براحتك - وسدّد لي بعد سنة مليون و 100 ألف

-

عارف لو عاوز تشتري عربيّة - والبنك راح اشتراها لنفسه - ثمّ باعها ليك - يبقى حلال

لكن اللي بيحصل هو إنّ البنك ( بيقرضك ) ثمن العربيّة - ويقول لك روح اشتريها - وسدّد لي القرض اللي عطيتهولك مضافا إليه الربا

-

حتّى لو ظاهر العمليّة إنّ البنك اشترى لك - فده تدليس - البنك ممنوع عليه يبيع ويشتري

همّا بيكلفتوا الورق في بعضه عشان يظهروا المعاملة معاملة بيع وشراء

لكنّها في الحقيقة معاملة ( إقراض )

وبيكلفتوا معاملة صاحب المصنع على إنّها شراكة

بينما هي في الحقيقة ( إقراض )

-

البنك لو بيشارك - أو بيتاجر - يبقى حلال

لكن الحقيقة إنّ ده ((((( ما بيحصلش )))))

وليه ما بيحصلش ؟!

لإنّ البنك جهة غير مخصّصة ((((( للمخاطرة )))))

-

لمّا أنا كبنك أشاركك في المصنع - والمصنع يخسر - أبقى أنا كبنك خسرت فلوس مين ؟!

ما هي فلوس المودعين

يبقى هجيب لهم فلوسهم منين

-

لكن أنا لو باقرضك - وإنتا خسرت - ما تخسر - أنا أقرضتك قرض - وواجب عليك سداده بغضّ النظر كسبت أو خسرت

-

عشان بسّ الناس اللي بتقول البنك بيشارك الناس - طيّب لمّا الناس بتخسر - البنك بيقول لهم إحنا شركاء - ولّا بيقول لهم ( أنا مقرضكم وعاوز فلوسي )

-

طب تعالى أعكس لك الموضوع

خلّيك إنتا مودع فلوسك في البنك - ورحت تسحبها - لقيت البنك بيقول لك فلوسك خسرت النصّ

صرّخت وقلت لهم ليه - قالوا لك إحنا كبنك دخلنا في تجارة وخسرنا نصف فلوسنا

وإنتا شريكنا - فطبيعيّ تخسر معانا

وقتها هتقول لهم إيه ؟!!!

-

أنا متخيّلك وإنتا قالع لهم ملط في صالة البنك - وبتحلف بكلّ أيمانات المرابين إنّك مش شريكهم

مع إنّك من امبارح مقطّع شرايينك ع الفيسبوك عشان تثبت إنّ المعاملة مع البنوك هي ( نوع من الشراكة )

-

وفيه ناس بتقول ( البنوك بتعمل دراسات وما بتخسرش )

فدول نقول لهم

ونكمل في موضوعنا

-

ليه البنك مش هيشتري لك العربيّة ويبيعها لك

لإنّها ببساطة ممكن تغرق وهيّا جايّة في البحر

يبقى البنك اشترى صفقة عربيّات - وغرقت - فلوس مين اللي غرقت دي ؟!

ما هي فلوس المودعين

-

وفيه ناس بتقول ( ما فيه شركات تأمين )

فدول بردو نقول لهم

ونكمّل كلامنا

-

بالمناسبة

شركات التأمين بتأمّن للبنوك على قروضها - لا تطلع إنتا حراميّ وتسرق البنك وما تردّش القرض ولّا حاجة - فالبنك وقتها بيروح يطالب شركات التأمين تعوّضه

-

أصل إنتا فاكر بتوع البنوك دول فاتحين الوفاء والأمل - وبيقوموا الصبح يدوّروا على ناس يشاركوهم - ويدوّروا على ناس غلابة عاوزة تشتري عربيّات ومش معاها تمنها فيساعدوهم

أنا دمعتي قريّبة - أرجوك ما تضغطش عليّا أكتر من كده

-

يبقى البنك مش هيشتري لك حاجة

البنك يسلّفك ثمن السيّارة - وإنتا تشتري السيّارة - وتسدّ للبنك ( القرض ) بتاعه مضافا إليه قيمة الربا

-

دا ببساطة الفاصل الوحيد بين الحلال والحرام في موضوع البنوك

لو يشاركك - يبقى حلال - لو يبيع ويشتري - يبقى حلال - لكنّه ما بيعملش كده

البنك فقط ((((( يقرض ))))) و ((((( يستردّ القرض زائدا عليه الربا )))))

-

عارف لو البنك اشترى سلعة ب 1000 جنيه - وباعها لك قسط ب 1100 - ده حلال

لكن البنك بيسلّفك الألف جنيه - وإنتا تشتري - ويستردّهم منّك 1100 - ده ربا

الحالة الأولى بيع

التانية ربا

-

قال تعالى ( ذَٰلِكَ بِأَنَّهُمْ قَالُوا إِنَّمَا الْبَيْعُ مِثْلُ الرِّبَا ۗ وَأَحَلَّ اللَّهُ الْبَيْعَ وَحَرَّمَ الرِّبَا )

-

لاحظ العظمة في هذه الآية

الله سبحانه وتعالى لم يردّ على من ادّعى بأنّ البيع مثل الربا - لم يردّ عليه الله سبحانه وتعالى بأن قال له أنّ ( البيع مختلف عن الربا والسبب كذا )

-

ولكن الله سبحانه وتعالى قال ( وَأَحَلَّ اللَّهُ الْبَيْعَ وَحَرَّمَ الرِّبَا )

يعني حتّى لو إنتا شايف المعاملتين زيّ بعض - فدا حلال ودا حرام