دايما بقول ( الربا ما فيش فيه اضطرار )

وبقول ( الاضطرار في الربا هو خيال كوميديّ )

-

فخلّينا نشرح النقطة دي

-

الأوّل - يعني إيه اضطرار ؟!

فيه ناس فاكرة إنّ الاضطرار هو إنّك تكون محتاج تعمل حاجة ضروريّ !!

-

يا راجل ؟!

يعني لو تعبت من الصيام في نهار رمضان - تقوم تفطر وتقول أنا مضطرّ ؟!

أو لو اتغظت من واحد تقوم - تقتله وتقول مضطرّ ؟!

أو لو احتجت فلوس عشان تشتري الجاكت اللي في المحلّ اللي ف أوّل الشارع وعينك هتطلع عليه - تقوم تسرق ؟!

-

دا نوع من الخيال الكوميديّ بردو

-

الاضطرار يا سادة - هو الحاجة اللي لو ما عملتهاش - هتموت - أو هتفقد جزء من جسمك

-

وحتّى موضوع الموت ده ليه استثناء - ألا وهو إنّ حدّ يهدّدك إنّك لو ما قتلتش فلان - فأنا هاقتلك

في الحالة دي إنتا مش مضطرّ تقتل فلان - لا يتحقّق ليك شرط الاضطرار هنا

-

مش إنتا بتقول إنّ المضطرّ هو اللي يعمل حاجة البديل بتاعها هو الموت ؟!

أيوه

ما أنا لو ما قتلتش - هموت

أيوه موت عادي - لكن ما تقتلش - دا مش من ضمن الاضطرار

-

فنرجع لتعريف الاضطرار

هو الحاجة اللي لو ما عملتهاش هتموت - أو هتفقد جزء من جسمك

-

زيّ إنّك تكون ضعت في صحراء - وما فيش قدّامك غير الميتة - ولو ما كلتش هتموت - فهنا يجوز ليك الأكل من الميتة

-

عارف الاضطرار هو إيه ؟!

هو الحاجة اللي تخلّيك تاكل من حمار ميّت ومعفّن

متخيّل إمتى يبقى اسمك مضطرّ - يعني هتكون واصل لحالة عاملة إزّاي ؟!

فاهم يعني إيه اضطرار حضرتك - ولّا كلّ واحد عنده واوا يسمّي نفسه مضطرّ ؟!

-

نيجي للربا بقى

حضرتك بتاخد ربا ليه ؟

أصلي مضطرّ

-

مضطرّ ليه ؟

ضروريّ أشتري شقّة أعيش فيها - أمّال هعيش في الشارع يا بيه ؟!

-

وهتاخد القرض بضمانة إيه ؟

بضمانة حتّة أرض عندنا في البلد

-

يا راجل يا ضلاليّ

على طول - دا تقول له يا راجل يا ضلاليّ الأوّل - وبعدين تفهّمه هوّا ضلاليّ ليه

-

هوّا ضلاليّ لإنّه عنده حتّة أرض - ممكن يبيعها ويشتري البيت

بسّ هوّا مش هيعمل كده - هوّا هيروح ياخد قرض من البنك - ويقول لك أسل انا متتر

-

طيّب هتاخدي قرض ليه يا حاجّة ؟

عشان أجيب تلّاجة

-

هوّا انا مش فاهم إيه الاضطرار في التلّاجة - بسّ بردو - إيه ضمانة القرض ؟

المرتّب

-

آه يا طنط يا ضلاليّة

يعني فيه مرتّب أهو - يبقى حضرتك مش مضطرّة

-

وبعدين إنتي كنتي هتموتي لو ما جبتيش التلّاجة ؟!

هوّا انا يا ابني لازم أكون هموت عشان أبقى مضطرّة ؟!

أيوه

-

أيوه إيه ؟!

أيوه لازم تكوني هتموتي عشان تكوني مضطرّة - هوّا دا تعريف الاضطرار أساسا - أنا ما جبتش حاجة من عندي

-

وبعدين إجمالا في الكوميديا

مش بقول لحضرتك إنّ الاضطرار في الربا كوميديّ

-

إجمالا في الكوميديا - البنك عمره ما هيدّيك قرض - إلّا لمّا يكون عندك حاجة تضمنه

فمعنى أساسا إنّك يكون عندك حاجة تضمن القرض - هو إنّك مش مضطرّ !!

لإنّك ممكن تبيع الحاجة دي ويبقى معاك مبلغ القرض

عرفت ليه بقول لك ما فيش اضطرار في الربا

-

طيّب افرض واحد ما حيلتوش الهوا - وابنه هيموت - أو هيعمل عمليّة

بقى اضطرار اهو

-

آه فعلا - تصدّق إنّه اضطرار

طيّب خلاص - دا يروح ياخد قرض من البنك يعني ؟

-

يروح طبعا

إيه دا - إنتا بقيت بتحلّل الربا انتا كمان ؟!

-

ههههههههههه

مش بحلّله ولا حاجة - بسّ روح البنك وقول لهم ابني هيموت وما عاييش ضمانة - وشوف هيقولوا لك إيه

هيقولوا لك الله يرحمه مقدّما - إحنا فاتحين بنك - مش جمعيّة خيريّة

-

قلت لحضرتك ما فيش اضطرار في الربا