3 حالات بتكون فيهم الماكينات الصينيّة أغلى من مثيلاتها الصينيّة

-

الشركات الصينيّة تقريبا بتكون أسعارها واحدة لنفس المنتج

وبتكون أسعارها ثابتة عادة بردو مع مرور السنوات

-

وأنا هنا باتكلّم عن أكتر منتج باتعامل معاه مع الشركات الصينيّة

ألا وهو الماكينات

-

وبتقابلني نفس الملحوظة في الخامات

-

تقريبا تحسّهم كلّهم متّفقين مع بعض على سعر واحد - واللي البيع ييجي من نصيبه يبقى حلال عليه !

كإنّها بورصة

-

لكن

فيه 3 حالات ممكن تلاقي فيهم سعر شركة صينيّة ما رافع - أو رافع كتير - عن مثيلاتها الصينيّة

-

لكن

قبل ما نتكلّم عن الحالات دي

خلّيني أقول لك إنّه فيه معيار شبه متكرّر بردو معايا عن أسعار نفس الماكينة في دول مختلفة

-

لو افترضنا الماكينة سعرها في الصين 100 دولار مثلا

-

هتلاقيها لو بتتصنّع في مصر - هتلاقيها ب 100 دولار بردو - لكن يميّزها خدمة ما بعد البيع هتكون هنا أفضل - مع تطابق مع المواصفات الصينيّة تقريبا

-

هتلاقيها عند الوكيل المصريّ ب 200 أو 300 دولار - ما لم يكن هناك تصنيع محلّيّ ليها

-

لو فيه تصنيع محلّيّ - هتلاقي الوكيل بيبيعها تقريبا بسعر المصنّعة في مصر - زيّ راوترات الخشب مثلا ومكن الليزر ومكن التعبئة

-

هتلاقيها في الهند ب 100 - أو 120 مثلا

-

هتلاقيها في تايوان وكوريا من 150 ل 200 دولار

-

هتلاقيها في تركيا زيّ تايوان وكوريا

-

هتلاقيها في أوروبّا ( ألمانيا - إيطاليا ) من 500 ل 1000 دولار

-

ف فتح كلام كده إنتا مش هتروح ناحية الأوروبّيّ دا خالص - إلّا في صناعات معيّنة - تقريبا الأخشاب فقط - دول الوحيدين اللي في مصر بيشتروا مكن إيطاليّ جديد

-

وطبعا المكن الأوروبّيّ موجود مستعمل - هتلاقيه بسعر الصينيّ الجديد تقريبا - أو أقلّ - مع فرق تكنولوجيا حوالي 30 سنة للخلف - ومع متانة كبيرة في جسم الماكينة

-

ف إنتا هتكسب المتانة الكبيرة - لكن هتعاني من تقادم التكنولوجيا بشكل كبير

-

والتكنولوجيا دي بتتّرجم لاستهلاك كهربا أحيانا - ف المكن الأوروبّيّ المستعمل مش ميزة كبيرة زيّ ما قد يتصوّر البعض

-

فيه ناس بتلاقيهم طالعين من فيلم قديم ويقول لك ( المكن الألمانيّ ده لا يعلى عليه - حتّى لو موديل التمانينات هيكون أحسن من الصينيّ موديل السنة )

-

إنتا إيه اللي طلّعك من الفيلم يا حاج - أدخل تاني - هتلاقي إسماعيل يس بيتخانق مع الصول سميح جوّا - اتدفّى ونام يا حاجّ

-

المكن المتين ده ممكن يكون صفقة جيّدة في الماكينات لللي بالفعل بتعتمد فقط على متانة جسم الماكينة - وما فيش فيها تكنولوجيا متقدّمة - زيّ المكابس مثلا

-

لكن بالنسبة للمكن اللي فيه دالّة في توفير الكهرباء - ودالةّ في التكنولوجيا - ف المكن الصينيّ حاليا يعتبر كسب المعادلة دي - زيّ مكن حقن البلاستيك مثلا

-

المكن اللي معتمد فعلا على تكنولوجيا - يعني ما ينفعش الماكينة تكون غير متطوّرة - وانتا مش قادر تشتريها من أوروبّا - ف عندك البديل التايوانيّ - زيّ مكن الترانسفير مثلا

-

أمّال شركات الماكينات الأوروبّيّة دي فاتحة ازّاي - بتبيع لمين يعني ؟!

بتبيع للمصانع الأوروبّيّة

-

المصانع الأوروبّيّة بتشتري مكن غالي - خامات غالية - بتدفع رواتب عالية - بتصنّع منتج غالي - بتبيعه لشعوب غنيّة

المصانع في باقي العالم بتشتري خام غالي - ماكينات رخيصة - عمالة رخيصة - بتصنّع منتجات رخيصة - بتبيع لشعوب فقيرة

-

ما تحاولش تعمل مقصّ بين السطرين دول - ف تشتري مكن غالي وعاوز تبيع لشعب فقير !

-

ممكن تعمل مقصّ وتصنّع في دولة فقيرة - وتبيع لشعب غنيّ - وده غالبا هيكون في المنتجات غير التكنولوجيّة - زيّ الخضروات والفواكه والملابس إلخّ

-

نرجع لموضوعنا

-

لو حضرتك جبت 13 عرض سعر لماكينة واحدة من 13 شركات صينيّة - هتلاقي 10 شركات زيّ بعض تقريبا بالظبط - وده بيصعّب الموضوع جدّا في المقارنة بالمناسبة

-

وهتلاقي 3 شركات أسعارهم عالية

دول ال 3 حالات اللي باحكي لحضرتك عنهم

-

[#الحالة\_الأولى](https://www.facebook.com/hashtag/%D8%A7%D9%84%D8%AD%D8%A7%D9%84%D8%A9_%D8%A7%D9%84%D8%A3%D9%88%D9%84%D9%89?__eep__=6&__cft__%5b0%5d=AZU497pqmy0kt8wHuyVqbxtmIJC8Np6nt0UmY0vg7Hp5uVQlzahdQH_vRwrECONdiXk_IsuBnwZ1_l7Ral8WGjKp_NUrX9C-0CPXyA58wKAlzc6JBKOW2ynQ5jF5gUy2MyCkHVXv769Mq9Cv1wkhssv0ApeMXTQ4IU84cXuDLipSAaIuFGCihAUbiZ2QtZcxR18&__tn__=*NK-R) /

-

[#الصينيّ\_الهاي\_كوبي](https://www.facebook.com/hashtag/%D8%A7%D9%84%D8%B5%D9%8A%D9%86%D9%8A%D9%91_%D8%A7%D9%84%D9%87%D8%A7%D9%8A_%D9%83%D9%88%D8%A8%D9%8A?__eep__=6&__cft__%5b0%5d=AZU497pqmy0kt8wHuyVqbxtmIJC8Np6nt0UmY0vg7Hp5uVQlzahdQH_vRwrECONdiXk_IsuBnwZ1_l7Ral8WGjKp_NUrX9C-0CPXyA58wKAlzc6JBKOW2ynQ5jF5gUy2MyCkHVXv769Mq9Cv1wkhssv0ApeMXTQ4IU84cXuDLipSAaIuFGCihAUbiZ2QtZcxR18&__tn__=*NK-R)

-

فيه شركات صينيّة من أوّل يوم قرّرت إنّها تاخد نموذج أفضل شركة في العالم بتصنّع النوع ده من المكن - وتقلّده - وتبيعه ك براند صينيّ عالي الجودة

-

ف نفس الماكينة اللي في الصين ب 100 دولار - وفي ألمانيا ب 1000 دولار - هتلاقي الشركة الصينيّة اللي عاملة نفسها أوروبّيّة دي بتبيعها ب 200 دولار

-

والشركات دي بتكون صادقة فعلا - وأحيان كتير بيكونوا عاملين شراكة فنّيّة مع الشركة الأوروبّيّة اللي بيقلّدوها - بياخدوا منهم تصميمات - وممكن تلاقي مهندسين من الشركة الأمّ موجودين في مصنع الشركة الصينيّة

-

ملحوظة /

-

أنا مش باتكلّم هنا عن الشركات الأوروبّيّة اللي فاتحة مصانع في الصين - دي في النهاية هتبقى براند أوروبّيّ

-

أنا هنا باتكلّم عن شركة صينيّة من الألف للياء - بسّ ميكانيزم العمل داخلها كلّه أوروبّيّ - ف بتطلّع مكن شبيه جدّا في الجودة بالأوروبّيّ - تقدر تعتبره ( أوروبّيّ الصين ) - أو زيّ ما بسمّيه ( مكن هاي كوبي )

-

زيّ ما مثلا رائدة صناعة مكن النفخ في العالم هي كوتيكس الألمانيّة

هتلاقي في الصين شركة بي ستار - دي الهاي كوبي بتاع كوتيكس - حتّى نفس الألوان اللي بيدهنوا بيها المكن هيّا واحدة - ودا بعلم شركة كوتيكس طبعا

-

في الحالة دي الشركات دي من حقّها ترفع السعر

واللي هيشتري المكنة دي هيبقى حدّ فاهم جدّا وعارف هوّا بيعمل إيه - وبيدفع فرق ال 100 دولار دول في إيه

-

[#الحالة\_الثانية](https://www.facebook.com/hashtag/%D8%A7%D9%84%D8%AD%D8%A7%D9%84%D8%A9_%D8%A7%D9%84%D8%AB%D8%A7%D9%86%D9%8A%D8%A9?__eep__=6&__cft__%5b0%5d=AZU497pqmy0kt8wHuyVqbxtmIJC8Np6nt0UmY0vg7Hp5uVQlzahdQH_vRwrECONdiXk_IsuBnwZ1_l7Ral8WGjKp_NUrX9C-0CPXyA58wKAlzc6JBKOW2ynQ5jF5gUy2MyCkHVXv769Mq9Cv1wkhssv0ApeMXTQ4IU84cXuDLipSAaIuFGCihAUbiZ2QtZcxR18&__tn__=*NK-R) /

-

[#الصيت\_ولا\_الغنى](https://www.facebook.com/hashtag/%D8%A7%D9%84%D8%B5%D9%8A%D8%AA_%D9%88%D9%84%D8%A7_%D8%A7%D9%84%D8%BA%D9%86%D9%89?__eep__=6&__cft__%5b0%5d=AZU497pqmy0kt8wHuyVqbxtmIJC8Np6nt0UmY0vg7Hp5uVQlzahdQH_vRwrECONdiXk_IsuBnwZ1_l7Ral8WGjKp_NUrX9C-0CPXyA58wKAlzc6JBKOW2ynQ5jF5gUy2MyCkHVXv769Mq9Cv1wkhssv0ApeMXTQ4IU84cXuDLipSAaIuFGCihAUbiZ2QtZcxR18&__tn__=*NK-R)

-

تقدر تسمّيها - قوّة الـ SEO

-

إسّ إي أو يعني - Search Engine Optimization

-

يعني

الشركات دي بتصرف آلاف الدولارات عشان تكون أوّل شركة تظهر معا على بحث جوجل أو يوتيوب

-

وبتظهر بالعافية كده - حتّى لو بحثت عن شركة بعينها في المجال - هتلاقي الشركة التانية دي هيّا اللي ظاهرة في الأوّل

-

يعني مثلا لو قلت blow molding machine

ف طبيعي تظهر لك نتائج الشركات اللي عاملة إسّ إي أو في الأوّل

-

طيّب لو بحثت عن kautex blow molding machine

كده - بالإسم - بتقول لجوجل أنا عاوز الشركة دي بعينها - بشحمها ولحمها

جوجل هيعمل إيه ؟

-

هههههههههه

مش هيجيب لك موقع الشركة دي

هيجيب لك موقع الشركة اللي دافعة في ال SEO

في مجال ال blow molding machine

-

وبعدييييين بقى يقول لك إيه ده - هوّا انتا كنت عاوز موقع شركة كوتيكس - طاب خود - الموقع اهو

-

الجنيه غلب الكارنيه حضرتك

-

وكما قال الشاعر ( فلوس - تعلّي - توطّي ) بما في ذلك إنّها ممكن تعلّي إسم شركتك في بحث جوجل عن شركة تانية

-

ف فيه شركة صينيّة في كلّ مجال بتلعب اللعبة دي

بتعمل مكنة من امّ 100 دولار عادي - وتعمل لها إسّ إي أو - وتبيعها ب 150 دولار

-

معظم الناس بتاخد النتيجة الأولى وخلاص - ما حدّش بيقعد يمقّق عينه بين ال 13 عرض زيّ ما انا باعمل - ولا حدّ بيجيب ال 13 عرض أصلا - ولا حتّى 3

-

أنا باعمل كده عشان دا شغلي - لكن معظم الناس بيفتح جوجل - يكتب اسم نوع المكنة اللي عاوزها - تقوم طالعة له شركة كذا - يفتح اليوتيوب - يبحث - يلاقي فيديوهات شركة كذا دي بردو - بنفس الصوباع - يبقى الموضوع فيه إنّ بقى يا جماعة - إيه الشركة دي - دي أجمد شركة دي ولّا إيه - ما هو جوجل ما بيكدبش - دا لا من ديني ولا من دينك - ف يقوم شاري من الشركة دي وخلاص

-

جوجل حرفيّا لا من ديني ولا من دينك

-

ف انتبه للشركات الصينيّة دي - اللي بيعملوا المكنة ب 100 دولار - ويصرفوا عليها 10 دولار إسّ إي أو - ويبيعوها ب 150

-

الـ SEO ده يستاهل وزنه دهب الصراحة

-

طيّب

هل الشركة دي تستحقّ ال 150 دولار ؟

لأ

وعادة باستثنيها في المقارنات بتاعتي

-

كلّ مجال فيه الشركة دي

بسمّيها مرسيدس المجال

-

حضرتك لمّا بتشتري عربيّة مرسيدس ب 2 مليون جنيه - فيه مليون منهم مقابل فقط ( نجمة المرسيدس )

-

ولا أخفيكم سرّا - هيّا تستاهل - منظرها من جوّا العربيّة بفلوس

هيّا تستاهل في المرسيدس - لكنّها ما تستاهلش في المكن

-

وإن كان بعض أصحاب المصانع من ( الحجّاج ) بيشتري مكن للغرض ده - يقول لك ( لو مش انا اللي هتكون عندي الأمادا مثلا - أمّال هتكون عند مين )

الأمادا دي هيّا مرسيدس مكن الليزر

-

ف فعلا فيه ناس بتبقى حاطّة فلوس في مكنة عشان اللوجو بتاعها - لدرجة إنّ فيه شركات بتقول في إعلاناتها إنّنا شغّالين بتكنولوجيا شركة كذا كنوع من التسويق لمنتجاتهم

-

يعني يقول لك مثلا - نحن روّاد صناعة حديد التسليح في مصر بالاعتماد على تكنولوجيا شركة دانييلي العالميّة الإيطاليّة - أو روّاد المطاحن بتكنولوجيا شركة بوهلر السويسريّة

-

وبتنتشر في أوساط المجال ده إنّه منتج شركة كذا أفضل منتج - دول جايبين مكن من ألمانيا يا جدع

-

ف ممكن حاجة زيّ دي يتدفع فيها فلوس

-

لكن - أنا مش هادفع 50 دولار زيادة في براند صينيّ زيّه زيّ باقي البراندات الصينيّة - لمجرّد فقط إنّه عامل إسّ إي أو كويّس

-

ودي صعب حضرتك تكتشفها إلّا بعد فترة من الاحتكاك بالشركات الصينيّة

-

يعني هتكون الحالة الأولى شبه الحالة التانية - ممكن بتاع ال إسّ إي أو ده يقول لك أنا سعري أغلى من الصينيّ لإنّي باشتغل بمواصفات أوروبّيّة

بينما المواصفات صينيّة عاديّة جدّا

-

وللأسف - العقل الباطن للمشتري بيزقّه تجاه إنّه يشتري من الشركة بتاعة الصيت ولّا الغنى دي - العقل الباطن بيبقى عاوز يوصل لشعرو الراحة إنّي خلاص عملت اللي عليّا واشتريت البراند الغالي وما استرخصتش

-

ما تسترخصش يا فندم - تمام - بسّ في براند غالي فعلا - مش في براند رخيص وسعره مرفوع فقط عشان شركته عاملة له إسّ إي أو كويّس

-

[#الحالة\_الثالثة](https://www.facebook.com/hashtag/%D8%A7%D9%84%D8%AD%D8%A7%D9%84%D8%A9_%D8%A7%D9%84%D8%AB%D8%A7%D9%84%D8%AB%D8%A9?__eep__=6&__cft__%5b0%5d=AZU497pqmy0kt8wHuyVqbxtmIJC8Np6nt0UmY0vg7Hp5uVQlzahdQH_vRwrECONdiXk_IsuBnwZ1_l7Ral8WGjKp_NUrX9C-0CPXyA58wKAlzc6JBKOW2ynQ5jF5gUy2MyCkHVXv769Mq9Cv1wkhssv0ApeMXTQ4IU84cXuDLipSAaIuFGCihAUbiZ2QtZcxR18&__tn__=*NK-R) /

-

[#الصيد\_في\_الماء\_العكر](https://www.facebook.com/hashtag/%D8%A7%D9%84%D8%B5%D9%8A%D8%AF_%D9%81%D9%8A_%D8%A7%D9%84%D9%85%D8%A7%D8%A1_%D8%A7%D9%84%D8%B9%D9%83%D8%B1?__eep__=6&__cft__%5b0%5d=AZU497pqmy0kt8wHuyVqbxtmIJC8Np6nt0UmY0vg7Hp5uVQlzahdQH_vRwrECONdiXk_IsuBnwZ1_l7Ral8WGjKp_NUrX9C-0CPXyA58wKAlzc6JBKOW2ynQ5jF5gUy2MyCkHVXv769Mq9Cv1wkhssv0ApeMXTQ4IU84cXuDLipSAaIuFGCihAUbiZ2QtZcxR18&__tn__=*NK-R)

-

قلنا جبنا 13 عرض سعر لنفس المكن كلّهم من الصين

10 منهم ب 100 دولار

وواحد ب 150 دولار لإنّ المكنة هاي كوبي من الأوروبّيّ

وواحد ب 150 دولار لإنّ شركته عاملة إسّ إي أو

هتلاقي الأخير بقى ب 1000 دولار !!

-

يا خبر - 10 أضعاف مرّة واحدة

أيوه يا فندم

-

البيّاع ده بيعتمد على نظريّة ضربة بمرزبّة ولا 10 ضربات بشاكوش

بيبيع لك الحاجة أمّ 100 دولار ب 1000 دولار

إنتا لو ما كنتش شفت غيره - وما تعرفش المنتج ده متوسّطه كام - هتقوم كاعع الألف دولار - وكلّ عام وأنتوم بخير

وبعدين بسنتين ولّا تلاتة بقى تبقى تكتشف إنّك اتقلوظت في 900 دولار - خلاص تكون الشركة الصينيّة نسيتها ونسيتك - اللي يحصّلني يكسّرني بقى

-

دي حاجة كده زيّ اللي بينزل من محطّة القطر جعان - يقوم ضارب 3 كبدة من أوّل عربيّة كبدة تقابله قدّام محطّة القطر - ثمّ تبتلعه شوارع المدينة خلاص بقى - ولا هيشوف بتاع الكبدة دا تاني

-

ف إنتا ورزقك بقى الله أعلم انتا اتظبّطت في الفلوس بس - ولا في الفلوس والكبدة

-

الموقف ده بيقابلني كتير - تلاقي العروض كلّها زيّ بعضها - وممكن واحد غالي شويّة - لكن تلاقي واحد غالي 5 أضعاف مثلا

بابقى عاوز انطّ له في الإيميل واجيبه من رقابته - بسّ هنتخانق مع الصين - مليار ونصّ بني آدم - هنجيب بلوكّات لكلّ دول منين

-

ف دي ال 3 حالات اللي ممكن تكون فيها شركة صينيّة سعرها أغلى من متوسّط أسعار الشركات الصينيّة

-

الحالة الأولى عادي - تستحقّ يتدفع فيها لو كنت انتا محتاج مستوى الجودة ده

-

الحالة التانية هجّاصين - مش نصّابين - همّا فقط هجّاصين

-

الحالة التالتة دول حراميّة - بيفعّلوا نظريّة hit n run

اللي هيّا بالعربيّ إسمها نظريّة أنتش واجري

-

ف إنتيه - فإنّ الله سبحانه وتعالى كره لنا إضاعة المال

-

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZU497pqmy0kt8wHuyVqbxtmIJC8Np6nt0UmY0vg7Hp5uVQlzahdQH_vRwrECONdiXk_IsuBnwZ1_l7Ral8WGjKp_NUrX9C-0CPXyA58wKAlzc6JBKOW2ynQ5jF5gUy2MyCkHVXv769Mq9Cv1wkhssv0ApeMXTQ4IU84cXuDLipSAaIuFGCihAUbiZ2QtZcxR18&__tn__=*NK-R)