[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZVYC5QxF6WhFa3UOPAC1domleo5y3ee2YwYKGoulY_Ha8qLCkQfqNGWfTMaFuUb7QgL_Y2YUi3esRxmKohIVQPYW_phraJLZfiomy0iLDiQDUdzP9pTWybsGZX6RQ-VzpywKLD8DIqVG9ylFQ-hlcGoYZredzJTGjdhBJlwij2jnzdw6deSPTpPGAF0gnSgpBw&__tn__=*NK-R)

-

ما تعملش أيّ مصنع صناعة مستمرّة - إلّا إذا كان عندك تصوّر لتشغيله 24 ساعة في اليوم

تصوّر لشراء خاماته بشكل يخلّيك تشتغل 24 ساعة في اليوم

تصوّر لمبيعاته بالحجم ده

تصوّر لتوفير العمالة اللازمة لتشغيل ال 3 ورديّات

-

طيّب - أعرف منين إنّ المصنع ده صناعة مستمرّة ؟!

بسيطة - شوف المنافسين شغّالين ازّاي - لو لقيتهم شغّالين 24 ساعة في اليوم - تبقى صناعة مستمرّة

-

وعموما - من أمثلة هذه الصناعات :-

الورق

المواسير

الشكائر المنسوجة

الغزل

الأعلاف

إلخّ

-

سبب هذه النصيحة هو إنّ المنافس لمّا بيشتغل 24 ساعة في اليوم - بتكون تكلفته أقلّ من لمّا حضرتك تشتغل 8 ساعات في اليوم

زائد إنّ الصناعات دي أساسا هامش ربحها بيكون بسيط - لإنّها صناعات كمّيّة - بتكسب من الحجم - بينما هامش الربح فيها بسيط جدّا

فمجرّد ما هتلعب في الهامش ده حاجة بسيطة - هتلاقي نفسك تكلفتك بقت أعلى من سعر بيعك !!!

-

يعني الطنّ مثلا بيتباع ب 20 ألف جنيه

تكلفته لو هتشتغل 24 ساعة هتكون 19 ألف جنيه

وتكلفته لو هتشتغل 8 ساعات هتكون 21 ألف جنيه

-

يعني بيكسب 1000 جنيه فقط في الطنّ - يعني 5 % فقط ؟!

أيوه يا فندم - ما هتلاقيه بيبيع في اليوم 100 طنّ ولّا حاجة - قلت لحضرتك الصناعات دي مكسبها في الحجم - مش في الهامش

-

لكن الشاهد واللي يهمّك انتا - إنّك هيحصل عندك فرق في التكلفة بسبب التشغيل لورديّة واحدة - فعمرك ما هتقدر تنافس

-

طيّب - تقليل التكلفة بسبب التشغيل 24 ساعة في اليوم ده بيحصل ليه ؟

ج / اقرأ عن اقتصاديّات الحجم - economics of scale