للأسف اللي بيصمّم الوحدات الصناعيّة الجاهزة في مصر - بيصمّمها بعقليّة ( مهندس مدنيّ ) مش ( مهندس تصنيع )

فيبقى المصنع بالنسبة له عبارة عن أرض وحيطان وسقف !!!

لو عملتهم - تبقى نجحت

يا راجل ؟!!!

-

يا جماعة المصنع مبنى معمول لأغراض خاصّة - لازم تتراعى هذه الأغراض أثناء التصميم

يعني مثلا

-

1 /

لازم تتراعى ارتفاعات الماكينات اللي هتتحطّ في المصنع - طيّب شوف وحدات منطقة ميت غمر الاستثماريّة - هتلاقيها منخفضة جدّا !!!

-

2 /

لو المصنع هيكون مخصّص للصناعات الغذائيّة - لازم الحيطان تكون سيراميك - طيّب شوف منطقة بنها الاستثماريّة المتخصّصة في الصناعات الغذائيّة

وبكرّر - المنطقة المتخصّصة في الصناعات الغذائيّة !!!

وشوف هل حيطانها سيراميك ولّا لأ ؟!

-

طيّب هل السقف فيها والحوائط والنوافذ مصمّمة لمنع دخول العصافير ؟!

ولّا عادي بالنسبة لحضراتكم إنّ عصفورة تدخل مصنع جبنة مثلا ؟!!!

-

3 /

المصنع المفروض يكون فيه موظّفين - فين مكان الإدارة ؟!!!

حضرتك عامل أربع حيطان وأرض وسقف - وما فيش مكان للإدارة ولا لتغيير الملابس ولا حتّى حمّامات !!!

-

4 /

لو حبّيت أعمل دور وسيط ( ميزانين أو صندرة ) عشان أخزّن فيه - أو أعمل فيه بعض المهامّ التصنيعيّة الخفيفة مثل التجميع - ليه مش معمول أكتاف في الأعمدة بحيث أركب عليها وأنا باعمل الميزانين ؟!!!

-

5 /

فين تمديدات الهواء المضغوط ؟!

في الصناعة بنحتاج كتير نشغّل بعض العدد بالهواء المضغوط - المصانع ما فيش فيها تمديدات هواء مضغوط

الهواء المضغوط في الصناعة زيّ الكهرباء

-

6 /

فين أنفاق التمديدات الأرضيّة ؟!

بنحتاج نوصّل كابلات الكهرباء للماكينات من خلال أنفاق في أرضيّة المصنع - فين الأنفاق دي ؟!

يعني أوصّل الكهرباء للماكينة من خلال كابل مرمي ع الأرض كده ؟!!!

-

7 /

منطقة المناورة المتروكة أمام الوحدات الصناعيّة الجاهزة - قد تصل نسبتها لثلث مساحة المصنع !!

وده بيكون هدر كبير في المساحات الصغيرة

يعني مصنع في منطقة بنها الغذائيّة مساحته 360 متر - تقوم واخد منّه 120 متر منطقة مناورة - لمجرّد إنّ العربيّات تنزّل فيها بضاعة أو تحمّل بضاعة

-

8 /

بعض المساحات غير منطقيّة !!!

يعني إيه مصنع في منطقة مرغم مساحته 144 متر

منهم 48 متر منطقة فاضية قدّام المصنع - يعني ثلث مساحة المصنع ضايعة !!!

-

والمصنع نفسه مساحته 96 متر !!!

المصنع أبعاده 12 متر \* 8 متر !!!

حضرتك لو حطّيت فيه ماكينة نفخ جراكن - مش هتعرف تحطّ جنبها كسّارة أو مبرّد

وبعدين أحطّ الجراكن نفسها فين بعد ما أصنّعها ؟!

-

طب يعني إيه الوحدة في مجمّع المحلّة 48 متر ؟!!!

-

9 /

ليه بيتمّ إلزام المصانع الكبيرة ( غير الوحدات الجاهزة ) - أقصد المصانع اللي صاحبها بيشتريها أرض ويبنيها

ليه بيتمّ إلزام المستثمر بعمل ممرّ حول المصنع بشكل كامل ؟!!!

-

أنا شغّال على مصنعين في العاشر في منطقة الـ 6 مليون أو ال 710 فدّان

مساحة كلّ مصنع 2000 متر

أبعاد القطعة 50 \* 40 متر

بيلزم صاحبها يسيب ممرّ 3.5 متر من جنب - و 5.5 متر من الجنب الآخر

و 3.5 متر من الخلف - وحوالي 8 متر من الأمام

فتلاقي الوحدة صفيت على كام ؟!

صفيت على تقريبا 40 \* 30 متر

يعني 1200 متر !!!

يعني أشتري 2000 متر - وانتفع منهم ب 1200 فقط ؟!

-

تقول لهم لازمتهم إيه الممرّ اللي في اليمين والممرّ اللي في الخلف

يقول لك عشان الإطفاء يقدر يلفّ حولين المصنع لو حصل حريق

طيّب ما نلزق مبنى المصنع في السور من اليمين والخلف - ونكسب مساحة الممرّات دي داخل المصنع

ولو حصل حريق من ناحية اليمين ندخل له من المصنع المجاور من اليمين ؟! ما هو الممرّ بتاعه هيكون في سور مصنعنا

-

يقول لك لأ

هوّا كده

سيب 3.5 متر ممرّ من اليمين والخلف

و 5.5 متر من الشمال عشان تعمل خزّان حريق

وده يودّينا للنقطة رقم 10

-

10 /

ليه كلّ مصنع لازم يكون فيه خزّان حريق تحت الأرض وطلمبات و و و

ليه ما تكونش فيه محطّة حريق تخدم المجمّع كلّه

ويتوصّل للمصانع فقط حنفيّات حريق

-

تضمن منين إنّ كلّ مصنع نظام الحريق بتاعه شغّال أصلا ؟!

ما الناس بتعمل نظام حريق أيّ كلام عشان تاخد الترخيص وخلاص

-

لكن لو عملت محطّة مركزيّة تغذّي المجمّع كلّه

هتوفّر في المساحات داخل المصانع

ومش هتحتاج تعمل ممرّ المصنع 5.5 متر من ناحية الخزّان

-

وهتوفّر على المستثمر تكاليف إنشاء نظام مكافحة الحريق

-

وعمليّا المحطّة المركزيّة دي هتكون ذات كفاءة أعلى - لإنّها هتتعمل صحّ

ماينفعش تتعمل بتهريج - لإنّها هتكون متوقّع تشتغل أكتر من توقّع عمل كلّ محطّة خاصّة بمصنع - فهتتعمل صحّ من غير تهريج

لكن ينفع جدّا إنّ كلّ نظام حريق داخل كلّ مصنع مستقل يتعمل بتهريج - ومش هتظهر الكارثة إلّا وقت الحريق فعلا

-

دي 10 نقاط تخصّ المصانع فقط - مهندس المدنيّ مش هيعرفها

هوّا يعرف إنّه يجيله رسمة - يحوّلها لمبنى - لكن مش دوره إنّه يعرف المبنى ده هيؤدّي وظيفة إيه

عشان كده اللي بيصمّم المصنع ما ينفعش يكون مهندس مدنيّ

ولا بدّ من أخذ هذه العناصر وغيرها في الاعتبار عند تصميم المصانع