بعيدا عن معركة الأرض كرويّة ولا مسطّحة  
ويا ريت ما حدّش يسألني في الموضوع ده  
لكن أنا باتغاظ جدّا من تعليقات الناس  
اللي بتؤيّد نظريّة إنّ الأرض كرويّة  
لمّا ييجوا ينتقدوا أصحاب نظريّة الأرض المسطّحة  
-  
تحسّهم بيتعاملوا من مناخيرهم  
بيتعاملوا بتعالي يعني  
تحسّ إنّه شغّال في ناسا  
ولسّه نازل من المكّوك ما غسلش إيده  
وبعدين قابله واحد قال له الأرض مسطّحة  
فقام انفعل عليه بقي  
-  
تحسّ إنّك ضيّعت زهرة شبابه اللي قضّاه في الأبحاث  
-  
اهدي يا حبيبي  
إنتا وهوّا إنتوا الاتنين بيتقال ليكم كرويّة فتهزّوا دماغكم  
أو مسطّحة فتهزّوا دماغكم بردو  
ليه بتتعامل ويكأنّك إنتا اللي بتمسك عود الكبريت  
اللي بيولّعوا بيه الصاروخ وهوّا طالع القمر  
-  
اهدي  
إنتا أقلّ من كده بكتير  
وإلي أن يكون لنا وكالات الفضاء الخاصّة بنا  
وإلي أن نقوم نحن بدراساتنا المستقلّة  
فلا يحقّ لواحد منّا أن يتعامل بهذا القدر من الثقة العلميّة  
-  
ويكلّمك بقي بطريقة إنّه  
يا خسارة يا زمن  
معقول واحد مهندس ومش عارف إنّ الأرض كرويّة  
طب ما إنتا آهو واحد مهندس أو دكتور  
ولو قلت لك اصنع الماوس اللي في إيدك دلوقتي مش هتعرف  
-  
ما فيش حدّ عنده علم في العالم كلّه بيعطيه لحدّ  
كلّه بيبدأ من الصفر ومن تحت الصفر  
ما حدّش بيذاكر كتب حدّ ويبني عليها  
لإنّ ما حدّش بيحطّ حاجة في الكتب  
-  
يا إمّا تجتهد وتعمل علومك الخاصّة  
يا إمّا انسي  
-  
أنا كنت زمان باتغاظ جدّا لمّا ألاقي كتاب 500 صفحة مثلا  
وتلاقي اسمه  
Introduction to ...  
مقدّمة لعلم كذا  
كنت أقول معقول المقدّمة 500 صفحة ؟!  
-  
اكتشفت مؤخّرا إنّه حتّي المقدّمة دي  
لا ترقي لإنّها تكون مقدّمة  
دول شويّة هجايص بيضحكوا بيهم علينا  
ييجي دكتور جامعة ياخد شويّة الهجايص دول  
ويشرحهم للطلبة  
ويتخرّجوا ويعملوا حفلات  
وتلاقي كلّ واحد كاتب لك قبل اسمه المهندس فلان  
ويزعل قوي لو ناديت له باسمه حاف  
وهوّا في النهاية صفر علي الشمال هوّا واللي علّمه  
-  
صدّقوني ما فيش علم منشور  
ما فيش علم بمعني علم هتلاقيه في أيّ مصدر  
الفيسبوك اللي بنكتب عليه دلوقتي ده لو أصحابه قفلوه  
وجبت عتاولة العالم كلّه يشغّلوه مش هيعرفوا  
-  
اللي عنده علم بيحتفظ بيه لنفسه  
ويعمل لك كتاب 10 آلاف صفحة عن العلم ده  
وقابلني لو فهمت منه حاجة  
-  
هوا أساسا عارف إنّه بيستهبل عليك  
وإنّ ال 10 آلاف صفحة دول هيمرجحوك ويفسّحوك  
ويودّوك البحر ويرجّعوك عطشان  
وإنتا بتتقرطس ومش واخد بالك  
-  
الناس اللي بتقول أمريكا بتعمل العلم وتنفع البشريّة  
أتحدّاك تجيب لي وصفة دوا أو صلب بيتصنّع في أمريكا  
أتحدّاك تجيب وصفة الكوكاكولا  
مش بقول لك وصفة اليورانيوم مثلا يعني  
-  
عاوز تشتري المنتج  
ادفع  
وهتاخد المنتج فقط  
لو فتحته مش هتفهم حاجة  
حتّي لو كان الكاتالوج بتاعه ألف صفحة  
هتقرأه من الأوّل للآخر ومن الآخر للأوّل زيّ الباشا  
ومش هتفهم حاجة بردو  
-  
ولو فهمت حاجة تبقي فهمت هجايص  
من الهجايص اللي هوّا بيضحك عليك بيها  
لكن لبّ الموضوع مش هتعرفه  
ومش هتقرّب من منطقة معرفته حتّي  
-  
عاوز تعمل المنتج من الصفر  
ابدأ من الصفر  
غير كده انسي  
ما حدّش هيتصدّق عليك بالعلم  
-  
هوّا هيعطيك منتج يسوي 1 دولار  
وياخد منك 10 دولار  
ويمنّ عليك بإنّه بيخدمك لوجه الله تعالي  
وبيخدم العلم  
وبينفع البشريّة  
وشويّة وهعيّط من الكلام الحمّصي ده  
-  
واحد زيّ أحمد زويل  
إنتا استفدت من علمه إيه ؟  
ولا حاجة  
عاوز تشتري المنتج اللي اتبني علي أساس دراسات زويل  
ادفع  
غير كده انسي  
-  
أمريكا ما كانتش بتصرف علي زويل أو غيره  
عشان تتصدّق بعلمه علي البشريّة  
ده بيزنس  
وبيزنس إز بيزنس  
-  
من الآخر  
لو عاوز يبقي عندك علم  
روح المعمل وابتدي من الصفر  
-  
أمريكا كانت بتصنع مكوك الفضاء بتاعها من الصفر  
وجنبها روسيا بتصنع مكّوك الفضاء بتاعها من الصفر  
ما حدّش عطا حدّ علم  
ولا حدّ عرف ياخد من التاني معلومة ولو بالتجسّس حتّي  
-  
هنروح بعيد ليه  
مرسيدس بتفاجئ بي إمّ بعربيّاتها  
وبي إمّ بتفاجئ مرسيدس بعربيّاتها  
كلّ شركة عندها مهندسينها  
اللي شغّالين علي التصاميم من الصفر  
-  
ولحدّ لحظة الإطلاق  
ما حدّش من الشركتين بيقدر يعرف حاجة عن شغل التاني  
تخيّل إنّ رئيس ألمانيا جه قال لهم  
إنتوا تباصوا اكتشافاتكوا لبعض عشان مصلحة ألمانيا العليا  
هيقولوا له كلام قبيح  
-  
ما فيش حاجة اسمها كده في العالم يا عالم  
كلّه بيشتغل من الصفر  
وبيستأثر بمكاسب أبحاثه لنفسه فقط  
الناس دي فاهمة الكلام ده من بدري  
وإحنا لسّه قاعدين بنمدحهم  
لأنّهم بينشروا الخير علي الكوكب  
خير مين يا عبيط ؟!  
-  
كلّ صاحب علم عمل علم - عمله مع نفسه من الصفر  
كلّ دولة صنعت القنبلة النوويّة - صنعتها من الصفر  
ما حدّش بيعطي حدّ معلومة  
أعطيك منتج ؟ ماشي  
لكن طريقة تصنيع المنتج  
انسي  
-  
فبلاش نخدع نفسنا بأكذوبة العلم  
إنتا ما تعرفش حاجة  
وولا أنا أعرف حاجة  
يبقي إيه  
يبقي اهدي  
اهدي خالص  
إحنا كلّنا - مفعول بهم - في هذا العالم  
فيبقي المثل الصحيح هنا هو  
لا تعايرني ولا أعايرك - الهمّ طايلني وطايلك  
-  
أنا قعدت 5 سنين بحاول افهم منحني الأنفليوت جه منين  
ما عرفتش  
وولا حدّ سألته وطلع عارف  
الغريب إنّ كلّ اللي سألتهم  
كانوا بيردّوا عليّا ردود محكمة  
مصحوبة بنظرة من تحت النضّارة كده  
مفادها إنّه مين الحمار اللي مش فاهم منحني التروس ده ؟!  
بينما همّا عمليّا مش فاهمين حاجة  
بيردّوا الردّ اللي في الكتاب  
طب ما أنا عارف الردّ اللي في الكتاب  
لكن اللي في الكتاب ده جه منين - ما حدّش يعرف  
-  
فمن الآخر  
عاوز تعرف  
عيش مع الموضوع من الصفر لحدّ ما تفهمه  
والحمد لله قدرت أعمل كده مع منحني الأنفليوت  
مرفق فيديو بيشرح الموضوع  
-  
وأنا أدّعي - بلا فخر - إنّ ما حدّش في ال 500 مليون عربي  
عارف اللي في الفيديو ده  
وأكاد أجزم إنّك لو فتحت 1000 كتاب عن التروس  
مش هتلاقي شرح المنحني ده  
-  
لأنّ حتّي الناس اللي عملوا المنحني ده  
استحاله يكونوا شرحوه غير لبني جلدتهم  
وتحت غطاء سميك من السريّة  
-  
وبعدين يعملوا كتاب 50000 صفحة يفسّحوك فيه مع التروس  
-  
الحمد لله أنا نويت ابدأ من الصفر  
وأتمنّي إنّي أقدر أعمل كده مع حاجات تانية كتير إن شاء الله  
-  
دعواتكم