كتير لما بنختلف مع حدّ - تلاقيه يحيلك لنقطة قبول رأي الآخر واحترام الاختلاف

في حين إنّ النقطة دي ليها تفصيلة

-

الخلاف مع الآخر ده قد يكون مقبول أو غير مقبول

سائغ أو غير سائغ

لو اختلفت مع حضرتك يا ترى اللي قدّامنا ده برتقال ولا فراولة

فده خلاف غير سائغ - وغير مقبول إنّك يكون ليك فيه حرّيّة للرأي

-

لكن

لو اختلفنا يا ترى إيه اللي طعمه أجمل

فمقبول جدا يكون ليك رأي وليّا رأي ونحترم بعض وكلّ الكلام الجميل ده

-

لازم قبل ما ترفع يافطة احترام الرأي الآخر وتعمل لي فيها ناشط حقوقيّ نحسم الأوّل يا ترى النقطة اللي بنختلف فيها هيّا نقطة مبدأ ولّا رأي

-

ما ينفعش يكون قدّامنا برتقال وإنتا بتقول عليها فراولة وعاوزني أحترم رأيك

لا يا فندم - إنتا بتخرّف - وأنا ما باحترمش التخريف

-

الموضوع يزيد صعوبة لو كان الخلاف ظاهره خلاف رأي - لكنّه في الحقيقة خلاف مبادئ

يعني

ممكن تختلف مع واحد حول البرتقال والفراولة

في حين إنّ الفراولة دي مستوردة من إسرائيل مثلا

-

فهوّا ياخد النقاش ناحية إنّك بتخالفه في الرأي - ومش عاوز تقتنع إنّه من حقّه يحبّ طعم الفراولة - وإنتا بتحجر على رأيه - ومش بتحترم الرأي الآخر - وكلام من الكلام الكبير ده

فلازم وقتها تبروز الخلاف وتحصره في منطقة المبدأ

-

الخطورة دي تحصل لو كان الطرف الآخ قاصد التضليل

يعني هوّا لو مش قاصد واللي حاصل عنده هو فعلا لبس وسوء فهم - فبمجرّد ماتشرح له هيفهم

لكن لو كان هوّا فاهم وبيستعبط - هنا تكون المشكلة

-

ودورك هنا ينحصر في مجرّد إبراز وجه الخلاف على المبدأ - وبعد كده سيبه يضلّل براحته ويغالط منطقيّا