أحيان كتير بفكّر إيه أحسن نعمة ربّنا أنعمها عليّا

أو أحسن صفة يعني

فبلاقي إنّ أحسن صفة

هيّا إنّ ربّنا سبحانه وتعالى جعلني دايما

أشوف الحاجات الوحشة بصورة حلوة

-

زمان كان والدي شديد جدّا في تربيّتي

فكنت أقول لنفسي

أكيد ده هيخلّيني لمّا أكبر

أكون أحسن من زمايلي

كنت بفكّر كده وأنا في ابتدائيّ

تخيّل !!

-

لمّا شلت مادّة في الكليّة

قلت أكيد دي فرصة

عشان أقدر أذاكر المادّة دي وأنا أكبر سنة

فأكيد استيعابي ليها هيكون أفضل

-

تعرّضت لإصابة في الركبة وأنا بالعب كاراتيه

فكانت وسيلة لإنّي اتعلّم

إزّاي أسيطر علي حركات رجلي بشكل أفضل

لانّه أيّ حركة غير محسوبة كانت كفيلة تدمّر رجلي

-

عربيتي عطلت عطل غير مفهوم في وقت من الأوقات

وجرّبنا كلّ المحاولات الممكنة لتصليحها

كانت لا تتجاوز سرعة 120 كيلو مثلا

اكتشفت لاحقا إنّ ده عوّدني علي السواقة الهادية جدّا

-

ربّنا ما أكرمنيش بأولاد ذكور

فبقيت عايش حياتي بمنتهي الهدوء

لإنّي مش مطلوب منّي أسيب ورث لوارث

-

البنات هيتجوّزوا وأجوازهم يتكفّلوا بيهم

زهرات أشمّهن وعلى الله رزقهن

ويبقوا ييجوا يزوروني بأحفادي

لكن اللي هتتبقّى معايا هيّا زوجتي

فبقيت مهتمّ بيها أكتر حتّى من البنات

-

وبقيت عايش حياتي مش شايل همّ

إنّي أبني لابني عمارة أو مصنع

عشان أأمّن له مستقبله

-

جالي القولون

فاعتبرتها فرصة ممتازة

لتظبيط الأكل وإنّي أبطّل عكعكة

-

وعشرات النماذج الأخرى

كلّ حاجة تقريبا بتمثّل حاجة سلبيّة عند حدّ

أنا بشوفها بشكل ما حاجة إيجابيّة

-

في وقت من الأوقات دخلي قلّ بشكل رهيب

الوقت ده اللي اتعلّمت فيه

إمتي أقول لأ لحاجة ما بيجيش منها فلوس

واتعلّمت متها إنّي أدير الموارد المتاحة بأفضل شكل

-

صديق مرّة غدر بيّا غدر كبير

اتعلّمت وقتها اتعامل مع الناس بحسن نيّة

لكن لحدّ درجة عمق معيّنة

يعني حسن نيّة سطحيّ

وعند مستوى معيّن من المعاملة

يتحوّل التعامل لتعامل مادّيّ بحت

-

في وقت من الأوقات

كان معايا موبايل جاب آخره

وبطّاريّته بتفصل بسرعة

فكنت معتبرها فرصة

لإنّي أتعلّم إزّاي أدير اليوم بموبايل هيفصل

وإزّاي أمشي بجوجل مابس بأقلّ استعانة

واعتمد أكتر على تصوّري للخريطة

بدون ما أشغّل الموبايل

بشغّله فقط في اللحظات الحرجة

مع العلم إنّي بسافر لأماكن بعيدة وغريبة

-

في آخر سنة في الكليّة

شلت مادّة على درجة واحدة

قدّمت التماس واترفض

فاضطرّيت أدخل دور نوفمبر 2010

عشان درجة واحدة

-

بسبب الدرجة دي

جيشي اتأجّل 6 شهور

وبناءا عليه

اشتغلت في ال 6 شهور دول قبل ما أدخل الجيش

فكان فارق جدّا

بيني وبين حدّ طلع من الكليّة للجيش مباشرة

-

ده غير إنّي دخلت دفعة 140 احتياط بدل 139

دفعة 139 كانت كلّيّتها 9 شهور

لكن 140 كانت 6 شهور فقط

-

ودفعة 140 كانت أوّل دفعة ما يكونش ليها قديم

واللي دخل الجيش عارف يعني إيه قديم

فبسبب الدرجة دي

اترحمت من إنّي يكون لي قديم في الجيش

-

ده غير إنّ دفعة 139 عاشت الثورة داخل الكليّة

ودي كانت أسوء فترة عدّت على طلبة في كليّة

لكن إحنا رحنا في الطراوة

بعد ما كانت الدنيا استقرّت نسبيّا

-

ده غير إنّي بقيت دفعة صيف مش دفعة شتاء

واللي راح فايد عارف يعني إيه الشتاء في فايد

كلّ ده كان بسبب درجة نقصتها