فيه حاجة انا بسميها عبادة النفس

أو عبادة الجسم

ودي حاجة ثقافة العصر الحالي بتدفع ليها جدا

.

فكرة انك تكون عاوز تحقق لجسمك

أقصي درجات المتعة

.

لو بصيت لمطاعم اليومين دول

هتحس انهم بيعلغوا خراتيت

سندوتش البرجر مش هتعرف تمسكه بإيد واحدة

ومش هتعرف تاكله من غير ما تلغوص وشك

ليه كده

.

ليه بتتعاملوا مع الموضوع

علي أساس اننا لازم نحقق أقصي متعة من الأكل

أكبر حجم وافظع طعم

ده نموذج لعبادة الجسم

.

قعدت من فترة في القاهرة يومين تلاتة

طلبت ديليفري

سندوتشين عادي

اكتشفت لما السندوتشات جات

ان سندوتش واحد منهم يناظر وجبة غداء

كلت واحد وسبت التاني للعشاء

.

تاني يوم اتصلت بنفس المطعم

طلبت سندوتشين بردو بس من نوع تاني

اكتشفت بردو إن السندوتشات لما جات

ان الواحد منهم يناظر وجبة غداء

سبت التاني للعشاء

ما قدرتش اكمله بالليل

وسبت نصفه لإفطار تاني يوم

.

فكرة اننا بنتعامل مع الحياة

علي اننا جايين ناخد منها أكبر قدر من المتعة

عبادة الجسم

مع ان الرسول صلى الله عليه وسلم قال

بحسب ابن آدم لقيمات يقمن صلبه

.

فالمفروض نتعامل مع الأكل

علي انه وسيلة عشان نفضل عايشين

مش غاية في حد ذاته

.

من فترة جبت وجبة من محل ما

عطوني وياها كباية حاجة ساقعة

فضلت طول الطريق أحاول اخلصها ما عرفتش

مع ان لو كانت الكباية ربع لتر

كانت هتكون كافية جدا

لكن ليه نعمل كباية بالحجم ده

تقريبا لتر

عبادة الجسم

.

الهدوم غرضها في الحياة اننا تسترنا

ليه قعدنا نخترع فيها

لحد ما وصلناها لهذا القدر من التعقيد

بسال مرة علي جاكت في محل

قال لي ب 4000 جنيه

ليه ؟!!!

عبادة الجسم

بالمناسبة فيه أجر من الله

للإنسان اللي يترك البهرجة في اللبس

حفاظا علي مشاعر الناس

.

العربية المطلوب منها

توصلك من نقطة ا لنقطة ب بسلام

ليه قعدنا نخترع فيها

ونعمل فتحة سقف وبانوراما

وتبريد وتسخين كراسي ومساج و و و

.

البيوت غرضها تؤوينا وتحمينا

ايه لازمته الرخام والجرانيت والواجهات

وستاير فوق ستاير تحت ستاير

مالهاش أي غرض وظيفي

الموضوع ده كله يندرج تحت مفهوم

عبادة النفس

عبادة الجسم

.

انا كنت زمان بالعب كاراتيه

وكنت اعرف رياضة كمال الاجسام

وكنا بنلعب بعض من تمارينها

لأغراض تقويات معينة

.

كان عندي فرق كبير جدا

بين الكاراتيه وكمال الاجسام

في الكاراتيه انا بهين جسمي

عشان يعطيني نتيجة معينة

في أداء مهارة معينة لغرض معين

بهينه بمعني بهينه

وممكن اعوره أو اكسره حتي

.

لكن في كمال الاجسام

انتا بتشتغل أساسا عشان جسمك

الجسم في حالة الكاراتيه وسيلة

فانتا بتضغط ع الوسيلة لأقصى درجة

لتحقيق الهدف

لكن في كمال الاجسام

الجسم هو الهدف شخصيا

.

انا بهين عربيتي لأقصى درجة

ليها عندي بنزين وغيار زيت

ومطلوب منها توصلني من نقطة ا لنقطة ب

.

حد سألني مرة

لو عربيتك مرسيدس هتعمل فيها كده

قلت له انا مش هجيب المرسيدس

إلا لما أكون اعرف اعمل فيها كده

.

يعني لما تكون قيمتها بالنسبة لثروتي حقيرة جدا

لدرجة اني عادي اني اهينها

العربية بالنسبة لي وسيلة . مش غاية

.

ثقافة الاستهلاك

عبادة الجسم