من الحاجات الحكيمة اللي الشعب المصري بيعملها  
انه بيتقن حرمان نفسه من المتعة  
الطفل اللي كان بيلف الكيبورد بمشمع  
لحد ما يبوظ يرميه بالمشمع بتاعه  
وعمره ما لمسه ولا استمتع بلحوسة الكيبورد بتاعه  
لما كبر  
اشتري عربية ب 150 الف جنيه  
الفرش بتاعها تمنه جوا تمن العربية حوالي 10 آلاف جنيه  
يقوم يعمل ايه الحزين ده  
يشتري فرش معفن ب 700 جنيه ويغطي بيه الفرش الاصلي  
ليه  
عشان ما يبوظش  
طب ما يبوظ ولا يتحرق  
وايه اللي هيبوظه اساسا  
هوا انتا متعود تعمل ببي في العربية  
وبعدين ما يبوظ وتغسله  
ما فيه ام اختراع اسمه غسيل للفرش  
وبعدين لما تبوظ الفرش في سنتين تلاتة  
يبقي اسمك استمتعت بام الفرش  
وبعدين ابقي ركب الفرش الجلد  
لا والاكتر يروح يخلع الاكصدامات الاصلية ويركب اكصدامات صيني  
وتبقي الطارة جايه مكسية جلد يركب لها كسوة قماش  
شعب مش وش متعة اساسا  
ويقضيها اسود في اسمر في بلاك عليه وعلي دماغه وافكاره السوده  
ليه  
عشان الاسود ما بيبانش فيه الوساخة  
ما هو اصلك ناوي ع الوساخة من اول يوم  
بره تلاقي العربية من جوا زي التلج  
زي القطن  
ناس بتبرق من النضافة  
طب بلاش ابيض  
خليك في البيج  
طب اي حاجة تفتح النفس  
ام العروسة تشتري لبنتها صيني بخمس تلاف جنيه  
وطقم صاج حديد معفن ب 500 جنيه  
تقوم تعمل ايه الناصحة  
تركن الصيني لحد ما حد من العيال يبقي يكسره  
فداه  
وتأكّل جوزها في الحديد  
انا عندي مراتي جات تعمل كده قلتلها هكسرلك الصيني  
وانا اعملها  
اطلعوا من اللي انتوا عايشين فيه ده يا شعب مصر  
لحد دلوقتي لسه فيه ناس بتحط منديل علي اللياقة  
وتلبيسة للكم عشان ما يتوسخش من الحبر  
ناقصكوا طربوش ومنشّة ونشوق  
في الآخر أقول  
احسنوا نواياكم  
وربّنا يعطي كلّ واحد أحسن من نيّته