السوشيال ميديا علمت الناس صفتين أسوء من بعض

كثرة الضحك

وقلة الأدب

.

كثرة الضحك تتمثل في إن كل الناس بتستظرف على كل حاجة

.

وده غلط ؟!

طبعا غلط

.

لما تبقى حضرتك ظريف كده . فده معناه إنك إنسان لا يعتمد عليه

المثل بيقول لا تصاحب العبيط . ولا تخلي العبيط يصاحبك

.

اضمن منين اشتغل معاك في حاجة مهمة . ونيجي عند نقطة ما وأقول لك عملت إيه . ألاقيك بتستظرف . أو باعت لي كوميك عن الموقف اللي إحنا فيه

.

لأ

خليك بكوميكساتك بايموجيهاتك الضاحكة على جنب

أنا لما بلاقي حد عامل إيموجي ضاحك على كومنت باعمل له بلوك

.

الصفة التانية

قلة الأدب

أي حد قاعد ورا شاشة . ممكن يشتم أي حد في أي حتة . مهما كان هوا مين أو بيقدم قيمة إيه

هيحصل له إيه يعني لو شتمك . من أمن العقاب أساء الأدب

وأنا مش هامشي بمحامي في الشنطة يرفع لي قضية على كل واحد شتمني

.

المشكلة الحقيقية !!!

وركز هنا !!!

المشكلة الحقيقية هيا إن الصفات دي بتتنقل مع الناس لحياتهم الحقيقية

.

فاللي مقضيها هزار ع السوشيال ميديا

هيقضيها هزار في الحياة العادية

.

واللي بيتجاوز أدبيا على السوشيال ميديا مع مقدم محتوى نافع

هيتجاوز في الحياة العادية مع أستاذه

.

إنتا أستاذي على عيني وعلى راسي

بس هاتكلم معاك بقلة أدب

واستحملني

أنا اتعودت على كده من السوشيال ميديا

.

طيب

شوف مين الاستاذ المهزء اللي هيستحمل قلة أدبك دي

.

النفس البشرية تميل للراحة

عشان كده تميل للضحك والهزار

.

في الحياة العادية إنتا مش قادر تحصل ده طول الوقت

لكن على السوشيال ميديا . ده موجود . موجود الجد والهزل . فنفسك بتدفعك للهزل

شوية شوية نفسك بتتشبع بالهزل

نيجي بعد كده عاوزينك في شغلانة جادة . مش هنلاقيك

.

اتكلم مع ١٠٠ صاحب عمل عن مستوى العاملين

هيقولوا لك . لعبيين

هما أصحاب العمل وحشين يا سيدي

ما تاخدش بكلامهم

بس ابقى اشتغل عند حد غيرهم

.

نصيحة لكل الناس

اعزل نفسك عن الصفحات . بل والأشخاص اللي بيقدموا محتوى هزلي

دول جرب . هيعدوك . وهتبقى إنسان تافه

خليك انسان جاد

اتكلم في الأمور الكبيرة فقط

إن الله يحب معالي الأمور وأشرافها ويكره سفسافها

.

ومن ناحية انتشار قلة الأدب

ما تردش على أي تجاوز

اعمل بلوك من سكات

.

لو حاولت ترد على قلة الأدب . حتى لو بالعقل والمنطق

هيترد على عقلك ومنطقك بقلة أدب أسوء من الأولى

.

حاجة كده زي ما تكلم حد بالعربي

وهوا بيتكلم ألماني

فيرد عليك بالألماني

فتقوم تكلمه بالعربي تاني . ممكن يفهمك المرة دي

.

قليل الأدب هيرد عليك بالألماني بغض النظر إنتا كلمته بالعقل أو من غير العقل

الشخصية الخسيسة اللي تجاوزت معاك في الأول لأنها عارفة أنها وراء الشاشة

مش هتتعلم الأدب من رد عاقل ومنطقي

بالعكس

هتعتبر ده ضعف منك

وتزداد في إسائتها

.

فزرار البلوك ده هو أهم زرار في السوشيال ميديا