الخناق هدفا !!!

-

الطبيعيّ - إنّ الخناق وسيلة

يعني إحنا بنتخانق عشان نوصل لنتيجة

-

زوج وزوجة بيتخانقوا بخصوص مصروف البيت مثلا

فالمفروض إنّ دي وسيلة - هيكون ليها نتيجة

لا إمّا الزوجة هتقلّل المصاريف - يا الزوج هيزوّد المصروف

فده مثال لتوضيح إنّ الطبيعيّ إنّ الخناق ده وسيلة للوصول لهدف ما

-

لكن بوست النهارده بنتكلّم فيه عن حالات بيكون الخناق فيه هو الهدف أصلا

يعني ( خناق - من أجل الخناق )

-

وهنضرب مثالين للأزواج - ومثالين للزوجات

-

أوّلا / الأزواج

زوج عنده تعسّر في الدخل - الفلوس قليّلة - خصوصا إذا كان عمله غير ثابت

فممكن تلاقيه بيخترع موضوع عشان يتخانق بسببه

هوّا مخنوق ومحتاج يطلّع طاقة الخنقة دي في أيّ حاجة

-

مثال آخر /

زوج تعرّض للإهانة في العمل

فيرجع البيت محتاج يتخانق مع زوجته أو أولاده

عشان يطلّع شحنة الإهانة اللي تعرّض لها في العمل

-

ثانيا / الزوجات

زوجة تعاني من التعب والإرهاق نتجية لأعمال المنزل

أو نتيجة لحالة مرضيّة تمرّ بها أو نتيجة للدورة الشهريّة

أو اكتئاب الحمل - أو ما بعد الحمل

فتكون محتاجة للانفجار والصراخ والبكاء وكلّ البلاوي دي

فتخترع خناقة مع زوجها

-

وكلّ ما زوجها يتجاوب معاها في الخناقة أكبر - هتكون سعيدة أكتر

ويا سلام بقى لو ضربها - نفسيّتها من جوّا هتعمل لولولولييي - فاراح

-

طبعا ظاهريّا هتكون حزينة وبتعيّط وبتبربر وكلّ حاجة وحشة

لكن عقلها الباطن هيكون في منتهى السعادة

لإنّه بيشعر بالتدريج بخروج شحنة الضغط والكبت اللي كانت جوّاها

-

بعد الخناقة دي بقى نبقى نتخانق خناقة تانية - بخصوص إنتا شتمتني وضربتني والكلام ده

لكن الخناقة الأولى دي كانت وظيفيّة - وأدّت وظيفتها خلاص

فلو سمحتوا ما تلغبطوش الخناقات مع بعض

-

مثال آخر/

زوجة تفتقر للإشباع العاطفيّ أو الجنسيّ

فيتسبّب ذلك في تراكم الضغوط عليها

عاوزة تتخلّص من الضغوط دي تعمل إيه

تخترع خناقة

-

في الحالات الأربعة دي - لاحظ إنّنا ما اتكلّمناش عن سبب الخناقة الظاهريّ

لإنّه ( مش مهمّ )

هنتخانق على أيّ حاجة

-

الزوج اللي عاوز يتخانق هيتخانق عشان الشاي سكّره قليّل

أو الأكل ملحه قليّل

-

الزوجة اللي عاوزة تتخانق - هتتخانق عشان إنتا ليه ما غسلتش كبّاية الشاي بعد ما شربتها

مع إنّها طول عمرها بتغسلها

بسّ ما تبقاش ضيّق حضرتك

البنيّة عاوزة تتخانق - إدّيها فرصتها

-

تعرف إزّاي الخناقة إذا كانت هدف أو سبب

ببساطة - حطّ نتيجة للخناقة - لو لقيت الطرف الآخر اتصدم - تبقى دي خناقة هدف

-

يعني

الزوج بيتخانق عشان الشاي سكّره قليّل

ببساطة - الزوجة تقول له - هجيب لك سكّر

-

طب الشاي سكّره كتير يا فالحة - هتعملي إيه - هتسحبي منّه السكّر ؟!

لأ - هات كبّاية الشاي دي - ودقيقة واحدة تكون عندك كبّاية شاي تانية

-

كده الخناقة اللي المفروض إنّها سبب للوصول لهدف - آدينا وصلنا لهدف

في الحالة دي - لو الخناقة كانت خناقة سبب - هتخلص الخناقة

لكن !! لو كانت الخناقة خناقة هدف - يبقى كده إنتا حرقت على الطرف الآخر الخناقة

فهيخترع خناقة تانية - لإنّه ببساطة ( محتاج ) يتخانق

-

فهتلاقي الزوج بيقول ( هيّا المشكلة في السكّر ؟! )

أمّال المشكلة في إيه ؟!

سيبيه شويّه - وهتلاقيه جاب حاجة تانية

-

وغالبا الحاجة التانية دي بتكون من الأفكار الراقية السامية

زيّ مثلا ( المشكلة يا هانم إنّك مش بتراعي مشاعري )

والزوجة تقول ( المشكلة يا كابتن إنّك مش بتقدّر عواطفي )

-

حاجات من اللي هيّا كدا !! فوق - هاااااااااح

لازم تكون حاجات في اللا وعي - عشان ما حدّش يقدر يمسكها

-

ما هو هيقول لك المشكلة في السكّر - دي سهلة - هتقومي تجيبي سكّر من المطبخ

لكن عواطفه ومشاعرها - دي حاجات في الكينونة

حاجات نقدر نتخانق عليها - وما حدّش يقدر يمسك علينا فيها غلطة

ههههههههههه

-

يبقى زيّ ماقلت لك - إزّاي تكشف خناقة الهدف

إنّك تضع ليها هدف - تضع ليها حلّ يعني

الزوجة اللي بتقول لك إنتا ما بتفسّحنيش - ما بتخرّجنيش - ما بتمرجحنيش

قول لها قومي البسي ونخرج نتفسّح

هتلاقيها تنّحت

-

الوليّة كانت عاوزة تتخانق أصلا - مش تتفسّح - وإنتا بكده حرقت عليها الدور

ينفع كدهو تبطّني وتكبتني - يا ظالم !!!

دانا كنت عايزة أعمل لك فجإة - وأخرعك

-

فدي أوّل نقطة - إزّاي تعرف إذا كانت الخناقة دي خناقة سبب أو هدف

-

النقطة التانية

طالما عرفت إنّ دي خناقة هدف - فما تتخانقش على الخناقة نفسها

-

يعني - ما تمسكش في سبب الخناقة الظاهريّ - لإنّ دا مش هيوصّلك لحاجة

مش السكّر في الشاي - ولا الملح في الأكل هو سبب الخناقة

فما تقفشيش يا مودام قدّام جوزك في النقطة دي

اعرفي إنّ فيه سبب تاني

-

يبقى الحلّ إيه ؟!

مبدئيّا - نحلّ السبب الظاهريّ للخناقة بهدوء

يعني إيه اللي مضايقك ؟

السكّر ؟

الملح ؟

حاضر - هاعمل لك اللي إنتا عاوزه

-

وسيبيه لمّا يهدى - وبعدين قولي له احكي لي بقى إيه اللي مضايقك

وسيبك من موضوع السكّر والشاي ده - فيه حاجة تانية مضايقاك

ما تستعبطش عليّا - دانا عندي صورك وإنتا صغيّر وإنتا في جمصة من غير مايوه

-

هوّا حتّى لو رفض يحكي

لكنّه هيكون في غاية الامتنان ليكي إنّك اتحمّلتيه - وبعد ما اتحمّلتيه سعيتي لاحتواء مشكلته

-

وهيّا لو بتقول لك ما بتفسّحنيش - ما تقولّهاش ما إحنا لسّه متفسّحين امبارح

ببساطة هيّا متبرمجة على الردّ على السؤال ده

هتقول لك ( إنتا بتعايرني ؟! )

على طول يا باشا - همّا مذاكرين كويّس

هههههههههههه

-

لكن الحلّ إيه ؟!

زيّ ما قلت لك

أوّلا - حلّ السبب الظاهريّ للمشكلة

بعد كده - لمّا تهدى - اتناقش معاها في السبب لحقيقيّ للخنقة اللي هيّا فيها

-

النقطة الأخيرة - والأصعب

إنّك يكون عندك من نفسك على نفسك رقيب

-

يعني - قبل ما تتخانق خناقة هدف - تقفش عقلك الباطن وهوّا شغّال جوّا

أنا بسمّي العقل الباطن ( العصابة )

-

دي عصابة قاعدة جوّا في الدرا - وبتتكتك لك في الخراب

فأعلى درجات الوعي - هي إنّك تفتح الباب ع العصابة دي وهيّا بتتكتك - وبعصاية وتدوّر فيهم الضرب كلّهم

جرى إيه يا ولاد كوم شكاير العقل الباطن إنتوا - مش هتيسيبونا في حالنا بقى ولّا إيه

مش كفاية علينا العقل الظاهر - هنلبس ف الباطن كمان

-

فالمطلوب أخيرا - وده الأصعب زيّ ما قلت لحضرتك

إنّك تقفش الخطّة دي في بدايتها

-

لو إنتا راجع من الشغل متهزّء من مديرك مثلا

ولقيت نفسك بتتنامى جوّاك الرغبة في الخناق مع المدام

اعرف إنّ العصابة جوّا شغّالة - المدام مالهاش ذنب

مش هيّا اللي هزّءتك

أي نعم هيّا بتهزّءك في مواطن أخرى - لكن مش هيّا اللي مهزّءاك دلوقتي

يبقى عقلك الباطن ما يغلبكش

ويلبّسك في خناقة هدف

-

عقلك الباطن دا عصابة

ودورك هوّا إنّك تسيطر على العصابة دي

-

كذلك الستّات

ولا هيعرفوا يتعاملوا مع العصابة ولا نيلة

دا لو بيخطّطوا لها في العلن هيضحكوا عليها بردو

ههههههههههههههه