أكتر شئ ممكن يعجب الستّ في جوزها

هو الانتباه للفتهاتها

ومن ثمّ تلبيتها

-

سيبك من الكلام الكبير بتاع الورد والمحن ده

فيه محن أمحن منّه

-

يعني إيه الانتباه للفتاتها

ومن ثمّ تلبيتها

-

يعني جبت في يوم لبّ مشكّل

فلقيتها بتحبّ اللبّ الأبيض أكتر

أو لقيتها كلت السودانيّ كلّه الأوّل

وبعدين بدأت تدوّر على اللبّ

يبقى تاني يوم هات لها سودانيّ بسّ

-

لقيتها بتجيب من الفساتين فستان واحد

ومن الجزم جزمة واحدة

وبتيجي عند الشنط وتلفّ كتير

وتحتار بين الشنطة دي والشنطة دي

يبقى دي نقطة ضعفها الشنط

-

لو جابت شنطة من الإتنين

بكره هات لها التانية هديّة

واعرف بعد كده

إنّ الطريق لقلب الستّ دي تحديدا

من الشنط

-

لو ماشيين مع بعض بالعربيّة

وفجأة لقيتها نطّت من مكانها وقالت

الله ... حصان

شافت حصان فعجبها

-

بعد كده لو ماشيين بالعربيّة وشفت حصان

اقف بالعربيّة وخلّيها تتفرّج عليه

-

أو لقيت عربيّة ماشية ع اليمين بطيئة

ومحمّلة إحصنة من بتاعة الأفراح دي

امشي وراها ببطئ وسيبها تتفرّج عليهم

-

أنا آسف لو كنت رفعت عليك ضغط المحن

بسّ اسمع كلامي ومش هتندم إن شاء الله