أيّ حدّ عنده بربع جنيه فهم

هيفهم إنّ الممثّلين والمغنّيين ولاعبي الكورة وأمثالهم

لا يمثّلوا أيّ قيمة في المجتمع

-

مش كده وبسّ

لا ده كمان هيفهم إنّ الحكومات والشركات

عارفة إنّ الناس دي لا تمثّل أيّ قيمة في المجتمع

-

حتّي الكلام الفارغ بتاع إنّ الكورة دي تعتبر جزء من الاقتصاد

وأصل إنتا مش واخد بالك إنّ نوادي مش عارف إيه

تمثّل واحد من المليار من اقتصاد أسبانيا

ده كلّه كلام فارغ

يقوله واحد كان واخد اقتصاد مستوى رفيع في ثانوي

وبسّ ما كمّلش بعد كده

-

لكن السؤال هنا

طب لمّا الناس اللي بتفهم عارفة كده

لأ وكمان الحكومات عارفة كده

أمّال ليه التنجيم ده كلّه لهؤلاء التافهين

-

والإجابة ببساطة يا صديقي

إنّ الناس اللي بتفهم دي عارفين إنّ 99 % من البشر بهايم

يعني حضرتك لو بتقرأ البوست ده وبتفهم

ففيه جنبك 99 بهيم بيقرؤوا بردو وفاكرين نفسهم فاهمين

بسّ ما تقلقش إنتا مش من ال 99

إنتا الوحيد اللي بتفهم

-

طب وال 99 الباقيين دول بيفكّروا إزّاي

دول يا باشا بيفكّروا بسياسة القطيع

يعني إيه

يعني فيه راعي ووراه قطيع من البهايم

الراعي يروح يمين البهايم تروح يمين

الراعي يروح شمال البهايم تروح شمال

-

فإحنا عشان نوجّه هذا القطيع لازم يكون فيه راعي

الراعي ده شخصيّا نكون إحنا قادرين علي توجيهه

فنبذل مجهود بسيط جدّا في توجيه الراعي

فالراعي ده يضاعف مجهودنا ده آلاف المرّات

ويحرّك لنا ملايين البهايم دول

ما إحنا مش هنسيب شغلنا بقي ونقعد نحرّكهم بهيم بهيم

-

مين الراعي ده

الراعي ده هو لاعب الكورة و الممثّل

-

تخيّل من 10 سنين جبت لك بنطلون مقطّع

وحاولت أقنعك تلبسه

طبعا ما حدّش كان هيقتنع بيه ولا بيك

لكن إحنا نجيب الراعي

نلبّسه بنطلون مقطّع

ونصوّره

قوم البهايم تاني يوم كلّهم يلبسوا بنطلون مقطّع

-

نجيب الراعي ونخلّيه يقربع مشروب حاجة ساقعة معيّن

تاني يوم تلاقي البهايم كلّهم بيقربعوا نفس المشروب

-

طيّب عاوزين نخلّي البهايم يتبنّوا اتّجاه سياسيّ معيّن

نجيب الراعي ونخلّيه يعلن إنّه بيتبنّي الإتّجاه ده

فكلّ البهايم يمشوا وراه

-

الناس هايجة في اتّجاه ما

نجيب الراعي ونخلّيه يفنتك أيّ فونتيكة في أيّ اتّجاه

فالناس تسيب الموضوع اللي كانت هايجة في اتّجاهه

ويركّزوا مع هذه الفونتيكة

-

طيّب

الراعي ده نفسه بقي هنصنعه إزّاي

نصنعه بإنّنا نجيب رعاة قدام

ونخلّيهم يقولوا للناس إنّ فلان الفلاني ده جامد التنّين

فالبهايم خلاص هيعتبروا فلان الفلانيّ ده جامد التنّين

-

نجيب ممثّل يقول للناس

إنّه فضل واقف طول الليل علي حيله يا حبّة عين أمّه

وهوّا بيشوف اللاعب الفلانيّ

وهوّا بيدخّل حتّة كاوتش في حتّة شبكة

-

فإنتا تقوم تاني يوم حاسس إنّ اللاعب ده مهمّ التنّين

-

تالت يوم اللاعب ده يقول لك اشتري لبان أمّ ترتر

تلاقي نفسك رايح تشتري لبان أمّ ترتر

-

اللي بيحصل ده اسمه ( تنجيم ) مش ( نجوميّة )

يعني

مش عشان اللاعب الفلاني خرتيت في الملعب فبقي نجم

لا خالص

إطلاقا

أبسوليوتلي

إحنا اللي عملناه نجم

حتّي لو رجليه الاتنين شمال

-

ولو رجليه الاتنين يمين

وبيجيب إجوان في فريق الخصم وفريقه

وفي الحكم وفي الجمهور

بسّ مش مطابق للمواصفات اللي إحنا عاوزينها

فمش هنعمله نجم

هيفضل طول عمره يلعب في مركز شباب أبو أتاتة

-

إحنا عاوزين واحد مستقبلا ينفع نقول له البس كذا

فيلبس

فيبقي شكله حلو

فالناس تروح تشتري الكذا ده وتلبسه

-

عاوزينه ينزّل براند باسمه

فنبيع التيشيرت اللي يسوي 50 جنيه ب 6999.99 جنيه

فتجيبلي واحد مش فوتوجينيك وعاوزه يبقي هدّاف الدوريّ

لا خالص

ده تسليع للبشر

ولازم نختار السلعة اللي هتخدمنا قدّام

-

كان فيه مغنّي كسّر الدنيا في ستار ميكر

وفي الآخر قالوا له مش هنكسّبك

عشان شكلك مش حلو

كده شحط محط ف وشّه

-

إحنا عاوزين واحد لمّا يعمل إعلان شوكولاطا باطاطا

تنزل البنات تشتري شوكولاته علي نفسها

-

طيّب

افرض عاوزين مغنّي يعمل إعلان لالبسة

ممكن المغنّي ده يقول لك كرامتي ما تسمحش

ضميري هينقح عليّا

طيّب نعمل إيه

-

قدّامنا حلّ من اتنين

الطريقة القديمة بتاعة الناس الغشيمة

إنّنا نقول له يا إمّا تعمل إعلان الالبسة

يا إمّا هنقطّع لك اللباس يا عبّاس

وده اللي كان حاصل أيّام زمان

-

عبد الحليم كان بيروح يلاعب ولاد عبد الحكيم عامر ويغنّي لهم

عشان يسمحوا له يسافر يعمل حفلات وما يمنعوهوش من السفر

بسّ الطريقة دي بطلت خلاص

بقي فيه حاجة أحسن من كده

-

ألا وهي

نجيب الهلفوت ده ندّيه فلوس

وبعدين ندّيه فلوس

وياخد دور تافه في حاجة مالهاش لازمة وندّيه فلوس

الواد يشتري فيّلل وعربيّات ويدلّع نفسه ع الآخر

-

وبعدين نقول له اعمل إعلان الإلبسة

فيقول لك كرامتي مش عارف إيه

يفتكر إنّه عليه إقساط

قسط فيلّا في السخنة

وقسط فيلّا في شرم وقسط فيلّا في مارينا

فهوّا عاوز فلوس عشان الاقساط

فيطبطب علي كرامته ويعمل إعلان الإلبسة

-

ولو السوكسيه بتاعه راح والناس ما بقتش عاوزاه

هيرموه زيّ الكلب

طب ونجوميّته

قلت لك هوّا مالوش نجوميّة

دي اسمها تنجيم

إحنا اللي عملناه نجم

لكن هوّا شخصيّا مش نجم ولا حاجة

-

هوّا شخصيّا لو غنّي إنتا مش هتسمعه

لكن إحنا بناخد الهبد اللي هوّا سمّاه غنا ده

ونسمّعهولك ليل نهار صباح مساء

في الأوّل تقرف منّه

بعد شويّه ومع كتر سماع نفس الهبد

ودانك تتعوّد عليه وتستسيغه

لكن هوّا شخصيّا هبد

وودنك بطبيعتها ما كانتش هتستسيغه لولا الإلحاح

-

فالموضوع موضوع مصالح وفلوس

مش اقتصاد ولا قيمة مضافة

وطبعا الاقتصاد غير الفلوس

-

وإنتا حرّ تكون الواحد اللي بيفهم

أو تكون واحد من ال 99