الناس اللي بتفكر في العقلية المطلوبة لزوجة المستقبل  
احبّ أقول لحضرتك ان زوجتي تقريبا ما نامتش 3 ساعات علي بعض من ساعة الولادة  
عقلية ايه يا عم الحاج  
الام دي بتتحول لانسان آلي بمجرد الولادة وتحمل مسؤولية الطفل  
ولا عقلية ولا مهلبية  
مش هتقسم يومها تبعا لنظرية لاجرانج يعني  
هيا بتحلم تنام ساعتين علي بعض  
تيجي المولودة تعيط  
دي تصحي  
لوحدها  
مع اني ممكن اقعد ساعة احاول اصحيها ما اعرفش  
انا بعد اللي شفته ما اتمناش اني اكون أم ابدا  
فلو كنت بتفكر في العقلية والفكر والكلام ده كله  
الكلام ده المفروض يبقي عند حضرتك مش عندها هيا  
انتا اللي هتخرج من البيت تشتغل وتفكر ازاي تربط الامور ببعضها لتحقيق اقصي استفادة  
بينما هيا قاعدة في البيت بين هموم الطفل والطبخ والشقة وخلافه  
مش مطلوب منها اي حاجة تانية  
ده لو قدرت تخلص الحاجات الاولانية اساسا  
الكلام في الفراغ جميل  
لكن في الواقع الام يستحسن انها ما تكونش شغلت بالها بالعقد بتاعتكوا دي  
يستحسن انها تكون رايقة قبل الجواز  
لان بعد الجواز والولادة ينتظرها هم تقيل  
مش هتعرفه الا لما تشوفه  
انا دايما باقعد افكر مع زوجتي ازاي الموظفة بتربي ولادها  
يعني ممكن مثلا المولودة تنام الساعة 7 الصبح  
وده معناه اشعار مهم جدا للأم ان قدامها ساعتين تلاتة للنوم مش هيتعوضوا  
دي بقي لو موظفة هتعمل ايه  
بالله عليكوا بلاش التعاقيد اللي في دماغكوا دي  
وأصل الام لما تكون معاها دكتوراه هتهتم باولادها اكتر  
يا حبيبي لو دكتورة جامعة لازم هتودي ولادها المدرسة والدروس  
مش هيا اللي هتعلمهم  
يا حبيبي لو معاها دكتوراه في الطب نفسه  
والطفل عيط هتاخده لدكتور اطفال  
مش هتقدر تفتي فيه  
دكتور الاطفال بتاعنا وديناله آشعه للطفلة  
قال ودوها لدكتور يفهم في الآشعة  
وفيه اتنين دكاترة تانيين فتوا  
المهم احنا احترمنا راي دكتور الاطفال  
وفعلا هو الاجدر بالاحترام  
هوا مش بتاع انه يشخص بناءا علي اشعة  
وبالمناسبة الاتنين اللي فتوا طلع كلامهم مش صحيح  
فما تقوليش لو معاها ماجستير في اللي مش عارف ايه هيكون احسن  
ولمعلوماتك  
لو معاها ماجستير في اي حاجة  
وهيا ست  
فاعتبر الماجستير ده مالوش لازمة  
الست في النهاية ست  
ما تقدرش تتحمل مسؤولية شئ اكبر من اسرتها  
ودي مسؤوليه كبيرة  
اللي هيا مسؤولية اسرتها يعني  
لكن علي قدر اللي انا شايفه في حياتي  
ما فيش مهندسات بارعات  
ما فيش طبيبات بارعات  
احنا بس بنشتغل نفسنا في حاجات مالهاش لازمة  
انا اعرف واحدة دكتورة نسا وتوليد  
وجوزها كذلك  
وحصل كتير انها تحتاس في وسط الولادة وتتصل بجوزها ييجي يلحقها  
فارجوكوا انسوا موضوع انه انا لازم اتجوز واحدة مش اقل في مستوي الفكر من كذا وكذا  
ونصيحة  
دور علي واحدة عندها قابلية انها تقعد ال 24 ساعة تحت رجل عيالها اللي هما عيالك  
مش انتا تطلع تبني مستقبلك  
وهيا تطلع تبني مستقبلها  
ويتحرق العيل اللي في البيت ده  
ربنا ما خلقناش كده  
ورعاية الطفل ليست عنصر جانبي او جزئي من حياتنا  
ده محتاج حياة كاملة من الام  
ده بعد ما تطرح من حياتها دي ساعات النوم في الشهور الاولي للولادة  
طبعا متوقع رد فعل عكسي من الكثيرين  
لكن انا باتكلم عن تجربة شخصية عاشها الكثيرين  
والي ان تعيشها ادعوك للتمهل قليلا قبل ما تقول لي حرية المراة واللي مش عارف ايه  
وكلمة اخيرة  
لو الست لقت الراجل اللي يقول لها اقعدي في البيت اميرة معززة مكرمة وانا هجيبلك كل اللي تحلمي بيه  
لو لقت هذا النوع النقي الراقي من سلالات الرجال  
ما كنتش هتلاقي واحدة طالعة تشتغل عند الناس وتتحمل اوامر مديرها ونظراته احيانا وهيا بنت ناس ما حدش عطاها اوامر في حياتها غير ابوها وتتحمل احتكاكات بعض زملائها احيانا وقرف المواصلات و و و عشان تاخد فلوس اخر الشهر عشان تبقي ليها استقلاليتها عن الراجل اللي لسه مش قادرة تديله الامان الكامل  
قالت احدي النساء  
عودوا إلي رجولتكم حتي تعود إلينا أنوثتنا  
الحياة الزوجية مش مشروع مشترك بين الرجل والمرأة من الناحية المالية  
المرأة مش شريك في الناحية المالية للأسرة  
هيا مشروع مشترك فعلا هيا بتقوم فيه بادوار كتير جدا  
وانتا بتتحمل الجانب المالي  
اما انها تقوم بكل ادوارها  
وتتقاسم معاك المسؤولية المالية  
فما تآخذنيش انتا تبقي شريك هيخسر الشركة دي  
ده انتا بتقوم بنص مسؤولية واحدة من ييجي عشر مسؤوليات  
وفي الاخر تقول لي انا الراجل  
علي نفسك بقي  
احسبها بالعقل كده  
دي شركة  
انتا بتقوم بنص المسؤولية المالية وهيا بنصها التاني  
وبعدين بقي  
هيا بتحمل وانتا ما بتحملش  
هيا بتولد وانتا ما بتولدش  
هيا بترضع وانتا ما بترضعش  
هيا بتسهر بالطفل وانتا ما بتسهرش  
هيا بتغير له البامبرز وانتا ما بتغيرش  
هيا بتطبخ وانتا ما بتطبخش  
هيا بتنزل السوق وانتا ما بتنزلش  
هيا بتنضف البيت وانتا ما بتنضفش  
هيا بتغسل الهدوم وانتا ما بتغسلش  
هيا بتذاكر للاولاد وانتا ما بتذاكرش  
وبعدين تيجي تقول لي احنا بنبني حياتنا مع بعض  
ده انتا شريك نصاب